Author: Институт перевода Библии
Date: 2023-10-13T17:36:04.578505+00:00

Библи: Рацыд

Библи: Рацыд

1. Разныхас

1. Рацыд

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

Рацыд

Рацыд

1. Разныхас

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Разныхас

Моисейы дыккаг чиныг

Рацыд

Фондзчиныгоны дыккаг чиныгӕн йӕ ныхасы сӕр у израилаг адӕмы райгуырд — Йаковы байзӕддӕгты суӕгъд мысыраг уацарӕй ӕмӕ сын Ӕгъдауы ралӕвар. Ацы цаутӕ ӕрцыдысты ӕртӕ мин азӕй фылдӕры размӕ (аз бӕлвырдгонд нӕу — историктӕ иу хъуыдымӕ не ’рцыдысты).

Чиныджы фыццаг хайы (1—19 сӕртӕ) дзырдӕуы, Дунедарӕг кӕй равзӕрста ӕмӕ Йӕ адӕмы Мысырӕй ракӕнын кӕмӕн бабар кодта, уыцы адӕймаджы, Моисейы, тыххӕй. Дыккаг хайы (20—40 сӕртӕ) та ныхас цӕуы Хуыцау ӕмӕ Йӕ адӕмы ’хсӕн Фидыды сарӕзт ӕмӕ Ӕгъдауы ралӕварыл. Ӕгъдау амад у Хуыцауы Дӕс фӕдзӕхстыл (20:2-17). Нырыккон дунейы бирӕ адӕмтӕн сӕ хӕрзуаджы бындур ацы фӕдзӕхстытӕ сты.

Хуыцау Моисейӕн цадӕггай ӕргом кӕны Йӕ уагӕвӕрдтӕ ӕмӕ амындтытӕ, Йе ’рдзыхъӕды сӕйраг ӕууӕлтӕ ӕмӕ Йе ’цӕг ном. Бӕстон ын амоны, нывондхӕссӕн ӕмӕ, Дунедарӕг Йӕ адӕмы ’хсӕн кӕм ӕрбынӕттон уыдзӕн, израилӕгты уыцы фӕндаггон кувӕндон, Цатыр, куыд саразын хъӕуы, уыдӕттӕ (2—30 сӕртӕ). Уыимӕ Хуыцау зӕххон историйӕ иуварс нӕ лӕууы. Уый зӕххон цардӕн аивы йӕ цыд, Авраам, Исаак ӕмӕ Йаковы байзӕддӕгты ссӕрибары ӕмӕ Йӕ дзырд сӕххӕст кӕныны охыл. Уыцы иу рӕстӕг чиныджы ӕвдыст цӕуы, Моисейы алы къахдзӕфы ныхмӕ дӕр адӕм куыд сызнӕт вӕййынц, уый: цагъайраджы цардыл сахуыр сты, сӕрибар цардӕн ницы ӕмбарынц ӕмӕ йын аргъ нӕ кӕнынц. Райдианы чиныджы куыд у, афтӕ ам дӕр Библийы хъайтарты фӕлгонцтӕ ӕвдыст цӕуынц алывӕрсыгӕй, сӕ лӕмӕгъдзинӕдтӕ ӕмӕ сӕ аиппытӕ нӕ сусӕг кӕнгӕйӕ.

1

Израилӕгты хъизӕмӕрттӕ Мысыры

1^1Мысыры бӕстӕм Йаковимӕ, йӕ иннӕ ном — Израил, ӕрбацыдысты (алчи ӕд бинонтӕ) йӕ фырттӕ: 2Рувим, Симеон, Левий, Иудӕ,
3Иссахар, Зевулон, Бениамин, 4Дан, Неффалим, Гад, Асир+. 5Йосефимӕ — уый раздӕр афтыди Мысырмӕ — Йаковы байзӕддӕгтӕ ӕдӕппӕтӕй уыдысты дӕс ӕмӕ ӕртиссӕдз+.

6Амард Йосеф, амардысты йе ’фсымӕртӕ, удӕгас ничиуал уыд сӕ фӕлтӕрӕй дӕр. 7Фӕлӕ израилӕгтӕн сӕ хъӕстӕ даргъ-уӕрӕх ацыд — сбирӕ ӕмӕ стыхджын сты, Мысыры зӕххӕн уӕз кӕнын райдыдтой.

8Уӕдмӕ бӕстӕйы сӕргъы ӕрлӕууыди ног паддзах, Йосефы чи нӕ зыдта, ахӕм+. 9Уый йӕ адӕмӕн загъта: «Кӕсут-ма, израилӕгтӕ куыд сбирӕ сты! Хъомысӕй дӕр ныл уӕлахиз кӕнынц. 10Исты ӕрхъуыды хъӕуы, цӕмӕй бынтон ма ныббирӕ уой, уый тыххӕй. Науӕд, хӕст райдыдта, зӕгъгӕ, уӕд нӕ фыдгултимӕ баиу уыдзысты, нӕ ныхмӕ ралӕудзысты ӕмӕ сӕхи айсдзысты нӕ бӕстӕй».

11Израилӕгты, сӕ тых сын чи сӕтта, ахӕм уӕззау куыстытыл бафтыдтой. Цӕстдарджытӕ сын сӕвӕрдтой ӕмӕ сын фараонӕн дыууӕ сахары саразын кодтой ӕфтауцуатӕн — Питом ӕмӕ Рамсес+. 12Фӕлӕ сӕ цас тынгдӕр ӕфхӕрдтой, уыйас тынгдӕр рӕзти сӕ нымӕц. Мысырӕгтӕ тасы бацыдысты 13ӕмӕ сын ноджы карздӕр фыдӕбӕттӕ ӕвзарын кодтой. 14Израилӕгты цард бынтондӕр зындон фестад: змӕстой ӕлыг ӕмӕ дзы амайӕн дуртӕ арӕзтой, быдыры фыдӕбон кодтой. Мысырӕгтӕ тӕригъӕд нӕ зыдтой, уӕззаудӕр цы куыст ис, уыдон сын се ’ккой скодтой.

Ӕвгъӕдгӕс устытӕ фараоны фыдӕнхъӕл куыд фӕкодтой

15Мысыры паддзах фӕдзырдта дзуттаг ӕвгъӕдгӕс устытӕм, сӕ иуы ном — Шифра, иннӕйы ном — Пуа, 16ӕмӕ сын бафӕдзӕхста: «Дзуттаг сылгоймӕгтӕй ӕвгъӕдгӕс кӕмӕн уат, уыдонӕн-иу сӕ лӕппуты амарут, чызджытӕ та цӕрӕнт».

17Фӕлӕ ӕвгъӕдгӕстӕ Хуыцауӕй тарстысты ӕмӕ Мысыры паддзахы фӕдзӕхст не ’ххӕст кодтой, удӕгасӕй-иу ныууагътой ноггуырд лӕппуты. 18Паддзах сӕм фӕдзырдта ӕмӕ сӕ бафарста: «Ноггуырд лӕппуты удӕгасӕй цӕмӕн ныууадзут?» 19Ӕвгъӕдгӕстӕ фараонӕн загътой: «Дзуттаг сылгоймӕгтӕ мысырӕгты хуызӕн не сты. Уыдон хъӕддых сты — ӕвгъӕдгӕс нӕма бахӕццӕ вӕййы, афтӕмӕй сӕ сывӕллон гуырд вӕййы».

20Израилӕгтӕ фылдӕрӕй-фылдӕр ӕмӕ тыхджынӕй-тыхджындӕр кодтой. Хуыцау Йӕ хорзӕхӕй схайджын кодта ӕвгъӕдгӕс устыты. 21Хуыцауӕй кӕй тарстысты, уый тыххӕй сын зӕнӕгӕй амонд радта.

22Уӕд фараон бардзырд радта йе ’ппӕт адӕмӕн: «Дзуттӕгтӕн-иу сӕ ноггуырд лӕппуты Нилы доны баппарут, чызджытӕ та уадз ӕмӕ цӕрой».

2

Моисейы райгуырд

2^1Левийы хӕдзарвӕндагӕй иу лӕг ӕрхуыдта ус, уый дӕр — Левийы хӕдзарвӕндагӕй+. 2Ус банхъӕлцау ис ӕмӕ ныййардта лӕппу. Лӕппу рӕсугъд у, уый федта ӕмӕ йӕ ӕртӕ мӕйы дӕргъы ӕмбӕхстӕй фӕдардта. 3Дарддӕр ын ӕмбӕхсӕн куынӕуал уыд, уӕд хъӕзӕй быд чыргъӕд писийӕ байсӕрста, сабийы дзы нывӕрдта ӕмӕ йӕ Нилы былгӕрон хъамылы ныууагъта. 4Сабийы хо дӕрддзӕфгомау лӕууыд ӕмӕ, дарддӕр цы уыдзӕн, уымӕ йӕ хъус дардта.

5Уалынмӕ фараоны чызг йӕ унӕуттимӕ Нилмӕ йӕхи найынмӕ рацыди. Чыргъӕдыл йӕ цӕст ӕрхӕцыдис хъамылы, ӕмӕ йӕ ӕрбахӕссын кодта. 6Байгом ӕй кодта, ӕмӕ дзы — саби. Сывӕллон куыдта, ӕмӕ йын фӕтӕригъӕд кодта. «Ай дзуттаг сывӕллон у», — загъта фараоны чызг. 7Сабийы хо йӕ бафарста: «Дзуттаг дыджызӕмӕ фӕдзурон, цӕмӕй дын ӕй схӕсса?» 8«Фӕдзур», — загъта фараоны чызг. Чызг ацыд ӕмӕ сабийы мады ӕрбакодта. 9Фараоны чызг ын загъта: «Ацы сабийы мын схӕсс, ӕмӕ дын бафиддзынӕн». Сылгоймаг райста сабийы ӕмӕ йӕ хӕссын райдыдта. 10Куы байрӕзт, уӕд ӕй бакодта фараоны чызгмӕ, ӕмӕ дзы уый йӕхицӕн лӕппу загъта, ном та йыл сӕвӕрдта Моисей. «Донӕй йӕ кӕй систон, уымӕ гӕсгӕ», — загъта чызг[*].

Моисей алыгъди Мидианмӕ

11Рӕстӕг цыд, ӕмӕ Моисей ралӕг ис. Иуахӕмы бацыд йе ’фсымӕртӕм, израилӕгтӕм, ӕмӕ сын федта сӕ удхайраг куыст. Федта, мысыраг ын йе ’фсымӕртӕй иуы, дзуттаджы, фыр надӕй куыд мары, уый. 12Аракӕс-бакӕс кодта Моисей ӕмӕ, йӕ алыварс куы ничи уыд, уӕд амардта мысыраджы ӕмӕ йын йӕ мард змисы баныгӕдта.

13Дыккаг бон дӕр та сӕм бацыд, ӕмӕ дын мӕнӕ дыууӕ дзуттаджы хыл кӕнынц. Моисей ӕфхӕрӕджы фӕрсы: «Де ’мбалы цӕмӕн нӕмыс?» 14Уый йын афтӕ: «Чи дӕ баурӕдта махӕн хицау ӕмӕ тӕрхоны лӕгӕй? Мӕн дӕр, мысыраджы куыд амардтай, афтӕ марынмӕ хъавыс?»

Моисей фӕтарст, йӕхинымӕр загъта: «Бӕлвырд, уыцы хъуыддаг нӕ басусӕг ис».

15Фараон хабар куы базыдта, уӕд марынвӕнд скодта Моисейы. Фӕлӕ Моисей алыгъд ӕмӕ Мидианы зӕххыл ӕрбынат кодта.

Цъайы цур куыд бадт, 16афтӕ ӕрбацыдысты Мидианы сауджыны авд чызджы, цӕмӕй сӕ фыды дзугӕн тӕгӕнатӕм дон сисой. 17Уӕдмӕ фыййӕуттӕ фӕзындысты ӕмӕ сӕ хъуамӕ атардтаиккой. Моисей чызджыты сӕрыл рахӕцыд ӕмӕ сын сӕ фыстӕн дон бадардта.

18Чызджытӕ сӕ фыд Реуелмӕ куы баздӕхтысты, уӕд сӕ уый бафарста: «Абон цӕй тагъд уыдыстут?»+
19Уыдон ын загътой: «Цавӕрдӕр мысыраг нӕ сӕрыл рахӕцыди фыййӕутты раз, суанг ма нын дон дӕр систа ӕмӕ бадардта нӕ фыстӕн». 20«Ӕмӕ цы фӕци? — бафарста уый йӕ чызджыты. — Цӕуылнӕ йӕ ӕрбахуыдтат? Фӕдзурут ӕм, ӕмӕ немӕ къӕбӕр бахӕра».

21Моисей сфӕнд кодта уыцы лӕгмӕ баззайын. Уый йын радта йӕ чызг Циппорайы. 22Лӕппу сын райгуырд, ӕмӕ йыл Моисей сӕвӕрдта ном Гершом[*] ӕмӕ загъта: «Ацы ном нысан кӕны, ӕз ӕцӕгӕлон зӕххыл ӕрцӕуӕггаг кӕй дӕн, уый».

Израилӕгты дзыназын фехъуысти Хуыцаумӕ

23Рацыди дзӕвгар рӕстӕг. Мысыры паддзах амарди. Израилӕгтӕ сӕ уӕззау куыстӕй ӕнцой нӕ зыдтой, ӕрдиаг кодтой, ӕххуысмӕ дзынӕзтой, ӕмӕ сӕ хъӕрзын Хуыцаумӕ фехъуысти. 24Фехъуыста сын Хуыцау сӕ хъӕрзын, ӕмӕ ӕрлӕууыд Йӕ зӕрдыл Йӕ фидыд Авраам, Исаак ӕмӕ Йаковимӕ+. 25Ӕркасти Хуыцау Израилы байзӕддӕгтӕм. Хуыцау сӕм Йе ’ргом раздӕхта+.

3

Хуыцау фыццаг хатт раргом ис Моисеймӕ

3^1Моисей хызта йӕ каис Ифройы, мидианаг сауджыны, лыстӕг фос. Иуахӕмы дзуджы фӕстӕ дзӕвгар бауад ӕдзӕрӕг быдыры ӕмӕ бафтыди Хуыцауы хох Хоревы рӕбынмӕ+. 2Уыцы ран ӕм Дунедарӕджы зӕд раргом ис арты ӕвзӕгты, судзгӕ сындзкъутӕрӕй. Моисей федта: къутӕрыл арт сирвӕзт, фӕлӕ йӕ нӕ судзы. 3Йӕхинымӕр загъта: «Цом-ма фенон, уый цы диссаг уа, къутӕр йӕхӕдӕг куыд нӕ басудзы?»

4Дунедарӕг федта, Моисей хӕстӕгдӕр бацыд, уый ӕмӕ йӕм къутӕрӕй радзырдта: «Моисей! Моисей!» Уый дзуапп радта: «Мӕнӕ дӕн!» 5Хуыцау ын загъта: «Ӕрбацу-ма хӕстӕг. Дӕ дзабыртӕ ралас — цы бынаты лӕууыс, уый у уаз зӕхх+. 6Ӕз дӕ фыдӕлты Хуыцау дӕн — Авраамы Хуыцау, Исаакы Хуыцау, Йаковы Хуыцау». Моисей йӕ цӕсгом бамбӕрзта: нӕ уӕндыди Хуыцаумӕ кӕсын+.

7Дунедарӕг загъта: «Ӕз уынын Мӕ адӕмы хъизӕмар Мысыры. Хъусын, ӕххуысмӕ куыд дзыназынц, уый, — цӕстдарджытӕ сӕ ’фхӕрынц ӕнӕвгъау. Ӕз зонын, мӕ адӕмӕн сӕ хъару кӕй басаст, 8ӕмӕ ӕрхызтӕн, цӕмӕй сӕ мысырӕгты къухтӕй суӕгъд кӕнон ӕмӕ сӕ, ӕхсыр ӕмӕ мыд кӕцӕй хъары, уыцы сойджын ӕмӕ парахат зӕхмӕ, ханаанӕгтӕ, хеттӕгтӕ, аморӕгтӕ, периззӕгтӕ, хиввӕгтӕ ӕмӕ йевусӕгты зӕхмӕ акӕнон+. 9Израилӕгты дзыназын Мӕм сыхъуыст, федтон, мысырӕгтӕ сӕ куыд ӕфхӕрынц, уый+. 10Цӕугӕ уӕдӕ — Ӕз дӕ ӕрвитын фараонмӕ: Мӕ адӕмы Мын, израилӕгты, Мысырӕй ракӕн».

11Фӕлӕ Моисей загъта: «Чи дӕн ӕз, цӕмӕй ацӕуон фараонмӕ ӕмӕ израилӕгты Мысырӕй ракӕнон?» 12Хуыцау ын дзуапп радта: «Ӕз демӕ уыдзынӕн. Мӕнӕ, Ӕз дӕ кӕй арвыстон, уый нысан: Мӕ адӕмы Мын Мысырӕй куы ракӕнай, уӕд ӕрбацӕудзыстут ӕмӕ Хуыцаумӕ мӕнӕ ацы хохы сӕр скувдзыстут»+.

13Моисей бафарста: «Израилӕгтӕм куы фӕцӕуон, уӕ фыдӕлты Хуыцау мӕ сымахмӕ рарвыста, зӕгъгӕ, ӕмӕ мӕ уыдон Дӕ номӕй куы бафӕрсой, уӕд сын куыд хъуамӕ зӕгъон?» 14Хуыцау загъта Моисейӕн: «ӔЗ ДӔН, ЧИ ДӔН, УЫЙ. Ӕмӕ-иу ахӕм дзуапп ратт израилӕгтӕн: „Мӕн сымахмӕ рарвыста, Йӕ ном ӔЗ ДӔН кӕмӕн у, Уый“»[*]+.

15Ноджыдӕр ма загъта Хуыцау Моисейӕн: «Зӕгъ-иу израилӕгтӕн, кӕй дӕ рарвыста Дунедарӕг, сӕ фыдӕлты Хуыцау — Авраамы Хуыцау, Исаакы Хуыцау ӕмӕ Йаковы Хуыцау. Гъе уый уын Мӕ ном мыггагмӕ — фӕлтӕрӕй-фӕлтӕрмӕ Мӕм цӕмӕй уыцы номӕй куват.

16Цу ӕмӕ ӕрӕмбырд кӕн Израилы адӕмы хистӕрты ӕмӕ сын зӕгъ, ӕргом мӕм, зӕгъ, рацыд уӕ фыдӕлты Хуыцау, Авраамы Хуыцау ӕмӕ Исаакы Хуыцау, Йаковы Хуыцау, ӕмӕ мын загъта: „Ӕз уӕм ӕркастӕн ӕмӕ федтон, Мысыры уын цытӕ кӕнынц, уый. 17Ӕмӕ сфӕнд кодтон: цагъары къӕлӕты бын кӕм удхар кӕнут, уыцы Мысырӕй уӕ акӕндзынӕн, ӕхсыр ӕмӕ мыд кӕцӕй хъары, уырдӕм, ханаанӕгтӕ, хеттӕгтӕ, аморӕгтӕ, периззӕгтӕ, хиввӕгтӕ ӕмӕ йевусӕгты зӕхмӕ“.

18Израилы адӕмы хистӕртӕ дӕм байхъусдзысты, ӕмӕ-иу семӕ бацу Мысыры паддзахмӕ ӕмӕ йын-иу зӕгъут: „Ӕргом нӕм рацыди Дунедарӕг, дзуттӕгты Хуыцау. Уӕдӕ нӕ ауадз, ӕртӕ бонцауы фӕцӕудзыстӕм ӕдзӕрӕг быдырмӕ, цӕмӕй уым нывонд ӕрхӕссӕм Дунедарӕгӕн, нӕ Хуыцауӕн“. 19Ӕз зонын, Мысыры паддзах уӕ нӕ рауадздзӕн, уромдзӕн уӕ, Мӕ хъомыс Мын ницӕмӕ даргӕйӕ. 20Ӕмӕ сӕм уӕд Ӕз Мӕ къух сисдзынӕн ӕмӕ диссӕгты хуызы Мӕ азар бафтаудзынӕн Мысырыл. Ӕмӕ уӕ уый фӕстӕ ауадздзӕни Мысыры паддзах+. 21Ӕмӕ Ӕз афтӕ бакӕндзынӕн, цӕмӕй уын мысырӕгтӕ хорз ракӕной — афтидармӕй нӕ рацӕудзыстут Мысырӕй:+
22алы сылгоймаг дӕр уӕ йӕ сыхаг мысыраг сылгоймагӕй ракурдзӕн ӕвзист ӕмӕ сыгъзӕрин фӕлындӕнтӕ, дарӕс. Къахӕй къухмӕ сараздзыстут уӕ фырттӕ ӕмӕ уӕ чызджыты. Стыр ӕфтиагимӕ рацӕудзыстут Мысырӕй».

4

4^1Фӕлӕ Моисей загъта: «Куынӕ мыл баууӕндой ӕмӕ мӕм куынӕ байхъусой, уӕд та? Зӕгъдзысты, Дунедарӕг дӕм нӕ раргом ис, зӕгъгӕ». 2Дунедарӕг ӕй бафарста: «Уый та дӕ къухы цы ис?» Моисей дзуапп радта: «Лӕдзӕг». 3Дунедарӕг ын загъта: «Аппар ӕй зӕхмӕ». Моисей йӕ аппӕрста. Лӕдзӕг калм фестадис, ӕмӕ Моисей лидзынмӕ фӕци. 4«Йӕ къӕдзилӕй йӕ ацахс», — загъта Дунедарӕг. Моисей калмы къӕдзилмӕ февнӕлдта, ӕмӕ калм йӕ къухы лӕдзӕг фестад. 5Дунедарӕг загъта: «Уый уымӕн афтӕ у, цӕмӕй сӕ бауырна: Дунедарӕг, сӕ фыдӕлты Хуыцау — Авраамы Хуыцау, Исаакы Хуыцау, Йаковы Хуыцау — дӕумӕ ӕргом рацыд».

6Дунедарӕг ма ноджы загъта: «Дӕ къух дӕ роны акӕн». Моисей йӕ къух йӕ роны акодта. Фӕстӕмӕ йӕ куы райста, уӕд къух хъотырӕй митау урс фестад. 7«Ногӕй йӕ дӕ роны акӕн», — загъта та йын Дунедарӕг. Моисей ногӕй йӕ къух йӕ роны акодта. Куы йӕ райста, уӕд фӕстӕмӕ йӕ хуыз райста.

8Дунедарӕг загъта: «Фыццаг диссаг куы ницӕмӕ ӕрдарой ӕмӕ дыл куынӕ баууӕндой, уӕддӕр сӕ дыккаг диссаг баууӕндын кӕндзӕн. 9Уыцы дыууӕ диссаджы фӕстӕ дӕр куынӕ баууӕндой ӕмӕ дӕм куынӕ байхъусой, уӕд та-иу Нилы донӕй сис, зӕххыл ӕй акал, ӕмӕ уыцы дон сур зӕххыл туг фестдзӕн».

10Моисей Дунедарӕгӕн загъта: «О Бардарӕг! Ӕз дзурынмӕ дӕсны нӕ дӕн. Амӕй размӕ дӕр нӕ уыдтӕн ӕмӕ ныр дӕр, Ды мемӕ, Дӕ цагъаримӕ, куы ныхас кӕныс, уӕд дӕр. Къӕзӕнӕг дӕн, ме ’взаг мӕ дзыхы дзӕбӕх нӕ тасы»+.

11Дунедарӕг ын загъта: «Адӕймагӕн ӕвзаг чи радта? Гоби кӕнӕ йӕ къуырма чи скӕны? Чи йӕ кӕны куырм кӕнӕ цӕстджын? Ӕз, Дунедарӕг!+
12Цу уӕдӕ! Ӕз демӕ уыдзынӕн, куы дзурай, уӕд. Цы зӕгъын хъӕуы, уый дын Ӕз Мӕхӕдӕг бацамондзынӕн». 13«О Бардарӕг! — загъта Моисей. — Дӕ хорзӕхӕй, ӕндӕр искӕй арвит». 14Дунедарӕг смӕсты ис Моисеймӕ ӕмӕ йын загъта: «Аарон-левит де ’фсымӕр нӕу? Йӕ дзыхарӕхст ын Ӕз хорз зонын! Ныридӕгӕн дӕ размӕ рацӕуы. Куы дӕ фена, уӕд ныццин кӕндзӕн, 15ӕмӕ-иу ын зӕгъ, цы дзурын хъӕуы, уый. Ӕз Мӕхӕдӕг уемӕ уыдзынӕн, куы дзурат, уӕд. Ӕз уын Мӕхӕдӕг бацамондзынӕн, цы гӕнгӕ уын у, уый. 16Дӕ бӕсты Аарон дзурдзӕн адӕмимӕ ӕмӕ сӕм хӕццӕ кӕндзӕн дӕ ныхӕстӕ, ды та йын Хуыцауы хуызӕн уыдзынӕ. 17Айс демӕ ацы лӕдзӕг — уый ӕххуысӕй диссӕгтӕ сараздзынӕ».

Моисей аздӕхти Мысырмӕ

18Моисей хӕдзармӕ куы бафтыди, уӕд йӕ каис Ифройӕн загъта: «Бар мын ратт, ӕмӕ Мысырмӕ аздӕхон, ме ’фсымӕртӕ ма ӕгас сты ӕви нӕ, уый бабӕрӕг кӕнон». Ифро йын загъта: «Цу фарнимӕ».

19Моисей ма Мидианы уыд, афтӕмӕй йын Дунедарӕг загъта: «Аздӕх Мысырмӕ. Марынмӕ дӕ чи хъавыд, уыдонӕй иу дӕр удӕгас нал у»+. 20Моисей йӕ ус ӕмӕ йӕ фыртты хӕрӕгыл сӕвӕрдта, Хуыцауы лӕдзӕг йемӕ райста ӕмӕ араст ис Мысырмӕ. 21Дунедарӕг Моисейӕн загъта: «Мысырмӕ куы баздӕхай, уӕд-иу, хъусыс, диссӕгтӕ саразыны тыххӕй дын цы хъару радтон, уый фараоны раз равдис. Ӕз та йын йӕ зӕрдӕ ныддур кӕндзынӕн, ӕмӕ адӕмы нӕ рауадздзӕн+. 22Ӕмӕ-иу уӕд ды фараонӕн зӕгъ, афтӕ, дам, зӕгъы Дунедарӕг: „Израил Мӕ фырт у, Мӕ хистӕр зӕнӕг+. 23Ӕз дын загътон, рауадз Мын Мӕ фырты, ӕмӕ Мӕм бакува. Ды йӕ нӕ рауагътай, ӕмӕ дын Ӕз дӕ хистӕр фырты амардзынӕн“».

Моисейы фырт ӕрцыди сунӕтгонд

24Фӕндагыл, ӕхсӕвиуат кӕм кодтой, уырдӕм Моисеймӕ фӕзынди Дунедарӕг ӕмӕ йӕ марынмӕ хъавыд. 25Уӕд Циппора райста ӕхсон цыргъаг, йӕ лӕппуйӕн скодта сунӕт, сунӕты лыггагӕй байсӕрста Моисейы къӕхтӕ ӕмӕ загъта: «Туджы фӕрцы дӕ мӕ мойаг».

26Уӕд Дунедарӕг ныууагъта Моисейы. (Йӕ лӕппуйӕн сунӕт кӕй скодта, уымӕ гӕсгӕ загъта Циппора Моисейӕн, туджы фӕрцы дӕ мӕ мойаг, зӕгъгӕ.)

Моисей ӕмӕ Аарон — израилӕгты разамонджытӕ

27Дунедарӕг Ааронӕн загъта: «Ӕдзӕрӕг быдырмӕ Моисейы размӕ ацу». Уый фӕраст ис, фембӕлд ыл Хуыцауы хохы рӕбын ӕмӕ йын аба кодта. 28Моисей Ааронӕн радзырдта, Дунедарӕг ӕй цы ныхӕстимӕ рарвыста, цы диссӕгтӕ бакӕнын ын бафӕдзӕхста, уый. 29Ацыдысты Моисей ӕмӕ Аарон ӕмӕ ӕрӕмбырд кодтой Израилы адӕмы хистӕрты. 30Аарон сын рафӕзмыдта, Дунедарӕг Моисейӕн цыдӕриддӕр загъта, уыдӕттӕ. Моисей сын диссӕгтӕ равдыста, 31ӕмӕ баууӕндыдысты. Дунедарӕг сӕм кӕй ӕркаст ӕмӕ сын сӕ хъизӕмӕрттӕ кӕй федта, уый куы фехъуыстой, уӕд зӕххыл ныддӕлгом сты ӕмӕ Йын скад кодтой.

5

Моисей ӕмӕ Аарон бацыдысты фараонмӕ

5^1Моисей ӕмӕ Аарон бацыдысты фараонмӕ ӕмӕ йын загътой: «Афтӕ зӕгъы Дунедарӕг, Израилы Хуыцау: „Мӕ адӕмы Мын рауадз, ӕмӕ Мын бӕрӕгбон скӕной ӕдзӕрӕг быдыры“». 2Фӕлӕ сын фараон загъта: «Чи у уыцы Дунедарӕг ӕмӕ Йӕм цӕмӕн хъуамӕ байхъусон? Ӕз Дунедарӕджы нӕ зонын ӕмӕ израилӕгты нӕ ауадздзынӕн»+. 3Уыдон ын загътой: «Дзуттӕгты Хуыцау нӕм ӕргом рацыд. Ӕдзӕрӕг быдырмӕ нӕ ауадз ӕртӕ бонцауы ӕддӕдӕр, цӕмӕй Дунедарӕгӕн, нӕ Хуыцауӕн, нывонд ӕрхӕссӕм, науӕд ныл йӕ рын бафтаудзӕн, йе та нӕ карды амӕттаг бакӕндзӕн». 4Фӕлӕ сын Мысыры паддзах загъта: «Уӕ Моисей ӕмӕ Аарон! Адӕмы кусын цӕуылнӕ уадзут? Цӕугӕут уӕхӕдӕг дӕр кусынмӕ!» 5Ноджы ма сын загъта: «Уынут, куыд бирӕ сты? Ӕмӕ сымах утӕппӕт адӕмӕн сӕ куыстытӕ уадзын кӕнут?»

Дзуттӕгтӕн сӕ хъизӕмӕрттӕ фӕфылдӕр сты

6Уыцы бон фараон бафӕдзӕхста цӕстдарджытӕ ӕмӕ бӕрнылӕгтӕн: 7«Нырӕй фӕстӕмӕ ацы адӕмӕн хъӕмп мауал дӕттут самандуртӕн. Сӕхӕдӕг цӕуӕнт ӕмӕ йӕ амал кӕнӕнт. 8Амайӕн дуртӕ та дарддӕр дӕр, ныронг цас кодтой, уый бӕрц кӕнӕнт. Ма сын фӕкъаддӕр кӕнут сӕ куыст. Науӕд сыл зивӕг бахӕцыд ӕмӕ хъӕр самадтой, цом ӕмӕ нӕ Хуыцауӕн нывонд ӕрхӕссӕм, зӕгъгӕ. 9Сӕ куыст уӕззаудӕр куы уа, уӕд сӕ дзӕгъӕл дзӕнгӕдамӕ нал ӕвдӕлдзӕн!»

10Цӕстдарджытӕ ӕмӕ хъахъхъӕнджытӕ израилӕгтӕн загътой: «Фараон уын хъӕмп дӕттын нал уадзы. 11Цӕут ӕмӕ йӕ уӕхӕдӕг, кӕмдӕриддӕр уӕ фӕнды, уым амал кӕнут. Уыимӕ амайӕн дуртӕ та, ныронг цас арӕзтат, уый бӕрц аразут».

12Адӕм Мысыры алы къуымты ныххӕлиу сты ӕмӕ хъӕмпы бӕсты кӕрддзых ӕмбырд кодтой. 13Уыимӕ ма сӕ цӕстдарджытӕ дӕр ноджы тынгдӕр ӕрӕлхъывтой, домдтой, цӕмӕй самандуртӕ алы бон дӕр кӕной, ныронг цӕттӕ хъӕмпимӕ цас кодтой, уый бӕрц. 14Фараоны цӕстдарджытӕ та, Израилы адӕмы сӕргъы кӕй сӕвӕрдтой, уыцы хъахъхъӕнджыты надтой, цы ’мбӕлы, уый цӕуылнӕ кӕнут, зӕгъгӕ, ӕмӕ дзырдтой: «Самандуртӕ ныронджы бӕрц куыд уа!» 15Израилаг бӕрнылӕгтӕ фараонмӕ сӕ хъаст бахастой: «Дӕ цагъартӕ куы стӕм, уӕд нӕ афтӕ цӕмӕн ӕфхӕрыс? 16Махӕн, дӕ цагъартӕн, хъӕмп нал дӕттынц, афтӕмӕй нӕ самандуртӕ агурынц. Нӕмынӕй нӕ ауӕрдынц дӕ цагъартыл. Стыр тӕригъӕд у уый дӕ адӕмӕн!» 17Фӕлӕ сын уый афтӕ: «Зивӕг уыл бахӕцыд, зивӕг, ӕмӕ уымӕн дзурут, цом ӕмӕ Дунедарӕгӕн нывонд ӕрхӕссӕм, зӕгъгӕ. 18Цӕугӕут кусынмӕ. Хъӕмп нал фендзыстут, самандуртӕ та кӕнут, цас ӕмбӕлы, уый бӕрц».

19Израилаг бӕрнылӕгтӕ куы фехъуыстой, самандуртӕ сӕ раздӕры бӕрц домынц, уый, уӕд базыдтой сӕ мӕгуыры бон. 20Фараоны къӕсӕрӕй куы рахызтысты, уӕд баздӕхтысты Моисей ӕмӕ Ааронмӕ — уыдон сӕм ӕнхъӕлмӕ кастысты ӕдде — 21ӕмӕ сын загътой: «Дунедарӕг уӕм ӕркӕсӕд ӕмӕ уын Йӕхӕдӕг тӕрхонгӕнӕг фӕуӕд, фараон ӕмӕ нӕ йӕ дӕлдӕртӕн кӕй сӕнӕуынон кодтат, уый тыххӕй! Кард сын радтат сӕ къухмӕ, цӕмӕй нӕ амарой». 22«О Бардарӕг! — сдзынӕзта Моисей Дунедарӕгмӕ. — Ацы адӕмы удхарӕй цӕмӕн марыс? Ардӕм мӕ цӕмӕн рарвыстай+? 23Фараонмӕ Дӕ номӕй куы бацыдтӕн ӕмӕ йын Дӕ фӕндон куы загътон, уӕдӕй фӕстӕмӕ ноджы фыддӕр митӕ кӕны Дӕ адӕмӕн! Ды нӕ фервӕзын кодтай Дӕ адӕмы!»

6

6^1Дунедарӕг Моисейӕн загъта: «Фендзынӕ, Ӕз фараонӕн цытӕ бакӕндзынӕн, уый. Мӕ къухы уӕз ыл ӕруадздзынӕн, ӕмӕ уӕд уый ауадздзӕнис израилӕгты. Мӕ хъомысджын къухы бын сӕ суанг сургӕ дӕр фӕкӕндзӕни йӕ зӕххӕй».

Дунедарӕг фӕдзӕхсы Моисейӕн Йӕ адӕмы Мысырӕй ракӕнын

2Хуыцау Моисейӕн загъта: «Ӕз Дунедарӕг дӕн! 3Аврааммӕ, Исаакмӕ ӕмӕ Йаковмӕ Ӕз раргом дӕн Ӕппӕтхъомыс Хуыцауӕй, фӕлӕ сын, „Дунедарӕг“, зӕгъгӕ, уыцы номимӕ Мӕхи нӕ раргом кодтон+. 4Семӕ сарӕзтон фидыд ӕмӕ сын зӕрдӕ бавӕрдтон, ӕрцӕуӕггаг кӕм уыдысты, уыцы Ханааны бӕстӕ сын кӕй ратдзынӕн. 5Ныр Ӕз фехъуыстон, израилӕгтӕ Мысыры ӕфсондзы бын куыд дзыназынц, уый, ӕмӕ Мӕ зӕрдыл ӕрлӕууыди Мӕ фидыд. 6Мӕ номӕй зӕгъ израилӕгтӕн: „Ӕз — Дунедарӕг, ракӕндзынӕн уӕ Мысыры ӕфсондзы бынӕй, суӕгъд уӕ кӕндзынӕн цагъары къӕлӕтӕй. Ме стыр хъомысы фӕрцы уӕ фервӕзын кӕндзынӕн, уе ’фхӕрджыты та уын бафхӕрдзынӕн. 7Скӕндзынӕн уӕ Мӕ адӕм ӕмӕ уыдзынӕн уӕ Хуыцау. Ӕмӕ базондзыстут, Мысыры ӕфсондзы бынӕй уӕ Ӕз — Дунедарӕг, уӕ Хуыцау — кӕй ракодтон, уый+. 8Авраамӕн, Исаакӕн ӕмӕ Йаковӕн зӕрдӕ кӕмӕй бавӕрдтон, уыцы зӕхмӕ уӕ бакӕндзынӕн ӕмӕ уын ӕй ратдзынӕн фыдӕй-фыртмӕйы исбонӕн. Ӕз — Дунедарӕг!“»+

9Моисей уыцы ныхӕстӕ израилӕгтӕн рафӕзмыдта, фӕлӕ йӕм уыдон нӕ байхъуыстой — иуӕй сӕ тӕппуды, иннӕмӕй та, куыстӕфхӕрд кӕй уыдысты, уый аххосӕй.

10Дунедарӕг загъта Моисейӕн: 11«Бацу фараонмӕ, Мысыры паддзахмӕ, ӕмӕ йын зӕгъ, израилӕгтӕн дӕ бӕстӕйӕ ацӕуыны бар ратт». 12Моисей дзуапп радта Дунедарӕгӕн: «Израилӕгтӕ мӕм куы нӕ хъусынц, уӕд мӕм фараон куыд байхъусдзӕн, дзурынмӕ куы нӕ арӕхсын, уӕд?»

13Фӕлӕ Дунедарӕг загъта Моисей ӕмӕ Ааронӕн израилӕгтӕ ӕмӕ фараоны, Мысыры паддзахы тыххӕй, цӕмӕй израилӕгты Мысырӕй ракӕной.

Моисей ӕмӕ Аароны хӕдзарвӕндаг

14Мӕнӕ Израилы хистӕр хӕдзарвӕндӕгты фыдӕлтӕ. Израилы хистӕр зӕнӕг Рувимы фырттӕ: Ханох, Паллу, Хецрон, Карми. Адонӕй рацыдысты Рувимы артӕй уӕрст мыггӕгтӕ+.

15Симеоны фырттӕ: Йемуел, Йамин, Охад, Йахин, Цохар, Саул — ханаанаг хӕрӕфырт. Адонӕй рацыдысты Симоны артӕй уӕрст мыггӕгтӕ+.

16Мӕнӕ Левийы фырттӕ куыд хистӕрӕй: Гершон, Кехат, Мерари. Левий фӕцарди сӕдӕ ӕртын авд азы+. 17Гершоны фырттӕ: Ливни ӕмӕ Шими сӕ байзӕддӕгтимӕ. 18Кехаты фырттӕ: Амрам, Ицхар, Хеврон, Уззиел. Кехат фӕцарди сӕдӕ ӕртын ӕртӕ азы. 19Мерарийы фырттӕ: Махли ӕмӕ Муши. Уый — Левийы артӕй уӕрст мыггӕгтӕ куыд хистӕрӕй+.

20Амрам ракуырдта йӕ фыды хо Йохеведы, ӕмӕ йын уый ныййардта Аарон ӕмӕ Моисейы. Амрам фӕцарди сӕдӕ ӕртын авд азы+. 21Ицхары фырттӕ: Корах, Нефег, Зихри+. 22Уззиелы фырттӕ: Мишаел, Елцафан, Ситри+.

23Аарон ракуырдта Аминадавы чызг Елишевайы, Нахшоны хойы. Уый йын ныййардта Надавы, Авигуйы, Елеазары ӕмӕ Итамары+. 24Корахы фырттӕ: Ассир, Елкана, Авиасаф. Адонӕй рацыдысты Корахы артӕй уӕрст мыггӕгтӕ+. 25Аароны фырт Елеазар ракуырдта Путиелы чызджытӕй иуы, ӕмӕ йын уый ныййардта Пинхасы. Уый — Левийы артӕй уӕрст мыггӕгты хистӕртӕ+.

26Аарон ӕмӕ Моисей — уыдон та сты, Дунедарӕг афтӕ кӕмӕн загъта: «Израилы адӕмы Мысыры зӕххӕй ракӕнут — ӕфсады иу къорд иннӕйы фӕдыл цӕуӕд». 27Аарон ӕмӕ Моисей дзырдтой фараонӕн, Мысыры паддзахӕн, израилӕгты Мысырӕй ракӕныны тыххӕй.

Дунедарӕг Моисей ӕмӕ Аароны фараонмӕ ӕрвиты

28Дунедарӕг Моисеимӕ куы дзырдта Мысыры, уӕд ын загъта: 29«Ӕз — Дунедарӕг! Цыдӕриддӕр дын зӕгъын, уыдон рафӕзм фараонӕн, Мысыры паддзахӕн». 30Моисей Йын дзуапп радта: «Дзурынмӕ куы нӕ арӕхсын, уӕд мӕм куыд байхъусдзӕни фараон?»

7

7^1Фӕлӕ Дунедарӕг загъта Моисейӕн: «Ӕз афтӕ бакӕндзынӕн, ӕмӕ ды фараонӕн Хуыцау уыдзынӕ, де ’фсымӕр Аарон та дӕ пехуымпар уыдзӕни. 2Ды-иу Ааронӕн дзур, Ӕз дын цы фӕдзӕхсон, уый, Аарон та фараонӕн зӕгъдзӕн, цӕмӕй израилӕгты рауадза Мысырӕй.
3Ӕз фараоны зӕрдӕ афтӕ ныддур кӕндзынӕн, ӕмӕ, Мысыры зӕххыл цасфӕнды диссӕгтӕ ӕмӕ ӕвдисӕйнӕгтӕ куы равдисон, 4уӕддӕр уӕм фараон нӕ байхъусдзӕн. Ӕмӕ уӕд Ӕз Мысырыл Мӕ цонджы хъару бавзардзынӕн. Мӕ адӕмы, израилӕгты ӕфсад, уырдыгӕй ракӕндзынӕн фӕд-фӕдыл, Мысыры бӕстӕ та Мӕ азары хай бакӕндзынӕн. 5Израилӕгты куы ракӕнон ӕмӕ Мысырыл Мӕ къухы уӕз куы ӕруадзон, уӕд мысырӕгтӕ базондзысты, Дунедарӕг Чи у, уый».

6Моисей ӕмӕ Аарон, Дунедарӕг сын куыд бафӕдзӕхста, афтӕ бакодтой. 7Фараонимӕ куы ныхас кодтой, уӕд Моисейыл цыди цыппарыссӕдз азы, Аароныл та — ӕртӕ ӕмӕ цыппарыссӕдз.

Фараон ницӕмӕ дары Моисей ӕмӕ Аароны ныхӕстӕ

8Дунедарӕг загъта Моисей ӕмӕ Ааронӕн: 9«Фараон уӕ, диссаг равдисут, зӕгъгӕ, куы дома, уӕд-иу Ааронӕн йӕ лӕдзӕг фараоны раз аппарын кӕн, ӕмӕ лӕдзӕг калм фестдзӕн». 10Моисей ӕмӕ Аарон бацыдысты фараонмӕ ӕмӕ, Дунедарӕг сын куыд загъта, афтӕ бакодтой. Аарон йӕ лӕдзӕг фараон ӕмӕ йӕ дӕлдӕрты раз аппӕрста, ӕмӕ лӕдзӕг калм фестад. 11Уӕд фараон фӕсидти йӕ куырыхонтӕм ӕмӕ йӕ кӕлӕнгӕнджытӕм, ӕмӕ Мысыры дӕсныфӕрсджытӕ дӕр хин ӕмӕ кӕлӕны руаджы афтӕ бакодтой: 12алчи сӕ йӕ лӕдзӕг аппӕрста, ӕмӕ лӕдзджытӕ кӕлмытӕ фестадысты. Фӕлӕ Аароны лӕдзӕг иннӕ лӕдзджытӕ аныхъуырдта! 13Уӕддӕр фараон нӕ басаст ӕмӕ нӕ байхъуыста Моисей ӕмӕ Ааронмӕ, Дунедарӕг куыд дзырдта, афтӕ.

Фыццаг ӕфхӕрд: Мысыры дӕттӕ туг фестынц

14Дунедарӕг Моисейӕн загъта: «Хивӕнд у фараон. Нӕ йӕ фӕнды Мӕ адӕмы рауадзын. 15Райсом сӕумӕйӕ доны былмӕ куы рацӕуа, уӕд ӕм бацу, йӕ разы Нилы былгӕрон ӕрлӕуу ӕмӕ, калм дын-иу цы лӕдзӕг фестад, уый дӕ къухы дар, 16афтӕмӕй ӕмӕ фараонӕн зӕгъ, уымӕ дӕ кӕй рарвыста Дунедарӕг, дзуттӕгты Хуыцау, цӕмӕй йын Йӕ фӕндон зӕгъай: „Мӕ адӕмы Мын рауадз, ӕмӕ Мӕм бакувой ӕдзӕрӕг быдыры. Нырмӕ ды коммӕ нӕ кастӕ, 17ӕмӕ дын афтӕ зӕгъы Дунедарӕг: Уӕдӕ ныртӕккӕ базондзынӕ, Дунедарӕг Чи у, уый. Мӕ къухы цы лӕдзӕг ис, уымӕй ӕз мӕнӕ Нилы дон ӕрцӕвдзынӕн, ӕмӕ туг фестдзӕни. 18Нилы кӕсӕгтӕ ныммӕлдзысты, ӕмӕ дон афтӕ сысмаг уыдзӕн, ӕмӕ мысырӕгтӕн нуазынӕн нал бӕздзӕни“».

19Дунедарӕг Моисейӕн бафӕдзӕхста: «Зӕгъ Ааронӕн, цӕмӕй йӕ лӕдзӕгӕй февзида Мысыры дӕттӕм — цӕугӕдӕттӕм, Нилы къабӕзтӕм, цадтӕм, донуӕттӕм, — ӕмӕ туг фестой. Мысыры зӕхх иууылдӕр туджы бын фӕуыдзӕн, туг уыдзӕни суанг хъӕдын ӕмӕ дурын мигӕнӕнты дӕр».

20Моисей ӕмӕ Аарон, Дунедарӕг сын куыд бафӕдзӕхста, афтӕ бакодтой. Аарон систа йӕ лӕдзӕг ӕмӕ дзы фараон ӕмӕ йӕ дӕлдӕрты цӕстыты раз Нилы дон ӕрцавта. Дон туг фестади. 21Нилы кӕсӕгтӕ ныххӕдмӕл сты, ӕмӕ дон афтӕ сысмаг ис, ӕмӕ дзы мысырӕгтӕ нуазын нал фӕрӕзтой. Мысыры зӕхх иууылдӕр туджы бын фӕци. 22Фӕлӕ Мысыры кӕлӕнгӕнджытӕн дӕр сӕ кӕлӕнты руаджы сӕ бон афтӕ бакӕнын баци, ӕмӕ та уӕд фараон ныддур кодта йӕ зӕрдӕ ӕмӕ нӕ байхъуыста Моисей ӕмӕ Ааронмӕ, Дунедарӕг куыд дзырдта, афтӕ. 23Цы ’рцыд, уый ӕппындӕр ницӕмӕ ӕрдардта, афтӕмӕй аздӕхт йӕ галуанмӕ. 24Мысырӕгтӕ цӕугӕдоны былгӕрӕтты цъайтӕ къахын байдыдтой, уымӕн ӕмӕ Нилы дон нуазынӕн нал бӕззыд.

25Дунедарӕг Нилы дон туг куы фестын кодта, ууыл рацыд авд боны.

8

Дыккаг ӕфхӕрд: галхӕфсытӕ

8^1Дунедарӕг загъта Моисейӕн: «Фараонмӕ бацу ӕмӕ йын зӕгъ, афтӕ, дам, зӕгъы Дунедарӕг: „Мӕ адӕмы Мын ауадз, ӕмӕ Мӕм бакувой. 2Куынӕ сӕ ауадзай, уӕд дын дӕ бӕстӕ ӕгасӕй дӕр галхӕфсыты бын фӕкӕндзынӕн. 3Нилы бӕз-бӕз кӕндзысты, донӕй рахиздзысты ӕмӕ дын дӕ галуанмӕ, дӕ уатмӕ бабырдзысты, дӕ сынтӕгмӕ дын схиздзысты. Дӕ дӕлдӕртӕ ӕмӕ ӕппӕт адӕмы хӕдзӕртты, уӕ пецтӕ ӕмӕ уӕ хыссӕйы арынгты байдзаг уыдзысты. 4Галхӕфсытӕй акъахдзӕфгӕнӕн нал уыдзӕн дӕхицӕн дӕр, дӕ адӕмӕн дӕр, дӕ дӕлдӕртӕн дӕр“».

5Дунедарӕг загъта Моисейӕн: «Зӕгъ Ааронӕн, цӕмӕй йӕ лӕдзӕгӕй февзида цӕугӕдӕттӕм, Нилы къабӕзтӕм ӕмӕ цадтӕм ӕмӕ галхӕфсыты Мысыры зӕхмӕ рахизын кӕна». 6Аарон Мысыры дӕттӕм февзыста, галхӕфсытӕ сурмӕ рабырыдысты ӕмӕ Мысыры зӕхх ӕгасӕй дӕр ӕрӕмбӕрзтой. 7Уӕд Мысыры кӕлӕнгӕнджытӕ дӕр сӕ кӕлӕнты руаджы Мысыры зӕхх галхӕфсытӕй байдзаг кодтой.

8Фараон Моисей ӕмӕ Ааронмӕ басидт ӕмӕ сын загъта: «Дунедарӕгӕн балӕгъстӕ кӕнут, цӕмӕй мын мӕхи ӕмӕ мӕ адӕмы ацы галхӕфсытӕй фервӕзын кӕна. Уӕд израилӕгты ауадздзынӕн Дунедарӕгӕн нывӕндтӕ ӕрхӕссынмӕ»+. 9Моисей дзуапп радта фараонӕн: «Ӕз кувдзынӕн дӕу тыххӕй, дӕ дӕлдӕртӕ ӕмӕ дӕ адӕмы тыххӕй, фӕлӕ снысан кӕн, уӕхӕдӕг дӕр ӕмӕ уӕ хӕдзӕрттӕ дӕр цы рӕстӕгмӕ хъуамӕ ссыгъдӕг уой, уый. Галхӕфсытӕ ма баззайдзӕн ӕрмӕстдӕр Нилы». 10«Райсоммӕ!» — загъта фараон. «Куыддӕриддӕр загътай, афтӕ уыдзӕн, — дзуапп ын радта Моисей. — Цӕмӕй базонай, Дунедарӕгӕн, нӕ Хуыцауӕн, ӕмбал кӕй нӕй, уый. 11Галхӕфсытӕй ирвӕзт уыдзынӕ ды дӕр, дӕ галуан дӕр, дӕ дӕлдӕртӕ дӕр ӕмӕ дӕ адӕм дӕр. Уыдзысты ма ӕрмӕстдӕр Нилы».

12Моисей ӕмӕ Аарон куы рацыдысты фараонӕй, уӕд Моисей Дунедарӕгмӕ скуывта, цӕмӕй, фараоны цы галхӕфсыты ахӕсты фӕкодта, уыдоны фесафа. 13Дунедарӕг Моисейы курдиат сӕххӕст кодта: галхӕфсытӕ ныххӕдмӕл сты хӕдзӕртты, кӕртыты ӕмӕ быдырты. 14Хӕфсыты мӕрдтӕй кӕритӕ амадтой, ӕмӕ се смагӕй бӕстӕ байдзаг ис.

15Фӕлӕ фараон куы федта, фыдбылызӕй фервӕзти, уый, уӕд йӕ зӕрдӕ ныддур кодта ӕмӕ та, Дунедарӕг сын куыд дзырдта, афтӕ нӕ байхъуыста Моисей ӕмӕ Ааронмӕ.

Ӕртыккаг ӕфхӕрд: сасчытӕ

16Дунедарӕг загъта Моисейӕн: «Ааронӕн зӕгъ, цӕмӕй йӕ лӕдзӕгӕй зӕххы рыг ӕрцӕва, ӕмӕ, Мысыры зӕххыл цыдӕриддӕр рыг ис, уый саск феста».

17Ӕмӕ афтӕ бакодтой: Аарон йӕ лӕдзӕгӕй февзыста, зӕххы рыг дзы ӕрцавта, ӕмӕ адӕм ӕмӕ фос сасчыты бынӕй нал зындысты. Сасчытӕ фестади, Мысыры зӕххыл цыдӕриддӕр рыг уыдис, уый. 18Кӕлӕнгӕнджытӕ дӕр бӕргӕ архайдтой сӕ кӕлӕнты руаджы дунейы рухсмӕ сасчытӕ рауадзын, фӕлӕ сын дзы ницы рауад. Адӕм дӕр ӕмӕ фос дӕр сасчыты бын фесты. 19Кӕлӕнгӕнджытӕ фараонӕн загътой: «Уый Хуыцау сарӕзта».

Фӕлӕ та фараон уӕддӕр нӕ басаст. Дунедарӕг куыд дзырдта, афтӕ рауади.

Цыппӕрӕм ӕфхӕрд: дзынгатӕ

20Дунедарӕг Моисейӕн загъта: «Райсом-иу раджы сыст. Фараон доны былмӕ куы рацӕуа, уӕд ӕм баздӕх, Дунедарӕг, дам, зӕгъы: „Мӕ адӕмы Мын рауадз, ӕмӕ Мӕм бакувой. 21Нӕ сӕ рауагътай, зӕгъгӕ, уӕд уӕм дзынгайы азар кӕсы — дӕхимӕ дӕр, дӕ дӕлдӕртӕм дӕр, дӕ адӕммӕ дӕр ӕмӕ дӕ галуанмӕ дӕр. Ӕппӕт мысырӕгты хӕдзӕрттӕ ӕмӕ суанг уӕ къӕхты бын зӕхх дӕр бӕз-бӕз кӕндзысты дзынгатӕй. 22Мӕ адӕм кӕм цӕрынц, уыцы Гошены зӕхх та бахиздзынӕн фыдбылызӕй — уым нӕ уыдзӕнис дзынгатӕ, цӕмӕй ды зонай: Ӕз, Дунедарӕг, ацы зӕххыл дӕн. 23Мӕ адӕмы Ӕз бахиздзынӕн фыдбылызӕй, дӕ адӕмы та — нӕ. Ацы хабар ӕрцӕудзӕни райсом“». 24Дунедарӕг, куыд загъта, афтӕ бакодта. Фараоны галуан, йӕ дӕлдӕрты хӕдзӕрттӕ ӕмӕ Мысыры ӕппӕт зӕхх бӕз-бӕз кодтой дзынгатӕй. Сӕфтмӕ сӕ ӕрцыди бӕстӕ.

25Уӕд фараон фӕсидти Моисей ӕмӕ Ааронмӕ ӕмӕ сын загъта: «Цӕут ӕмӕ уӕ Хуыцауӕн мах зӕххыл ӕрхӕссут нывӕндтӕ». 26Моисей йын дзуапп радта: «Уымӕн гӕнӕн нӕй. Дунедарӕгӕн, нӕ Хуыцауӕн, цы нывонд ӕрхӕссинаг стӕм, уый мысырӕгтӕ банымайдзысты ӕлгъагыл. Уыдоны цӕстыты раз куы ӕрхӕссӕм нӕ нывонд, уӕд нӕ дурты бын фӕкӕндзысты+. 27Мах хъуамӕ ӕртӕ бонцауы бӕрц фӕцӕуӕм ӕдзӕрӕг быдыры ӕмӕ уыцы ран ӕрхӕссӕм нывӕндтӕ Дунедарӕгӕн, нӕ Хуыцауӕн, — Уый нын Йӕхӕдӕг куыд зӕгъа, афтӕ». 28Фараон загъта: «Ӕз уӕ уадзын Дунедарӕгӕн, уӕ Хуыцауӕн, ӕдзӕрӕг быдыры нывӕндтӕ ӕрхӕссынмӕ, ӕцӕг дард ма ацӕут. Скувут-иу Ӕм мӕн тыххӕй дӕр!» 29Моисей йын дзуапп радта: «Дӕ разӕй куыддӕр рацӕуон, афтӕ скувдзынӕн Дунедарӕгмӕ, ӕмӕ тӕккӕ райсом фервӕздзыстут дзынгатӕй — дӕхӕдӕг дӕр, дӕ дӕлдӕртӕ дӕр ӕмӕ дӕ адӕм дӕр. Ӕрмӕст нӕ мауал асайӕд фараон, ауадзӕд нӕ Дунедарӕгӕн нывӕндтӕ ӕрхӕссынмӕ».

30Моисей рацыди фараонӕй ӕмӕ Дунедарӕгмӕ скуывта. 31Дунедарӕг айста Моисейы куывд: фервӕзын кодта дзынгатӕй фараоны, йӕ дӕлдӕрты ӕмӕ йӕ адӕмы. Иу дзынга дӕр нал баззади Мысыры. 32Фӕлӕ та фараон ацы хатт дӕр ныддур кодта йӕ зӕрдӕ — нӕ та ауагъта израилӕгты.

9

Фӕндзӕм ӕфхӕрд: фосы емынӕ

9^1Дунедарӕг Моисейӕн бафӕдзӕхста: «Фараонмӕ бацу ӕмӕ йын зӕгъ, афтӕ зӕгъы Дунедарӕг, дзуттӕгты Хуыцау: „Ауадз Мын Мӕ адӕмы, ӕмӕ Мӕм бакувой. 2Куынӕ сӕ ауадзай, куы та сӕ бауромай, 3уӕд Дунедарӕг Йӕ къух сисдзӕни, быдырты дын цыдӕриддӕр фос ис, уымӕ — бӕхтӕм, хӕрджытӕм, теуатӕм, стуртӕм, сӕгътӕм ӕмӕ фыстӕм: карз емынӕ сыл сыстдзӕн! 4Дунедарӕг бахиздзӕн израилӕгты фосы, мысырӕгты фосыл та нӕ бацауӕрддзӕн. Израилӕгты фосӕй иу дӕр нӕ фӕхъӕудзӕн“». 5Ацы ӕфхӕрдӕн Дунедарӕг ӕмгъуыд дӕр скодта: «Райсом Дунедарӕг афтӕ бакӕндзӕн ӕппӕт бӕстӕйы!»

6Дыккаг бон Дунедарӕг, куыд загъта, афтӕ бакодта: Мысыры фос иууылдӕр фӕцагъды сты, израилӕгты фосӕй та иу дӕр нӕ фӕхъуыди. 7Фараон арвыста бӕрӕг базонынмӕ, ӕмӕ, ӕцӕгдӕр, израилӕгты фосӕй иу дӕр нӕ фӕхъуыд. Фӕлӕ та уӕддӕр фараон нӕ састи: нӕ уагъта израилӕгты.

Ӕхсӕзӕм ӕфхӕрд: хӕфдзаст хъӕдгӕмттӕ

8Дунедарӕг загъта Моисей ӕмӕ Ааронӕн: «Пецы хуылфӕй фӕйнӕ армыдзаджы фӕнык райсут, ӕмӕ йӕ Моисей, фараон ӕй куыд уына, афтӕмӕй арвмӕ фехсӕд, 9ӕгас Мысыры сӕрты куыд ахӕлиу уа. Уӕд адӕмӕн дӕр ӕмӕ фосӕн дӕр сӕ буар хӕфдзӕстытӕ фестдзӕн». 10Моисей ӕмӕ Аарон фӕйнӕ армыдзаджы фӕнык райстой пецӕй ӕмӕ фараоны раз ӕрлӕууыдысты. Моисей фӕнык арвмӕ фехста, ӕмӕ адӕмӕн дӕр ӕмӕ фосӕн дӕр сӕ буар хӕфдзӕстытӕй нал зынди. 11Кӕлӕнгӕнджыты бон нал уыд Моисеимӕ сӕ тых ӕвзарын: уыдоны буар дӕр, иннӕ мысырӕгтау, хӕфдзӕстытӕ фестад. 12Фӕлӕ Дунедарӕджы фӕндӕй ныддур ис фараоны зӕрдӕ, ӕмӕ та уӕддӕр нӕ байхъуыста Моисей ӕмӕ Ааронмӕ, Дунедарӕг куыд дзырдта, афтӕ+.

Ӕвдӕм ӕфхӕрд: ихуард

13Дунедарӕг Моисейӕн бафӕдзӕхста, цӕмӕй райсом раджы фараонмӕ бацӕуа ӕмӕ йын зӕгъа: «Афтӕ зӕгъы Дунедарӕг, дзуттӕгты Хуыцау: Мӕ адӕмы Мын ауадз, ӕмӕ Мӕм бакувой. 14Ацы хатт дӕ ноджы тынгдӕр бафхӕрдзынӕн — дӕхи дӕр, дӕ дӕлдӕрты дӕр ӕмӕ дӕ адӕмы дӕр, ӕмӕ уӕд базондзынӕ, зӕххыл Мӕнӕн ӕмбал кӕй нӕй, уый. 15Мӕ къух дӕм куы систаин ӕмӕ дын дӕхиуыл дӕр ӕмӕ дӕ адӕмыл дӕр емынӕ куы сыстын кодтаин, уӕд зӕххы цъарыл дӕ кой дӕр нал уаид. 16Фӕлӕ дӕ удӕгасӕй ныууагътон, цӕмӕй дын равдисон Мӕ хъомыс, цӕмӕй Мӕ ном айхъуыса ӕппӕт зӕххы цъарыл+. 17Ацы бон дӕр ма Мын ды Мӕ адӕмыл дӕ хъал калыс, дӕ фӕсонӕрхӕджы дӕр нӕй сӕ рауадзын. 18Фӕлӕ йӕ зон, райсом, тӕккӕ ацафон, Ӕз Мысырыл, йӕ равзӕрынӕй нырмӕ кӕй нӕма федта, ахӕм ихуард рауадздзынӕн. 19Батӕр дӕ фос сӕрӕмбӕрзт бынӕттӕм, быгъдӕг арвы бын дын цыдӕриддӕр ис, уыдон аууоны бафснай. Уымӕн ӕмӕ дын цыдӕриддӕр быдыры баззайа — адӕмӕй, фосӕй — ихы амӕттаг бауыдзысты, иу дӕр сӕ нӕ аирвӕздзӕн».

20Фараоны дӕлдӕртӕй Дунедарӕджы ныхасӕй чи фӕтарст, уыдон агъуысты бааууон кодтой сӕ цагъарты ӕмӕ сӕ фос. 21Йӕ ныхас Ын чи ницӕмӕ ӕрдардта, уыдон та сӕ цагъарты дӕр ӕмӕ сӕ фос дӕр ныууагътой гом арвы бын.

22Дунедарӕг Моисейӕн бафӕдзӕхста: «Арвмӕ сдар дӕ къухтӕ, ӕмӕ ӕгас Мысыры зӕххыл их ӕрцӕудзӕн. Их ныххойдзӕн адӕмы дӕр, фосы дӕр, зайӕгойты дӕр». 23Моисей йӕ лӕдзӕг арвмӕ сарӕзта, ӕмӕ Дунедарӕг зӕххыл арвы нӕрын, ихуард ӕмӕ ӕрвдзӕхӕр рауагъта. Дунедарӕг их ӕрцӕуын кодта Мысыры ӕппӕт зӕххыл дӕр+. 24Их йӕ уарынӕй не ’нцад, арвы судзгӕ фӕттӕ йе ’хсӕнты цӕхӕртӕ калдтой. Ахӕм ӕбуалгъ ихуард цӕрынӕй-хӕрынмӕ никуыма федтой Мысыры цӕрджытӕ. 25Мысыры зӕххыл гом арвы бын цыдӕриддӕр баззад, — адӕймагӕй, фосӕй, зайӕгойӕ, — иууылдӕр сӕ их ныххоста. Суанг ма бӕлӕстӕ дӕр ныссаста. 26Ихуард нӕ уыдис ӕрмӕстдӕр Гошены зӕххыл — уым израилӕгтӕ цардысты.

27Фараон фӕдзурын кодта Моисей ӕмӕ Ааронмӕ, ӕмӕ сын загъта: «Тӕригъӕдджын дӕн ӕз. Дунедарӕг раст у, ӕз ӕмӕ мӕ адӕм та зылынджын стӕм+. 28Балӕгъстӕ кӕнут Дунедарӕгӕн, ӕмӕ кӕрон уа Йӕ ӕрвнӕрд ӕмӕ Йӕ ихӕн. Ӕз уӕ уадзын, нал уӕ бауромдзынӕн»+.

29Моисей йын загъта: «Куыддӕр сахары ӕдде фӕуон, афтӕ мӕ къухтӕ Дунедарӕгмӕ сдардзынӕн, ӕмӕ налдӕр арвы нӕрд уыдзӕн, налдӕр — ихуард. Уый, цӕмӕй ды зонай, зӕххӕн йӕ хицау Дунедарӕг кӕй у+. 30Фӕлӕ, куыд уынын, афтӕмӕй ды дӕр ӕмӕ дӕ дӕлдӕртӕ дӕр Дунедарӕг Хуыцауӕй уӕддӕр нӕма тӕрсут».

31(Гӕн ӕмӕ хъӕбӕрхор ихдзагъд фесты, уымӕн ӕмӕ хъӕбӕрхор йӕ тӕккӕ ӕфсир ӕфтаугӕйӕ уыд, гӕн — дидинӕг калгӕйӕ. 32Мӕнӕу ӕмӕ нӕлмӕнӕуӕн ницы уыд — уыдон фӕстӕдӕр байтауынц.)

33Моисей фараоны галуанӕй рацыд. Сахары ӕдде йӕ къухтӕ Дунедарӕгмӕ сдардта, ӕмӕ банцадысты арвы нӕрд ӕмӕ ихуард, арвӕй ӕртах дӕр нал ӕрхауд. 34Фараон куы федта, къӕвда, арвы нӕрын ӕмӕ их банцадысты, уӕд та йӕ раздӕры митыл схӕцыд: йӕ дӕлдӕртимӕ сӕ зӕрдӕтӕ ныддур кодтой. 35Дунедарӕг Моисейӕн куыд дзырдта, афтӕ та йӕ хивӕнд зӕрдӕйы уаг равдыста фараон ӕмӕ израилӕгты нӕ ауагъта.

10

Ӕстӕм ӕфхӕрд: мӕтыхтӕ

10^1Дунедарӕг Моисейӕн загъта: «Бацу фараонмӕ. Мӕ фӕндӕй фараон ӕмӕ йӕ дӕлдӕрты зӕрдӕтӕ ныддур сты. Ӕз сын афтӕ уымӕн бакодтон, цӕмӕй сыл Мӕ диссӕгтӕ бавзарон. 2Цӕмӕй дзурат уӕ фырттӕ ӕмӕ уыдоны фырттӕн, Ӕз Мысырӕн цытӕ бакодтон, цы диссӕгтӕ дзы равдыстон, уый. Цӕмӕй зонат, Дунедарӕг Чи у, уый». 3Моисей ӕмӕ Аарон бацыдысты фараонмӕ ӕмӕ йын загътой: «Афтӕ зӕгъы Дунедарӕг, дзуттӕгты Хуыцау: „Бирӕ ма Мын нӕ уисӕн кӕндзынӕ? Ауадз Мын Мӕ адӕмы, ӕмӕ Мӕм бакувой. 4Куынӕ сӕ ауадзай, уӕд дын тӕккӕ райсом дӕ бӕстӕ мӕтыхты хай бакӕндзынӕн+. 5Уый бӕрц уыдзысты, ӕмӕ ӕрӕмбӕрздзысты зӕххы уӕлцъар, зӕхх сӕ бынӕй зынгӕ дӕр нал кӕндзӕн. Ихуарды фӕстӕ ма йыл зайӕгойӕ цы аззад, уыдонӕй ницыуал фӕуадздзысты, уӕ бӕлӕстӕ дӕр ма уын ахсындзысты. 6Мӕтыхтӕй байдзаг уыдзысты дӕ галуан, дӕ дӕлдӕртӕ ӕмӕ ӕппӕт мысырӕгты хӕдзӕрттӕ. Уӕ фыдӕлтӕ ацы зӕххыл куы ӕрцардысты, уӕдӕй нырмӕ ахӕм бӕллӕх никуыма фендӕуыд“». Моисей йӕ ныхас фӕцис ӕмӕ фараоны галуанӕй рацыд.

7Фараонӕн йӕ дӕлдӕртӕ загътой: «Ацы лӕг ма нӕ бирӕ тухӕнӕй мардзӕн? Ауадз сӕ, ӕмӕ скувой Дунедарӕгмӕ, сӕ Хуыцаумӕ. Ау, Мысыр сӕфтмӕ кӕй ӕрцыд, уый нӕ уыныс?» 8Уӕд Моисей ӕмӕ Аароны фӕстӕмӕ раздӕхтой, ӕмӕ сын фараон загъта: «Ацӕут ӕмӕ бакувут Дунедарӕгмӕ, уӕ Хуыцаумӕ. Чи уӕ ацӕудзӕн?» 9Моисей йын дзуапп радта: «Не ’ппӕт дӕр — стырӕй, чысылӕй — ацӕудзыстӕм, нӕ фырттӕ ӕмӕ нӕ чызджытимӕ, нӕ лыстӕг фос ӕмӕ не стуртимӕ. Афтӕ ’мбӕлы, уымӕн ӕмӕ уый махӕн Дунедарӕджы бӕрӕгбон у». 10Фараон загъта: «Ӕз сымах уӕ сабитимӕ куыд ауадздзынӕн, афтӕ уӕ Дунедарӕг дӕр хъахъхъӕнӕд! Бӕлвырд, цыдӕр фыдвӕнд скодтат! 11Фӕлӕ уын дзы ницы рауайдзӕн. Ацӕуӕнт ӕрмӕст уӕ нӕлгоймӕгтӕ ӕмӕ бакувӕнт Дунедарӕгмӕ. Уый тыххӕй мӕм нӕ хатыдыстут?» Ӕмӕ Моисей ӕмӕ Аароны феддӕдуар кодтой.

12Дунедарӕг Моисейӕн загъта: «Дӕ къухӕй февзид Мысыры зӕхмӕ, ӕмӕ йыл мӕтыхтӕ ныццӕвдзысты сӕхи, бахӕрдзысты, ихы фӕстӕ ма йыл цы зайӕгойтӕ аззад, уыдон». 13Моисей йӕ лӕдзӕгӕй февзыста Мысыры зӕхмӕ, ӕмӕ йыл Дунедарӕг скӕсӕйнаг дымгӕ рауагъта. Дымгӕ ӕгас бон ӕмӕ ӕгас ӕхсӕв фӕдымдта, ӕмӕ райсомӕй скӕсӕнӕй йемӕ мӕтыхтӕ ӕрбахаста. 14Мӕтыхтӕ сӕхи андзӕрстой Мысыры зӕххыл ӕмӕ бӕстӕ ӕнӕхъӕнӕй бацахстой. Уый бӕрц мӕтыхтӕ уӕды онг дӕр нӕ фендӕуыд ӕмӕ уӕдӕй фӕстӕмӕ дӕр нӕ фендӕуыдзӕн. 15Ӕрӕмбӕрзтой ӕгас зӕххы уӕлцъар, сау хӕрв ыл ӕрӕвӕрдтой. Бахордтой, их кӕй нӕ бахъыгдардта, уыцы зайӕгойтӕ ӕмӕ дыргътӕ. Иунӕг цъӕх тихалӕг нал фӕуагътой Мысыры зӕххыл, иунӕг цъӕх сыфтӕр — бӕлӕстыл.

16Фараон тагъд фӕдзурын кодта Моисей ӕмӕ Ааронмӕ ӕмӕ сын загъта: «Азымджын дӕн Дунедарӕджы, уӕ Хуыцауы раз ӕмӕ сымах раз+. 17Ныббарут-ма мын ацы хатт ӕмӕ балӕгъстӕ кӕнут Дунедарӕгӕн, уӕ Хуыцауӕн, цӕмӕй нӕ ацы бӕллӕхӕй фервӕзын кӕна»+.

18Моисей рацыди фараоны галуанӕй ӕмӕ скуывта Дунедарӕгмӕ. 19Дунедарӕг ныгуылӕнӕрдыгӕй рауагъта уаддымгӕ. Уаддымгӕ мӕтыхты фелвӕста ӕмӕ сӕ Сырх денджызы баппӕрста. Иу дӕр сӕ нал аззад Мысыры зӕххыл. 20Фӕлӕ Дунедарӕджы фӕндӕй ныддур ис фараоны зӕрдӕ, ӕмӕ та нӕ рауагъта израилӕгты.

Фарӕстӕм ӕфхӕрд: саудалынг

21Дунедарӕг Моисейӕн загъта: «Арвмӕ дӕ къухтӕ сдар, ӕмӕ Мысыры бӕстӕ ахӕм саудалынджы аныгъуылдзӕн, ӕмӕ адӕм, уырзӕй сгаргӕ, куырмӕджы цӕудзысты». 22Моисей йӕ къухтӕ сдардта арвмӕ, ӕмӕ Мысыры ӕртӕ боны хуры цӕст нал разынд. 23Мысырӕгтӕ нӕ уыдтой кӕрӕдзи, ӕртӕ боны дӕргъы сӕ хӕдзӕрттӕй ӕддӕмӕ дӕр нӕ рацыдысты. Ӕрмӕст, израилӕгтӕ кӕм цардысты, уым уыди рухс.
24Фараон Моисеймӕ басидт ӕмӕ йын афтӕ: «Ацӕут ӕмӕ Дунедарӕгмӕ бакувут. Уӕ сабитӕ дӕр ацӕуӕнт уемӕ, фӕлӕ уӕ лыстӕг фос ӕмӕ уе стуртӕ ам уадзут». 25Моисей йын загъта: «Нӕ фос нын немӕ куынӕ рауадзай, уӕд куыд ӕрхӕсдзыстӕм мах Дунедарӕгӕн, нӕ Хуыцауӕн, нывӕндтӕ ӕмӕ иууылсудзинӕгтӕ? 26Нӕ фос иу сӕры онг иууылдӕр хъуамӕ немӕ уой. Уыдонӕй хъуамӕ равзарӕм нывондӕгтӕ Дунедарӕгӕн, нӕ Хуыцауӕн. Цалынмӕ бынатыл сӕмбӕлӕм, уӕдмӕ та йӕ нӕ зонӕм, нывондӕн дзы кӕцы ӕрхӕссын ӕмбӕлы, уый».

27Фӕлӕ Дунедарӕджы фӕндӕй ныддур ис фараоны зӕрдӕ, ӕмӕ та йӕ нӕ бафӕндыд адӕмы ауадзын. 28Моисейӕн загъта: «Цӕугӕ ардыгӕй ӕмӕ ме ’мгӕрон дӕр мауал фӕзын! Куыддӕр ма дӕ фенон — амӕлдзынӕ». 29Моисей йын загъта: «Куыддӕриддӕр загътай, афтӕ уыдзӕн. Амӕй фӕстӕмӕ дӕ нал фендзынӕн».

11

Фӕстаг ӕртхъирӕн

11^1Дунедарӕг Моисейӕн загъта: «Ног бӕллӕх бафтаудзынӕн фараон ӕмӕ мысырӕгтыл, ӕмӕ уӕ уый фӕстӕ фараон ауадздзӕн ардыгӕй. Уыимӕ уӕ хуымӕтӕджы уагъд нӕ ракӕндзӕн, фӕлӕ уӕ асурдзӕн ӕвӕстиатӕй. 2Адӕмӕн сӕ хъусы бацӕгъд, алы нӕлгоймаг дӕр уӕ, зӕгъ, йӕ сыхаг мысыраг нӕлгоймагӕй, алы сылгоймаг та йӕ сыхаг мысыраг сылгоймагӕй, ракурӕд ӕвзист ӕмӕ сыгъзӕрин дзауматӕ».

3Дунедарӕджы фӕндонӕй мысырӕгтӕ израилӕгтӕм ракастысты хӕлар цӕстӕй. Уӕдӕ Моисейӕн та стыр кад уыдис фараоны дӕлдӕртӕ ӕмӕ Мысыры хуымӕтӕг адӕмы ’хсӕн.

4Моисей загъта: «Афтӕ зӕгъы Дунедарӕг: „Ӕмбисӕхсӕв Ӕз ацӕудзынӕн Мысыры астӕуты, 5ӕмӕ Мысыры бӕстӕйы алы фыццаг зӕнӕг ӕрбамӕлдзӕн — паддзахы бадӕны бадӕг фараоны хистӕр фырт дӕр, ӕрмгуыройӕ хор чи ссы, уыцы цагъар сылгоймаджы хистӕр фырт дӕр ӕмӕ ӕппӕт фосы фыццаг зӕйц дӕр. 6Мысыры бӕстӕ ныццараудзысты, уый размӕ дӕр кӕй никуы фехъуыстӕуыд ӕмӕ уый фӕстӕ дӕр кӕй никуы фехъуыстӕуыдзӕн, ахӕм судзаггаг хъарджытӕ. 7Израилӕгтыл та куыдз дӕр не срӕйдзӕн — нӕдӕр сӕхиуыл, нӕдӕр сӕ фосыл. Уый, цӕмӕй зонат, Дунедарӕг израилӕгтӕм, мысырӕгтӕй хъауджыдӕр, хъулон цӕстӕй кӕй кӕсы, уый“+.

8Дӕ дӕлдӕртӕ мӕм ӕрбацӕудзысты, мӕ разы ӕрзоныг кӕндзысты ӕмӕ мын зӕгъдзысты, ацу ардыгӕй, сӕ сӕргъы кӕмӕн лӕууыс, уыцы адӕмимӕ. Ӕмӕ уӕд ацӕудзыстӕм мах ардыгӕй». Уыцы ныхӕсты фӕстӕ Моисей, мӕстӕй судзгӕ, рацыди фараоны галуанӕй.

9Дунедарӕг загъта Моисейӕн: «Фараон уӕм нӕ хъусы: цӕмӕй Мысыры зӕххыл ноджы фӕфылдӕр уой Мӕ диссӕгтӕ, уый тыххӕй афтӕ хъӕуы». 10Бирӕ диссӕгтӕ фенын кодтой фараонӕн Моисей ӕмӕ Аарон, фӕлӕ Дунедарӕджы фӕндӕй уый уӕддӕр нӕ састи ӕмӕ нӕ уагъта израилӕгты Мысырӕй.

12

Куадзӕны уӕрыкк

12^1•Мысыры ма куы уыдысты Моисей ӕмӕ Аарон, уӕд сын Дунедарӕг загъта: 2«Ацы мӕй уын хъуамӕ афӕдзы фыццаг мӕйыл нымад уа. 3Израилы дзыллӕйӕн фехъусын кӕнут, йӕ дӕсӕм бон уӕ алы хӕдзар дӕр йӕ лыстӕг фосӕй иу уӕрыкк рахицӕн кӕнӕд, зӕгъгӕ. 4Гыццыл бинонтӕ куы уой ӕмӕ сын уӕрыкк иу хӕрдӕн бирӕ куы уа, уӕд-иу ӕй ӕввахсдӕр сыхагимӕ иумӕ бахӕрӕнт. Цал лӕджы фаг суыдзӕн, уый-иу сбӕрӕг кӕнӕнт. 5Уӕрыкк хъуамӕ уа ӕнӕсахъат, нӕл, афӕдздзыд. Уӕрыччы бӕсты райсӕн ис сӕныкк. 6Банхъӕлмӕ-иу кӕсут мӕйы цыппӕрдӕсӕм бонмӕ ӕмӕ-иу ӕй изӕрдалынгты аргӕвдут: Израилы дзыллӕйӕ алкӕмӕн дӕр афтӕ гӕнгӕ у+. 7Райсут-иу ын йӕ тугӕй ӕмӕ дзы айсӕрдут, цы хӕдзӕртты йӕ хӕрдзыстут, уыдонӕн сӕ дуӕртты тарвӕзтӕ ӕмӕ уӕлкъӕсӕртӕ. 8Дзидза иууылдӕр тӕккӕ уыцы ӕхсӕв хъуамӕ хӕрд ӕрцӕуа, хӕрын ӕй хъӕуы физонӕгфыхӕй, донгонд дзултӕ ӕмӕ маст кӕрдӕджытимӕ. 9Ӕрдӕгфых кӕнӕ йӕ доны фыхӕй ма хӕрут, кусарт-иу ӕнӕхъӕнӕй — ӕд сӕр, ӕд къӕхтӕ, ӕд хуылфыдзаумӕттӕ — арты сӕрмӕ сфизонӕг кӕнут. 10Райсоммӕ-иу дзы мацыуал ныууадзут, цы дзы нӕ бахӕрат, уый арты басудзут. 11Хӕрут ронбастӕй, уӕ къахыдарӕс — уӕ къӕхтыл, уӕ лӕдзджытӕ — уӕ къухы, афтӕмӕй. Хӕрут-иу тагъд-тагъд — уый Дунедарӕджы Куадзӕн у.

12Уыцы ӕхсӕв Ӕз Мысыры астӕуты ацӕудзынӕн ӕмӕ йын фӕмард кӕндзынӕн йӕ хистӕр фыртты дӕр ӕмӕ йӕ фосы сӕртӕ дӕр. Уый уыдзӕн Мӕ тӕрхон Мысыры ӕппӕт хуыцӕуттӕн. Ӕз — Дунедарӕг!+
13Сымахӕн та уӕ хӕдзӕрттӕ тугӕй нысангонд уыдзысты ӕмӕ, уый фенгӕйӕ, уӕ иувӕрсты ацӕудзынӕн. Ӕз Мысыры зӕхх ахъаззаг ӕрцӕвдзынӕн, фӕлӕ сымахӕн ӕппындӕр ницы уыдзӕн. 14Уыцы бон уын мысӕн бонӕй баззайӕд ӕмӕ йӕ фӕлтӕрӕй-фӕлтӕрмӕ бӕрӕг кӕнут Дунедарӕджы кадӕн. Уый уын — мыггагмӕйы ӕгъдау.

Куадзӕны донгонд дзултӕ

15Авд боны дӕргъы хъуамӕ хӕрат донгонд дзултӕ. Фыццаг бонӕй фӕстӕмӕ уӕ хӕдзӕртты ӕнхъизӕн куыннӕ уа, афтӕ бакӕнут. Уыцы авд боны дӕргъы ӕнхъизӕнджын дзулӕй чи фӕхъӕстӕ уа, уый Израилы адӕмӕй фӕхъӕудзӕн.

16Фыццаг бон банымайут уазыл, ӕвдӕм бон дӕр нымад ӕрцӕуӕд уазыл. Уӕхицӕн хӕринаг скӕнынӕй дарддӕр хъуамӕ мацы кусат уыцы бонты.

17Алы аз дӕр кӕнут Донгонд дзулты бӕрӕгбон, уымӕн ӕмӕ уӕ, ӕфсадау, рӕнхъгай слӕууын кӕнгӕйӕ, Ӕз уыцы бон ракодтон Мысырӕй. Уыцы бон бӕрӕг кӕнут фӕлтӕрӕй-фӕлтӕрмӕ. Уый уын — мыггагмӕйы ӕгъдау. 18Фыццаг мӕйӕн йӕ цыппӕрдӕсӕм бон изӕрӕй йӕ дыууын фыццӕгӕм боны изӕрмӕ хъуамӕ ӕрмӕстдӕр донгонд дзултӕ хӕрат. 19Авд боны дӕргъы уӕ хӕдзӕртты ӕнхъизӕнӕн йӕ кой дӕр ма уӕд. Ӕнхъизӕнӕй конд дзул чи бахӕра, фӕнды ӕрцӕуӕггаг уӕд, фӕнды израилаг — Израилы адӕмӕй фӕхъӕудзӕн. 20Кӕмфӕнды куы цӕрат, уӕддӕр уыцы бонты ӕнхъызт хыссӕйы хъӕстӕ ма фӕкӕнут уӕхи — хӕрут-иу донгонд дзултӕ».

Куадзӕны нывонды туг

21Моисей басидт Израилы адӕмы хистӕртӕм ӕмӕ сын загъта: «Алы бинонтӕ дӕр сӕ лыстӕг фосӕй равзарӕнт фыркъа кӕнӕ цӕукъа ӕмӕ акӕнут Куадзӕны кусӕрттӕ. 22Стӕй-иу райсут иссопы баст, стулут ӕй, мигӕнӕны цы туг уа, уым ӕмӕ дзы бапырх кӕнут уӕлкъӕсӕр ӕмӕ дуары дыууӕ тарвазы. Райсоммӕ уӕ йӕ къӕсӕрӕй ӕддӕмӕ мачи рахизӕд+. 23Дунедарӕг Мысырыл Йӕ азар бафтауынмӕ куы рацӕуа ӕмӕ уын уӕ уӕлкъӕсӕртӕ ӕмӕ уӕ тӕрвӕзтыл туг куы фена, уӕд мӕлӕтхӕссӕг зӕды нӕ бауадздзӕн уӕ хӕдзӕрттӕм бацӕуын, цӕмӕй уӕ ма амара.

24Ацы уагӕвӕрд мыггагмӕйы ӕгъдау уӕд сымахӕн дӕр ӕмӕ уӕ байзӕддагӕн дӕр. 25Дунедарӕг уын зӕрдӕ цы зӕххӕй бавӕрдта, уырдӕм куы бацӕуат, уӕд-иу ӕй ӕххӕст кӕнут. 26Уӕ цот уӕ куы фӕрсой, уый цы ӕгъдау у, зӕгъгӕ,+
27уӕд-иу сын зӕгъут: „Уый Дунедарӕгӕн у Куадзӕны нывонд. Дунедарӕг мысырӕгты куы цагъта, уӕд израилӕгты хӕдзӕрттӕн сӕ иувӕрсты рацыд ӕмӕ нын нӕ бинонты фыдбылызӕй бахызта“».

Израилӕгтӕ Дунедарӕджы раз ӕрзоныг кодтой ӕмӕ Йӕм скуывтой. 28Уый фӕстӕ ацыдысты ӕмӕ, Дунедарӕг Моисей ӕмӕ Ааронӕн куыддӕриддӕр бафӕдзӕхста, афтӕ бакодтой.

Дӕсӕм ӕфхӕрд: фыццаг цӕуӕты мӕлӕт

29Дунедарӕг ӕмбисӕхсӕв ныццагъта Мысыры фыццаг цӕуӕт: цагъды фесты, паддзахы бадӕны чи бады, уыцы фараоны хистӕр фырт дӕр, ахӕстоны чи бады, уыцы уацайраджы хистӕр фырт дӕр, фосы фыццаг нӕл зӕйц дӕр. 30Уыцы ӕхсӕв фараон, йӕ дӕлдӕртӕ ӕмӕ Мысыры адӕм иууылдӕр удаистӕй фестадысты сӕ хуыссӕнтӕй, зӕрдӕхалӕн хъарӕг ӕмӕ судзаджы ӕрдиагӕй байдзаг ис Мысыры бӕстӕ — алы хӕдзары дӕр уыди зиан.

Израилӕгтӕ рацыдысты Мысырӕй

31Раст уыцы ӕхсӕв фараон фӕсидти Моисей ӕмӕ Ааронмӕ ӕмӕ сын загъта: «Сыстут мӕ адӕмы ’хсӕнӕй, сымах дӕр ӕмӕ израилӕгтӕ дӕр, ӕмӕ, куыд дзырдтат, афтӕ цӕут ӕмӕ Дунедарӕгӕн бакувут. 32Уӕ лыстӕг фос ӕмӕ стурты дӕр, куыд дзырдтат, афтӕ уӕ разӕй атӕрут ӕмӕ Дзы Йӕ хорзӕх мӕнӕн дӕр ракурут».

33Мысырӕгтӕ израилӕгты тагъд кодтой; ӕвӕстиатӕй сӕ фӕндаг куыд дарой, ууыл архайдтой, науӕд иууылдӕр цагъды фӕуыдзыстӕм, зӕгъгӕ. 34Цы гӕнӕн ма уыд израилӕгтӕн, хыссӕ нӕма сӕнхъызт, афтӕмӕй алчи йӕ хыссӕйы арынг йӕ уӕлӕфтауы атыхта ӕмӕ йӕ йе ’ккой акодта.

35Моисей сын куыд фӕдзӕхста, Израилы адӕм афтӕ бакодтой — мысырӕгтӕй куырдтой ӕвзист ӕмӕ сыгъзӕрин фӕлындӕнтӕ, дарӕс+. 36Дунедарӕджы фӕндонӕй мысырӕгтӕ израилӕгтӕм хӕлар цӕстӕй ракастысты ӕмӕ сын, цы куырдтой, уый лӕвӕрдтой. Израилӕгтӕ Мысырӕй рацыдысты стыр ӕфтиагимӕ+. 37Рамсесӕй Суккотмӕ фистӕгӕй чи араст ис, уыдон, сабитӕ ӕмӕ сылгоймӕгты нӕ нымайгӕйӕ, уыдысты ӕхсӕзсӕдӕ мин лӕджы бӕрц+. 38Ӕндӕрбӕстӕгтӕй дӕр семӕ бирӕ уыд. Семӕ уыди тынг бирӕ фос — фыстӕ ӕмӕ сӕгътӕ, стуртӕ. 39Мысырӕй цы хыссӕ рахастой, уымӕй афыхтой донгонд дзултӕ. Хыссӕйыл ӕнхъизӕн нӕ уыди, уымӕн ӕмӕ израилӕгты Мысырӕй сургӕ ракодтой, ӕмӕ сӕ фӕндагмӕ хӕринаг сцӕттӕ кӕныны бон нал фӕци.

40Израилӕгтӕ Мысыры фӕцардысты цыппарсӕдӕ ӕртын азы+. 41Цыппарсӕдӕ ӕртын азы куы рацыди, тӕккӕ уыцы бон Дунедарӕджы адӕм рӕнхъыстадӕй рацыдысты Мысыры зӕххӕй. 42Дунедарӕг сӕ Мысырӕй цы ӕхсӕв ракодта, уыцы ӕхсӕв сӕм иудадзыг йӕ хъус дардта. Уӕдӕй фӕстӕмӕ израилӕгтӕ фӕлтӕрӕй-фӕлтӕрмӕ Дунедарӕджы кадӕн бӕрӕг кӕнынц уыцы ӕхсӕв.

Куадзӕны тыххӕй фӕдзӕхстытӕ

43Дунедарӕг Моисей ӕмӕ Ааронӕн загъта: «Мӕнӕ уын Куадзӕны ӕгъдау. Ӕндӕрбӕстӕгтӕн дзы аходын не ’мбӕлы. 44Хӕрӕн дзы ис, ӕвзистӕй ӕлхӕд чи ӕрцӕуа ӕмӕ сунӕт кӕмӕн скӕнат, уыцы цагъарӕн. 45Рӕстӕгмӕ дӕ хӕдзары чи цӕры, уыцы ӕххуырст дзы ма бахӕрӕд. 46Дзидза хӕрын хъӕуы, кусарт кӕм акодтой, уым. Ӕддӕмӕ дзы мацы рахӕссут, йе стджытӕ дӕр ын ма асӕттут+. 47Куадзӕн хъуамӕ бӕрӕг кӕна ӕппӕт Израилы дзыллӕ. 48Ӕрцӕуӕггаг чи у уе ’хсӕн, уый куы бафӕнда Дунедарӕджы Куадзӕн сбӕрӕг кӕнын, уӕд-иу ын йӕ хӕдзары нӕлгоймӕгтӕн се ’гасӕн дӕр сунӕт скӕнут. Уый фӕстӕ йӕ бон уыдзӕни Куадзӕн скӕнын, уымӕн ӕмӕ нымад ӕрцӕудзӕни бынӕттон цӕрӕгыл. Ӕнӕсунӕттӕй дзы мачи саходӕд. 49Уыцы иу ӕгъдау уӕм уӕд израилагӕн дӕр ӕмӕ, уе ’хсӕн ӕрцӕуӕггаг чи у, уымӕн дӕр»+.

50Ӕмӕ израилӕгтӕ бакодтой, Дунедарӕг Моисей ӕмӕ Ааронӕн куыддӕриддӕр бафӕдзӕхста, афтӕ.

51Тӕккӕ уыцы бон Дунедарӕг израилӕгты ӕфсад ракодта Мысыры зӕххӕй.

13

Фыццаг цӕуӕт Дунедарӕджы сты

13^1Дунедарӕг Моисейӕн бафӕдзӕхста: 2«Израилӕгты алы фыццаг цӕуӕт дӕр нывонд кӕнут Мӕнӕн — ныййарӕг мады хистӕр фырт дӕр ӕмӕ фосы фыццаг нӕлтӕ дӕр Мӕн сты»+.

Донгонд дзулты бӕрӕгбон

3Моисей адӕмӕн загъта: «Уӕ зӕрдыл бадарут ацы бон, Дунедарӕг уӕ Йе стыр хъомысы фӕрцы Мысырӕй — цагъары ӕфсондзы бынӕй — цы бон ракодта, уый. Уыцы бон ӕнхъызт дзул макуы бахӕрут. 4Абон, авивы мӕйы, уӕ фӕндаг адардтат Мысырӕй.

5Дунедарӕг уӕ фыдӕлтӕн расомы кодта, ханаанӕгтӕ, хеттӕгтӕ, аморӕгтӕ, хиввӕгтӕ ӕмӕ йевусӕгты зӕхх, ӕхсыр ӕмӕ мыд кӕцӕй хъары, уый сымахӕн кӕй ратдзӕн, уый тыххӕй. Гъемӕ уӕ уыцы зӕхмӕ куы бакӕна, уӕд-иу ацы мӕй кӕнут бӕрӕгбон: 6авд боны дӕргъы хӕрут ӕрмӕстдӕр донгонд дзултӕ ӕмӕ-иу ӕвдӕм бон сбӕрӕг кӕнут Дунедарӕджы бӕрӕгбон. 7Фехъуыстат, донгонд дзултӕ хӕрут авд боны дӕргъы: уыцы бонты уӕ зӕххыл макӕмӕ разынӕд нӕдӕр ӕнхъизӕнджын дзултӕ, нӕдӕр — ӕнхъизӕн+. 8Уыцы бон-иу уӕ фырттӕн зӕгъут: „Дунедарӕг нӕ Мысырӕй куы ракодта, уӕд нын цы хӕрзты бацыд, уый кадӕн ӕххӕст кӕнӕм ацы уагӕвӕрд“. 9Гъемӕ уын уый нысаны хуызӕн уӕд къухыл ӕмӕ ныхыл, цӕмӕй уӕ макуы ферох уа Дунедарӕджы ӕгъдау, уӕ былалгъыл уа ӕдзухдӕр, уымӕн ӕмӕ уӕ Йе стыр хъомысы фӕрцы Дунедарӕг ракодта Мысырӕй+. 10Алы аз дӕр нысангонд бонты ӕххӕст кӕнут ацы уагӕвӕрд».

Фӕдзӕхстытӕ фыццаг цӕуӕты тыххӕй

11Моисей ма ноджыдӕр загъта: «Дунедарӕг уӕ Ханааны зӕхмӕ куы бакӕна — уымӕн ӕмӕ сымахӕн дӕр ӕмӕ уӕ фыдӕлтӕн дӕр уыцы зӕхх раттынӕй зӕрдӕ бавӕрдта, — 12уӕд уӕ фыццаг зӕнӕг кӕддӕриддӕр у Дунедарӕджы. Уӕ фосы фыццаг зӕйц, сӕ нӕлтӕ, Дунедарӕджы сты. 13Хӕрӕджы къӕлӕу-иу баивут уӕрыккӕй. Йӕ баивын уӕ куынӕ бафӕнда, уӕд та йын йӕ бӕрзӕй асӕттут. Уӕ хистӕр фыртты сӕрмӕ дӕр нывӕндтӕ ӕрхӕссут. 14Фидӕны сымах уӕ фырттӕ куы фӕрсой, ацы ӕгъдау цы амоны, зӕгъгӕ, уӕд-иу сын зӕгъут, ацы ӕгъдау нын нӕ зӕрдыл ӕрӕфтауы, Дунедарӕг нӕ Мысырӕй — цагъары ӕфсондзы бынӕй — куыд ракодта, уый+. 15Фараон йӕ зӕрдӕ куы ныддур кодта ӕмӕ нӕ куынӕ уагъта рацӕуын, уӕд Дунедарӕг ныццагъта Мысыры фыццаг цӕуӕт: адӕмӕн — сӕ хистӕр фыртты, фосӕн — сӕ сӕртӕ. Уымӕ гӕсгӕ мах Дунедарӕгӕн нывондӕн хӕссӕм нӕ фосы зӕйцӕй алы фыццаг нӕлы дӕр, нӕ алы хистӕр фырты та ӕлхӕнӕм Хуыцауӕй.
16Уый уӕд уӕ къухтыл нысанау ӕмӕ уӕ ныхтыл уаццаджы хуызӕн бастау, уымӕн ӕмӕ уӕ Дунедарӕг Йе стыр хъомысы фӕрцы ракодта Мысырӕй».

Хуыцау Йӕ адӕмы ракодта Мысырӕй

17Фараон израилӕгты куы рауагъта, уӕд сӕ Хуыцау филистимӕгты зӕххы уылты нӕ акодта, кӕд уыцы фӕндаг цыбырдӕр уыди, уӕддӕр. Загъта: «Хӕцын сӕ бахъӕудзӕн, уый куы феной, уӕд фӕфӕсмон кӕндзысты ӕмӕ фӕстӕмӕ аздӕхдзысты Мысырмӕ»+. 18Ӕмӕ сӕ Хуыцау дӕрдтыл ӕрзилын кодта, ӕдзӕрӕг быдырыл сӕ акодта Сырх денджызы ’рдӕм. Израилӕгтӕ рӕнхъыстадӕй рацыдыстты Мысыры зӕххӕй. 19Моисей йемӕ рахаста Йосефы стджытӕ дӕр, уымӕн ӕмӕ Йосеф йӕ рӕстӕджы Израилы фырттӕн ард бахӕрын кодта — бафӕдзӕхста сын: «Хуыцауы зӕрдыл куы ӕрлӕууат, уӕд-иу мын ме стджытӕ Мысыры ма ныууадзут»+.

20Израилӕгтӕ рацыдысты Суккотӕй ӕмӕ рӕсӕнуат ӕркодтой ӕдзӕрӕг быдыры кӕрон, Етамы+. 21Дунедарӕг Йӕхӕдӕг фӕндагамонӕг сӕ разӕй цыди: боныгон — мигъы цӕджындзы хуызы, ӕхсӕвыгон та, рухсгӕнгӕ, — арты цӕджындзы хуызы, цӕмӕй сӕ фӕндагыл ӕхсӕв дӕр ӕмӕ бон дӕр къуылымпы ма кӕной+. 22Адӕмӕн боныгон мигъы цӕджындз уыди семӕ, ӕхсӕвыгон — арты цӕджындз.

14

Мысырӕгтӕ фӕсте расырдтой израилӕгты

14^1Дунедарӕг Моисейӕн загъта: 2«Израилӕгтӕн зӕгъ, цӕмӕй фӕстӕмӕ раздӕхой ӕмӕ рӕсӕнуат скӕной Пи-Хахироты цур, Мигдол ӕмӕ денджызы ’хсӕн. Баал-Цефонмӕ ӕввахс-иу денджызы был ӕрӕнцайут+. 3Уадз ӕмӕ фараон зӕгъа, израилӕгтӕ фӕдзӕгъӕл сты, ӕдзӕрӕг быдыр сыл дуӕрттӕ ӕрӕхгӕдта. 4Ӕз хиваст хъуыды бауадздзынӕн фараоны сӕры, уый уӕ фӕсте асурдзӕн, ӕмӕ йын уӕд Ӕз йӕхицӕн дӕр ӕмӕ йе ’фсадӕн дӕр фенын кӕндзынӕн! Базондзысты мысырӕгтӕ, Дунедарӕг Чи у, уый!» Израилӕгтӕ, Дунедарӕг сын куыд бафӕдзӕхста, афтӕ бакодтой.

5Мысыры паддзахмӕ хабаргӕнӕг фӕцис, израилӕгтӕ алыгъдысты, зӕгъгӕ. Фараон ӕмӕ йӕ дӕлдӕртӕ ӕрфӕсмон кодтой, кӕй сӕ ауагътой, уый тыххӕй. Загътой: «Уый цы бакуыстам? Ауагътам израилӕгты, нӕ кусджыты!»

6Фараон сифтындзын кодта йӕ тохуӕрдон ӕмӕ фӕсидти йе ’фсадмӕ. 7Йемӕ ракодта ӕхсӕзсӕдӕ хорз тохуӕрдоны, уӕрдӕттыл — фӕлтӕрдджын хӕстонтӕ — Мысыры ӕппӕт уӕрдонӕфсад.
8Дунедарӕг бакодта афтӕ, ӕмӕ Мысыры паддзах хивастӕй израилӕгты фӕсте расырдта, уыдон та ӕдӕрсгӕ цыдысты сӕ фӕндагыл+. 9Мысырӕгтӕ — фараоны тохуӕрдӕттӕ, йӕ барджытӕ, йе ’ппӕт ӕфсад — абырстой сӕ фӕдыл ӕмӕ сӕ денджызы былгӕрон, Баал-Цефонмӕ ӕввахс, Пи-Хахироты цур баййӕфтой.

10Фараоны куы суыдтой израилӕгтӕ, уӕд бамбӕрстой, мысырӕгтӕ сӕ ӕрбасурынц, уый. Тынг старстысты ӕмӕ Дунедарӕгмӕ сдзынӕзтой. 11Моисейӕн бустӕ кодтой: «Мысыры нын баныгӕнӕн нӕ уыд, ӕдзӕрӕг быдырмӕ нӕ мӕлынмӕ куынӕ ракодтаис, уӕд? Цы нын бакуыстай, цӕмӕн нӕ ракодтай Мысырӕй? 12Уым дӕр дын куы дзырдтам, ныууадз нӕ, цагъартӕ уыдзыстӕм Мысырӕн, цӕйнӕфӕлтау ӕдзӕрӕг быдыры амӕлӕм!» 13«Ма тӕрсут! — дзырдта Моисей адӕмӕн. — Ӕнцад лӕуут ӕмӕ уӕхӕдӕг фендзыстут, ныртӕккӕ уӕ Дунедарӕг куыд фервӕзын кӕндзӕн, уый. Фӕстаг хатт ма уынут мысырӕгты — нырӕй фӕстӕмӕ сӕ нал фендзыстут. 14Ӕрсабыр ут! Уӕ бӕсты Дунедарӕг хӕцы семӕ!»+

15Дунедарӕг Моисейӕн загъта: «Цӕуыл Мӕм дзыназыс? Израилӕгтӕн зӕгъ, ӕмӕ сӕ размӕ цӕуой! 16Ды та дӕ лӕдзӕгӕй денджызмӕ ацамон, дон фӕйнӕрдӕм акӕлдзӕн, ӕмӕ израилӕгтӕ денджызы астӕуты сур зӕххыл цӕуӕгау ацӕудзысты. 17Мысырӕгтӕ Мӕ фӕндӕй уӕддӕр сӕ хиваст зонд нӕ ныууадздзысты ӕмӕ уӕ фӕдыл агуылф кӕндзысты. Уыйадыл фараоны Мӕ азар баййафдзӕн — ӕд ӕфсад, ӕд тохуӕрдӕттӕ, ӕд бӕхджынтӕ. 18Мысырӕгтӕ базондзысты, Дунедарӕг Чи у, уый, фараонӕн йӕхиуыл дӕр, йӕ тохуӕрдӕттыл дӕр ӕмӕ йӕ бӕхджынтыл дӕр Мӕ хъомыс куы бавзарон, уӕд!»

19Израилы адӕмӕн сӕ разӕй цӕуӕг Дунедарӕджы зӕд сӕ фӕстӕ ӕрлӕууыд, сӕ разӕй цы мигъы цӕджындз уыд, уый сӕ фӕстӕ фӕци. 20Дунедарӕджы зӕд мысырӕгтӕй израилӕгты ’хсӕн ӕрлӕууыди. Сау мигъау зынд иуӕрдыгӕй, иннӕрдыгӕй та ӕхсӕв рухс кодта. Мысырӕгтӕ уыцы ӕхсӕв нӕ баййӕфтой израилӕгты.

Дунедарӕг израилӕгты фервӕзын кодта

21Моисей йӕ къухӕй денджызмӕ ацамыдта, ӕмӕ Дунедарӕг денджызыл скӕсӕйнаг уаддымгӕ рауагъта. Денджыз дыууӕ дихӕй фӕйнӕрдӕм акалд, ӕмӕ йӕ сур бын разынди+. 22Израилӕгтӕ сурыл сӕ фӕндаг дардтой. Дон сисау цӕхгӕр лӕууыди сӕ рахизфарс дӕр ӕмӕ сӕ галиуфарс дӕр. 23Мысырӕгтӕ дӕр — фараоны тохуӕрдӕттӕ, йӕ бӕхджынтӕ — денджызы астӕуты сурыл атындзыдтой израилӕгты фӕстӕ.

24Боныцъӕхтыл Дунедарӕг арты цӕджындз ӕмӕ мигъы цӕджындзӕй ракасти Мысыры ӕфсадмӕ, ӕмӕ уыдон фыр тӕссӕй барызтысты. 25Афтӕ сын бакодта, ӕмӕ сӕ уӕрдӕтты цӕлхытӕ фӕтахтысты, мысырӕгтӕн размӕ цӕуын нал ӕнтыст. Загътой: «Лидзгӕ нын у израилӕгтӕй — сӕ сӕрыл Дунедарӕг растад нӕ ныхмӕ».

26Дунедарӕг Моисейӕн загъта: «Дӕ къухӕй денджызмӕ ацамон, ӕмӕ дон фӕстӕмӕ йӕ бынат ссара, йӕ быны фӕкӕна мысырӕгты — уӕрдӕттӕ дӕр ӕмӕ бӕхджынты дӕр». 27Моисей денджызмӕ ацамыдта, ӕмӕ боныцъӕхтӕм дон йӕ бынат ссардта. Мысырӕгтӕ лидзгӕ-лидзын уылӕнты амӕттаг баисты — Дунедарӕг сӕ фӕдӕлдон кодта. 28Дон йӕ бынат ссардта ӕмӕ фараоны ӕфсад — уӕрдонӕй, бӕхджынӕй — иууылдӕр аныхъуырдта, иу дӕр сӕ нӕ аирвӕзти.

29Ныр израилӕгтӕ та денджызы астӕуты ацыдысты сурыл цӕуӕгау. Сӕ рахизфарс уыди доны ӕмдзӕхгӕр сис, сӕ галиуфарс дӕр уыди доны ӕмдзӕхгӕр сис+. 30Афтӕ Дунедарӕг уыцы бон израилӕгты бахызта мысырӕгты къухӕй.

Израилӕгтӕ денджызы был мысырӕгты мӕрдтӕ куы федтой, 31уӕд бамбӕрстой, Дунедарӕг уыдоны Йе стыр хъомысы амӕттаг кӕй бакодта, ӕмӕ сӕ стыр тас бацыди Дунедарӕджы раз. Баууӕндыдысты Дунедарӕгыл ӕмӕ Йӕ цагъар Моисейыл.

15

Арфӕйы зарӕг Дунедарӕгӕн

15^1Уӕд Моисей ӕмӕ израилӕгтӕ Дунедарӕджы кадӕн арфӕйы зарӕг систой:

«Цӕй ӕмӕ ныззарон Дунедарӕгыл,
стыр ӕмӕ кадджын Хуыцауыл!
Уый фӕдӕлдон кодта бӕхтӕ ӕмӕ барджыты+.
2Дунедарӕг мӕ хъомыс, мӕ хъару,
мӕ Ирвӕзынгӕнӕг у.
Уый мӕ Хуыцау у,
ӕмӕ Йын кад кӕндзынӕн,
Уый — мӕ фыдӕлты Хуыцау,
ӕмӕ Йӕ стаудзынӕн!+
3Дунедарӕг у хӕстон,
Дунедарӕг — Йӕ ном!+

4Уый фӕдӕлдон кодта
фараоны тохуӕрдӕттӕ, йе ’фсад,
Сырх денджызы амӕттаг ын бакодта
йӕ разагъды хӕстонты —
5хуыдымы хай баисты,
доны аныгъуылдысты дуртау.

6Дунедарӕг, Дӕ рахиз къухӕн
йӕ хъомысы кой айхъуыст.
Дӕ рахиз къухӕй, Дунедарӕг,
Ды знӕгты ӕрцавтай,+
7Дӕ ныхмӕ растджыты Де стыр хъаруйӕ
афӕлдӕхтай зӕххыл;
артау ссыгъди Дӕ маст,
хъӕмпы халау сӕ аныхъуырдта.
8Дӕ раулӕфтӕй хӕрдмӕ фӕцыдысты
денджызы уылӕнтӕ,
хъен слӕууыдысты сисау,
сурзӕхх фестади хуыдым+.

9„Асурон, баййафон! — загъта фыдгул. —

Байсон ӕфтиаг, мӕ мондӕгтӕ сисон!

Сласон мӕ кард ӕмӕ сӕ ныццӕгъдон!“

10Ды бафу кодтай — ӕмӕ фӕдӕлдон сты,
денджызы арфы аныгъуылдысты здыйау.

11Дунедарӕг, хуыцӕутты ’хсӕн Дӕу хуызӕн чи у?

Чи у, Дӕуау, хъомысджын ӕмӕ уаз?

Тас ӕфтауы Дӕ кад,
о, диссӕгтӕ фӕлдисӕг!+

12Баивӕзтай Дӕ къух —
зӕхх аныхъуырдта знаджы.

13Уарзгӕйӕ хоныс Ды,
кӕй фервӕзын кодтай, уыцы адӕмы,
кӕныс сӕ Дӕ хъомысджын къухӕй
Дӕ уаз цӕрӕнмӕ.

14Уыдӕттӕ фехъуыстой алы адӕмтӕ
ӕмӕ ӕмризӕджы ризынц!
Филистимы цӕрджыты стыр тас бацыд,
15удаист фесты Едомы ӕлдӕрттӕ,
асаст Моавы фӕтӕгтӕн сӕ ныфс,
ханаанӕгтӕн се уӕнгтӕ ӕрызгъӕлдысты+.

16Бахӕцӕд се ’ппӕтыл тас ӕмӕ ризӕг!

Дӕ хъомысӕй цавддуртӕ фестӕнт,
цалынмӕ, Дунедарӕг, Дӕ адӕм цӕуой, уӕдмӕ,

Дӕхи кӕй бакодтай, уыцы адӕм!

17Дунедарӕг, Ды ӕрцӕрын кӕндзынӕ
уыдоны Дӕ хохыл!
Дӕхицӕн цӕрӕн кӕм сарӕзтай, Бардарӕг,
Дӕ къухӕй Уаз Цӕрӕн кӕм скодтай, уым!+

18Дунедарӕг уыдзӕни

Паддзах — мыггагӕй-мыггагмӕ!»+

Сылгоймӕгтӕ кафынц Дунедарӕджы кадӕн

19Фараоны тохуӕрдӕттӕ ӕмӕ йӕ бӕхджынтӕ денджызмӕ куы бахызтысты, уӕд сӕ Дунедарӕг фӕдӕлдон кодта, израилӕгтӕ та денджызы астӕуты ацыдысты сурыл цӕуӕгау. 20Уӕд пехуымпар Мариам, Аароны хо, йӕ къухмӕ ӕрбайста дала, ӕмӕ йемӕ сӕ далатимӕ кафгӕ рацыдысты ӕппӕт сылгоймӕгтӕ дӕр+. 21Мариам базарыд:

«Ныззарут Дунедарӕгӕн, — стыр у Уый!

Бӕхтӕ ӕмӕ барджыты Уый денджызы нывзылдта!»+

Маст дон хӕрзад куыд фестад

22Сырх денджызӕй Моисей израилӕгты акодта Шуры ӕдзӕрӕг быдырмӕ. Уым фӕцыдысты ӕртӕ боны ӕмӕ дон никуы ардтой+. 23Марамӕ куы бафтыдысты, уӕд уым уыди дон, фӕлӕ нуазынӕн нӕ бӕззыд, уымӕн ӕмӕ маст уыд. (Уымӕ гӕсгӕ схуындӕуыд ацы бынат Мара[*].) 24Адӕм хъуыр-хъуыр кодтой Моисейыл: «Цы бануазӕм?» 25Моисей скуывта Дунедарӕгмӕ, ӕмӕ йын Уый бацамыдта бӕласмӕ. Моисей дзы иу лыггаг доны ныппӕрста, ӕмӕ дон хӕрзад фестад.

Уыцы ран Дунедарӕг израилӕгтӕн сфидар кодта фӕтк ӕмӕ уагӕвӕрдтӕ ӕмӕ сӕ фӕлвӕрдта. 26Загъта сын: «Дунедарӕгмӕ, уӕ Хуыцаумӕ, куы хъусат ӕмӕ, Йӕ разы раст цы у, уый куы кӕнат, Йӕ фӕдзӕхстытӕ Йын уӕ зӕрдыл куы дарат ӕмӕ Йын Йӕ уагӕвӕрдтӕ куы ӕххӕст кӕнат, уӕд, мысырӕгтыл цы низтӕ бафтыдтон, уыдонӕй уӕ никӕцыйы амӕттаг бакӕндзынӕн. Ӕз Дунедарӕг дӕн — уӕ Хосгӕнӕг»+.

27Израилӕгтӕ бахӕццӕ сты Елиммӕ ӕмӕ сӕ рӕсӕнуат уым скодтой. Уыди дзы дыууадӕс суадоны ӕмӕ дӕс ӕмӕ ӕртиссӕдз финик бӕласы+.

16

Маннӕ ӕмӕ уӕрццытӕ

16^1Израилӕгтӕ Елимӕй куы рацыдысты, уӕд, Елим ӕмӕ Синайы ’хсӕн, Син, зӕгъгӕ, цы ӕдзӕрӕг быдыр ис, уырдӕм бафтыдысты. Уый уыди, Мысырӕй куы рацыдысты, уымӕн йӕ дыккаг мӕйы фынддӕсӕм бон+. 2Израилы дзыллӕ та ӕдзӕрӕг быдыры ногӕй хъуыр-хъуыр кӕнын райдыдтой Моисей ӕмӕ Аароныл.
3Дзырдтой: «Фӕлтау Мысыры куы амардаиккам Дунедарӕджы къухӕй. Уым бадтыстӕм дзидзайы ӕгты уӕлхъус, нӕ фаг нын уыди дзул! Сымах та не ’ппӕты дӕр ацы ӕдзӕрӕг быдырмӕ сыдӕй амарынмӕ ракодтат»+. 4Ӕмӕ Дунедарӕг Моисейӕн загъта: «Дзул уын ӕруарын кӕндзынӕн арвӕй. Адӕм-иу алы бон дӕр рацӕуӕнт ӕмӕ-иу сӕхицӕн бонваг ӕруидзӕнт. Ӕз та сӕ бафӕлвардзынӕн, кӕддӕра Мын Ме ’Гъдау куыд ӕххӕст кӕнынц. 5Ӕхсӕзӕм бон та ӕруидзӕнт, цас сын бантыса, уый бӕрц, ӕмӕ фендзысты, иннӕ бонтимӕ абаргӕйӕ, дыууӕ хатты фылдӕр кӕй ӕруыгътой, уый».

6Моисей ӕмӕ Аарон израилӕгтӕн загътой: «А изӕр базондзыстут, Мысырӕй уӕ Дунедарӕг кӕй ракодта, уый. 7Куы ӕрбабон уа, уӕд та фендзыстут Дунедарӕджы кад. Уымӕн ӕмӕ Дунедарӕг фехъуыста, куыд Ыл бустӕ кодтат, уый. Мах та чи стӕм? Махыл нӕ, фӕлӕ Хуыцауыл кӕнут бустӕ!»+

8Ноджы ма Моисей загъта: «Дунедарӕг уын уӕ фаг ратдзӕн: изӕры — дзидза, райсомӕй та — дзул. Уымӕн ӕмӕ уын фехъуыста уӕ хъуыр-хъуыр. Сымах Дунедарӕгыл бустӕ кодтат, махыл нӕ, фӕлӕ. Мах чи стӕм?!» 9Моисей Ааронӕн бафӕдзӕхста: «Израилы дзыллӕйӕн зӕгъ, цӕмӕй Дунедарӕджы раз ӕрлӕууой, уымӕн ӕмӕ сын Дунедарӕг фехъуыста сӕ хъуыр-хъуыр».

10Аарон уыцы ныхас израилӕгтӕн куы рафӕзмыдта, уӕд адӕм се ’ргом ӕдзӕрӕг быдырмӕ сарӕзтой — ӕмӕ дын сӕм ӕврагъӕй куы разынид Дунедарӕджы кад. 11Дунедарӕг Моисейӕн загъта: 12«Израилӕгты хъуыр-хъуыр фехъуыстон, ӕмӕ сын афтӕ зӕгъ: изӕры хӕрдзыстут дзидза, райсом та уын уӕ фаг уыдзӕн дзул. Ӕмӕ уӕд бамбардзыстут, Ӕз Дунедарӕг кӕй дӕн, уӕ Хуыцау, уый».

13Изӕры рӕсӕнуат уӕрццытӕй байдзаг ис, райсомӕй та йӕ алыварс зӕххыл ӕртӕх ӕрбадт+. 14Ӕртӕх куы байсыст, уӕд зӕххы уӕлцъарыл разынди халасы хуызӕн цыдӕр лӕхурӕг. 15Израилӕгтӕ йӕ куы федтой, уӕд кӕрӕдзийы фарстой: «Уый цы уа, цымӕ?» Ницы йын зыдтой. Моисей сын загъта: «Уый дзул у, Дунедарӕг уын ӕй хӕрынӕн дӕтты. 16Дунедарӕг уын фӕдзӕхсы, цӕмӕй дзы алчи йӕ бинонты фаг ӕруидза — алы адӕймагӕн дӕр иу омеры бӕрц»[*]+.

17Израилӕгтӕ бакодтой, куыд загъд сын уыд, афтӕ. Чи сӕ фылдӕр ӕруыгъта, чи та — къаддӕр. 18Цы ӕруыгътой, уый омерӕй куы барстой, уӕд рауад афтӕ, ӕмӕ, бирӕ чи ӕрӕмбырд кодта, уымӕ уӕлдай нӕ уыди, къаддӕр чи ӕрӕмбырд кодта, уый та нӕ баййӕфта хъуаг. Алчидӕр сӕ ӕруыгъта йӕ бинонты фаг+. 19Моисей сын загъта: «Райсоммӕ дзы мацы ныууадзут». 20Фӕлӕ йӕм нӕ байхъуыстой. Чидӕртӕ дзы ныууагътой райсоммӕ, ӕмӕ сын скӕлм ӕмӕ сысмаг ис, ӕмӕ сӕм уый тыххӕй Моисей смӕсты. 21Алы райсом алчидӕр уыгъта йӕ бинонты фаг. Зӕххыл ма-иу цы баззад, уый та-иу фӕстӕдӕр хуры хъарммӕ атад.

22Ӕхсӕзӕм бон ӕруыгътой дыууӕ хатты фылдӕр — алкӕмӕн дӕр дыууӕ омеры бӕрц. Дзыллӕйы хистӕртӕ йӕ Моисейӕн куы загътой, 23уӕд сын Моисейы ныхас уыди: «Уый тыххӕй Дунедарӕг дзырдта. Райсом ӕнцойбон у, Дунедарӕджы уаз сабат. Цы фыцинаг стут, уый абон сфыцут, уӕ хӕринагӕй ма цы баззайа, уый та райсоммӕ бавӕрут»+. 24Ӕмӕ сын Моисей куыд загъта, афтӕ, сӕ хӕринагӕй ма цы баззад, уымӕй дыккаг бонмӕ ныууагътой, ӕмӕ сын нӕ сысмаг ис ӕмӕ не скӕлм ис. 25Моисей загъта: «Хӕрут ӕй абон. Абон Дунедарӕджы сабат у, ӕмӕ быдыры ницы ссардзыстут. 26Уидзут-иу ӕхсӕз боны дӕргъы, ӕвдӕм бон та сабат у, ӕмӕ уыцы бон ницы ссардзыстут».

27Адӕмӕй чидӕртӕ ӕвдӕм бон дӕр ацыдысты уидзынмӕ, фӕлӕ ницы ссардтой. 28Дунедарӕг Моисейӕн загъта: «Кӕдмӕ уӕхи тигъ кӕндзыстут Мӕ фӕдзӕхстытӕ ӕмӕ Мӕ уагӕвӕрдтыл? 29Хъусгӕ кӕнут: Дунедарӕг уын радта сабат, ӕмӕ уын уымӕ гӕсгӕ ӕхсӕзӕм бон дыууӕ боны фаг хӕринаг ӕрвиты. Ӕвдӕм бон-иу уӕ алчи йӕ хӕдзары бадӕд ӕмӕ макуыдӕм цӕуӕд». 30Ӕмӕ ӕвдӕм бон адӕм сӕ фӕллад уагътой.

31Израилы адӕм уыцы хойраг схуыдтой маннӕ. Уыди хъонтхорайы нӕмыджы хуызӕн, урс, мыдамӕстыты ад кодта. 32Моисей загъта: «Дунедарӕг бафӕдзӕхста, цӕмӕй маннӕйы иу омер бафснайат мыггагмӕ, ӕмӕ фыдӕй-фыртмӕ алчидӕр уына, Мысырӕй ракӕнгӕйӕ уӕ ӕдзӕрӕг быдыры Дунедарӕг цы дзулӕй хаста, уый». 33Моисей Ааронӕн загъта: «Райс дурын, ныккӕн дзы маннӕйы иу омер ӕмӕ йӕ ӕрӕвӕр Дунедарӕджы раз, цӕмӕй уе ’ппӕт фӕлтӕртӕн дӕр уым ӕфснайдӕй лӕууа».

34Аарон маннӕйы дурын сӕвӕрдта Фидыды Чырыны раз, цӕмӕй уыцы ран ӕфснайд уа, Дунедарӕг Моисейӕн куыд бафӕдзӕхста, афтӕ. 35Цалынмӕ израилӕгтӕ Ханаанмӕ нӕ бахӕццӕ сты, уӕдмӕ дыууиссӕдз азы дӕргъы ӕдзӕрӕг быдыры маннӕйӕ цардысты+.

36(Омер у ефӕйы дӕсӕймаг хай.)

17

Израилӕгтӕ Масса ӕмӕ Меривайы

17^1Израилы дзыллӕ Сины ӕдзӕрӕг быдырӕй куы рацыдысты, уӕд Дунедарӕджы фӕдзӕхстмӕ гӕсгӕ рӕсӕнуат кодтой куы иу, куы иннӕ ран, афтӕмӕй бахӕццӕ сты Рефидиммӕ. Адӕмӕн дзы дон бануазынӕн нӕ уыд,+
2ӕмӕ уайдзӕфты бын фӕкодтой Моисейы, домдтой дзы: «Ӕри нын дон! Дойны нын у». Моисей сын афтӕ: «Цы мын уайдзӕфтӕ кӕнут? Цӕмӕн фӕлварут Дунедарӕджы?»+
3Фӕлӕ адӕм дойныйӕ стыхстысты ӕмӕ хъуыр-хъуыр кодтой Моисейыл: «Цӕмӕн нӕ ракодтай Мысырӕй? Нӕхи дӕр, нӕ сабиты дӕр ӕмӕ нын нӕ фос дӕр дойныйӕ амарынмӕ?»

4Моисей сдзынӕзта Дунедарӕгмӕ: «Цы гӕнгӕ мын у ацы адӕмӕн? Чысыл ма хъӕуы, ӕмӕ мӕ дурты бын фӕкӕной!»+
5Дунедарӕг Моисейӕн загъта: «Израилӕгты хистӕртӕй иу къорды демӕ ракӕн ӕмӕ адӕмы разӕй ацу. Дӕ къухмӕ райс, Нилы дон-иу кӕмӕй ӕрцавтай, дӕ уыцы лӕдзӕг дӕр. 6Уым, къӕдзӕхыл, Хоревы хохыл, Ӕз ӕрлӕудзынӕн дӕ разы. Ды-иу дӕ лӕдзӕгӕй къӕдзӕх ныццӕв, ӕмӕ дзы дон ракӕлдзӕн. Уадз ӕмӕ адӕм нуазой».

Моисей израилӕгты хистӕрты раз, Дунедарӕг ын куыд бафӕдзӕхста, афтӕ бакодта+. 7Уыцы бынат та схуындӕуыди Масса ӕмӕ Мерива, уымӕн ӕмӕ уыцы ран израилӕгтӕ Дунедарӕгӕн уайдзӕфтӕ кодтой ӕмӕ Йӕ фӕлвӕрдтой, Дунедарӕг немӕ ис ӕви нӕ, зӕгъгӕ, кӕй дзырдтой, уымӕй.

Израилӕгтӕ фӕуӕлахиз сты амалекӕгтыл

8Амалекӕгтӕ ӕрбабырстой Рефидиммӕ ӕмӕ схӕцыдысты израилӕгтимӕ+. 9Моисей Йешуайӕн загъта: «Равзар, амалекӕгты ныхмӕ кӕимӕ ралӕууай, ахӕм лӕгтӕ. Ӕз та райсом, Хуыцауы лӕдзӕг мӕ къухы, афтӕмӕй къуыбырыл ӕрлӕудзынӕн». 10Йешуа, Моисей йын куыд загъта, афтӕ бакодта ӕмӕ амалекӕгтимӕ схӕцыд, Моисей та Аарон ӕмӕ Хуримӕ къуыбырыл ӕрлӕууыд. 11Моисей-иу йӕ къухтӕ хӕрдмӕ куы сдардта, уӕд-иу уӕлахиз кӕнын райдыдта Израил, дӕлӕмӕ-иу сӕ куы ӕруагъта, уӕд та — Амалек. 12Фӕлӕ Моисейы къухтӕ куы ӕруӕззау сты, уӕд ын дур ӕрбахастой. Моисей дурыл ӕрбадт, Аарон ӕмӕ йын Хур та дыууӕрдыгӕй хӕрдмӕ хӕцыдысты йӕ къухтыл. Хурныгуылдмӕ йын сӕ дӕлӕмӕ не ’руагътой, 13ӕмӕ Йешуа фӕуӕлахиз Амалекыл, йӕ адӕмы йын кардӕй фӕцагъта.

14Дунедарӕг Моисейӕн загъта: «Уыдӕттӕ зӕрдылдарынӕн ныффысс чиныджы, Йешуайӕн та зӕгъ, Ӕз амалекӕгтӕн арвы бын сӕ кой кӕй фесафдзынӕн, уый»+.

15Моисей сарӕзта нывондхӕссӕн ӕмӕ йӕ схуыдта Йахве-Нисси[*]. 16Загъта: «Мӕ къух сдардтон Дунедарӕджы бадӕнмӕ. Дунедарӕджы хӕст Амалекимӕ — мыггагмӕ».

18

Ифро бабӕрӕг кодта Моисейы

18^1Мидианы сауджын Ифро, Моисейы каис, фехъуыста, Хуыцау Моисей ӕмӕ Йӕ адӕмӕн, Израилӕн, стыр хӕрзты кӕй бацыд ӕмӕ сӕ Дунедарӕг Мысыры зӕххӕй кӕй ракодта, уый+. 2Ӕмӕ Ифро йемӕ рахуыдта Моисейы ус Циппорайы (уымӕй размӕ йӕ Моисей йӕ цӕгатмӕ арвыста), 3Моисейы дыууӕ фырты, сӕ иуы ном — Гершом[*], уымӕн ӕмӕ Моисей загъта: «Ӕз ӕрцӕуӕггаг дӕн ӕцӕгӕлон зӕххыл», 4иннӕйы ном та — Елиезер[*], уымӕн ӕмӕ Моисей загъта: «Мӕ фыдӕлты Хуыцау мӕм фӕзынди ӕххуысмӕ ӕмӕ мӕ бахызта фараоны кардӕй».

5Ифро сӕ бакодта Моисеймӕ, Хуыцауы хохы рӕбынмӕ, Моисей йӕ рӕсӕнуат кӕм ӕркодта, уырдӕм 6ӕмӕ йӕм фӕхабар кӕнын кодта: «Ӕрбацыди дӕм дӕ каис Ифро дӕ ус ӕмӕ дӕ фырттимӕ». 7Моисей йӕ каисы размӕ рауади, йӕ сӕрӕй йын ныллӕг акуывта ӕмӕ йын аба кодта. Кӕрӕдзийӕн салам куы радтой, уӕд цатырмӕ бацыдысты. 8Моисей йӕ каисӕн радзырдта, Дунедарӕг фараон ӕмӕ мысырӕгты Израилы адӕмы сӕрыл куыд бафхӕрдта, израилӕгтӕ фӕндагыл цы зынтӕ бавзӕрстой ӕмӕ сӕ Дунедарӕг куыд аирвӕзын кодта, ӕппӕт уыдӕттӕ. 9Ифройӕн ӕхсызгон уыди, Дунедарӕг израилӕгты мысырӕгты къухӕй куы ирвӕзын кодта, уӕд сын афтӕ бирӕ хӕрзтӕ кӕй ракодта, уый. 10Загъта: «Арфӕгонд уӕд Дунедарӕг! Аирвӕзын уӕ кодта мысырӕгтӕ ӕмӕ фараоны къухӕй. Ацы адӕмы суӕгъд кодта мысырӕгты ӕфсондзӕй. 11Ныр ӕз базыдтон, иннӕ хуыцӕуттӕ сӕхи цыфӕнды бӕрзонд куы ӕвӕрой, уӕддӕр Дунедарӕг се ’ппӕтӕй уӕлдӕр кӕй у, уый!»+. 12Моисейы каис Ифро Хуыцауӕн ӕрхаста иууылсудзинаг нывонд ӕмӕ Йын кусӕрттӕ акодта. Ӕрбацыдысты Аарон ӕмӕ Израилы хистӕртӕ, цӕмӕй Хуыцауы раз иумӕ скомдзаг кӕной.

Моисей йӕхицӕн ӕвзары ӕххуысгӕнджытӕ — тӕрхоны лӕгтӕ

13Дыккаг бон Моисей ӕрбадти израилӕгты хъуыддӕгтӕ ӕвзарынмӕ, ӕмӕ райсомӕй суанг изӕрмӕ адӕм йӕ разы уыдысты. 14Йӕ каис Ифро йын, уый фенгӕйӕ, афтӕ зӕгъы: «Цы ми кӕныс ацы адӕмӕн? Ды сӕ разы иунӕгӕй цӕмӕн бадыс, уыдон та дӕ алыварс цӕмӕн лӕууынц райсомӕй изӕрмӕ?» 15Моисей дзуапп радта йӕ каисӕн: «Адӕм мӕм ӕрбацӕуынц, цӕмӕй сын фӕрсон Хуыцауы. 16Исты хъуыддаг равзаринаг сӕм куы вӕййы, уӕд мӕм ӕрбацӕуынц, ӕмӕ сын ӕз равзарын сӕ быцӕутӕ, бацамонын сын Хуыцауы уагӕвӕрдтӕ ӕмӕ ’гъдӕуттӕ».

17Йӕ каис ын загъта: «Раст нӕ кӕныс. 18Афтӕмӕй дӕхи дӕр ӕмӕ адӕмы дӕр тухӕнӕй амардзынӕ. Ӕгӕр уӕззау у дӕ хӕс, ӕмӕ иунӕгӕй ницы бакӕндзынӕ+. 19Ӕрбайхъус-ма мӕ уынаффӕмӕ, ӕмӕ дын Хуыцау баххуыс кӕнӕд! Ды хъуамӕ лӕууай адӕмӕй Хуыцауы ’хсӕн ӕмӕ Хуыцауы тӕрхонмӕ хӕссай адӕмы хъуыддӕгтӕ. 20Ахуыр сӕ кӕн Хуыцауы уагӕвӕрдтӕ ӕмӕ Йе ’гъдӕуттыл, амон сын, цавӕр фӕндӕгтыл цӕугӕ сын у ӕмӕ сын цавӕр хъуыддӕгтӕ кӕнын ӕмбӕлы, уыдӕттӕ. 21Адӕмы ’хсӕнӕй равзар, Хуыцауы тас кӕмӕ ис, ӕууӕнкджын чи у ӕмӕ гӕртам чи нӕ райсдзӕн, ахӕм нымад лӕгтӕ ӕмӕ сӕ хицӕуттӕй сӕвӕр: кӕй — мин, кӕй — фондзыссӕдз, кӕй — дӕс ӕмӕ дыууиссӕдз, кӕй — дӕс лӕджы сӕргъы+. 22Уыдон ӕдзух уыдзысты адӕмимӕ ӕмӕ сын сӕ быцӕутӕ ӕвзардзысты, зындӕр хъуыддӕгтӕ дӕумӕ дӕтдзысты, хуымӕтӕгтӕ та сӕхӕдӕг лыг кӕндзысты. Афтӕмӕй дын дӕ уаргъ фӕрогдӕр кӕндзысты, йе ’мбис ын уыдон хӕсдзысты. 23Афтӕ куы бакӕнай, ӕмӕ уый Хуыцауӕн фӕндон куы уа — дӕхӕдӕг дӕр фидар лӕудзынӕ, адӕм дӕр разыйӕ сӕхимӕ здӕхдзысты».

24Моисей байхъуыста йӕ каисы зондмӕ ӕмӕ, уый йын куыддӕриддӕр загъта, афтӕ бакодта. 25Израилы адӕмы ’хсӕн нымад лӕгтӕ равзӕрста ӕмӕ сӕ хицӕуттӕй сӕвӕрдта: кӕй — мин лӕгӕн, кӕй — фондзыссӕдз, кӕй — дӕс ӕмӕ дыууиссӕдз, кӕй — дӕс+. 26Уыдон адӕмӕн систы тӕрхоны лӕгтӕ; уӕззау хъуыддӕгтӕ лӕвӕрдтой Моисеймӕ, рогдӕртӕ та ӕвзӕрстой сӕхӕдӕг+.

27Моисей йӕ каисӕн фӕндараст загъта, ӕмӕ уый йӕ бӕстӕм аздӕхт.

19

19^1Мысырӕй рацыдӕн йе ’ртыккаг мӕйноджы израилӕгтӕ бахӕццӕ сты Синайы ӕдзӕрӕг быдырмӕ. 2Уырдӕм ӕрбацыдысты Рефидимӕй ӕмӕ дзы ӕрӕнцадысты — сӕ рӕсӕнуат Синайы хохрӕбын скодтой+.

3Моисей ссыди хохы сӕрмӕ, ӕмӕ йын Дунедарӕг загъта: «Йаковы хӕдзарвӕндагӕн, израилӕгтӕн, афтӕ зӕгъ: 4„Сымах федтат, Ӕз мысырӕгтӕн цытӕ бакодтон, уый. Федтат, цӕргӕсы базыртыл хӕссӕгау уӕ кӕй рахастон ӕмӕ уӕ Мӕхимӕ кӕй ӕрбакодтон+. 5Куы Мӕм хъусат ӕмӕ, Мемӕ цы фидыд сарӕзтат, уый куынӕ фехалат, уӕд ӕппӕт адӕмты ’хсӕн сымах уыдзыстут Мӕ зынаргъ исбон. Зӕхх иууылдӕр Мӕн у,+
6ӕмӕ Мын сымах уыдзыстут сауджынты паддзахад, уаз адӕм“. Фӕхӕццӕ кӕн ацы ныхӕстӕ израилӕгтӕм»+.

7Моисей ӕрхызти хохӕй, адӕмы хистӕртӕм басидт ӕмӕ сын, Дунедарӕг ын куыд бафӕдзӕхста, афтӕ ӕппӕт ныхӕстӕ дӕр рафӕзмыдта. 8Адӕм ӕмдзыхӕй загътой: «Сӕххӕст кӕндзыстӕм, Дунедарӕг цыдӕриддӕр загъта, уый!» Моисей Дунедарӕгмӕ фӕхӕццӕ кодта адӕмы дзуапп+.

9Дунедарӕг Моисейӕн загъта: «Ӕз дӕм ӕрцӕудзынӕн бӕзджын ӕврагъы мидӕг, цӕмӕй адӕм фехъусой, демӕ куыд дзурын, уый ӕмӕ дыл амӕй фӕстӕмӕ кӕддӕриддӕр ӕууӕндой». Моисей Дунедарӕгӕн адӕмы дзуапп куы рафӕзмыдта, 10уӕд ын Дунедарӕг загъта: «Аздӕх адӕммӕ. Абон ӕмӕ сӕ райсом ссыгъдӕг кӕн Хуыцауимӕ фембӕлынмӕ, ныхсӕнт сӕ дарӕстӕ дӕр,+
11цӕмӕй цӕттӕ уой иннӕбонмӕ, уымӕн ӕмӕ иннӕбон Дунедарӕг ӕппӕт адӕмы раз ӕрхиздзӕни Синайы хохмӕ. 12Хохы алыварс ӕрхахх кӕн ӕмӕ адӕмӕн зӕгъ, цӕмӕй хохмӕ ма ссӕуой ӕмӕ хохыл бандзӕвынӕй дӕр сӕхи бахизой. Хохыл чидӕриддӕр бандзӕва, уый амарын хъӕуы. 13Къухӕй-иу ӕм мачи бавналӕд, фӕлӕ йӕ дурты бын фӕкӕнут, науӕд та йӕ фатӕй фехсут. Фос уа ӕви адӕймаг — удӕгасӕй йын ныууадзӕн нӕй, сыкъауадындзы уасынмӕ хохмӕ ссӕуыныл куы архайа, уӕд»+. 14Моисей хохӕй адӕммӕ ӕрхызт ӕмӕ сӕ ссыгъдӕг кодта. Адӕм ныхсадтой сӕ дарӕстӕ дӕр, 15ӕмӕ сын Моисей загъта: «Уӕхи цӕттӕ кӕнут иннӕбонмӕ. Сылгоймагмӕ ӕмгӕрон ма ’рцӕут».

Хуыцау ӕргом рацыд Израилы адӕммӕ

16Ӕртыккаг бон сӕумӕйӕ арв нӕрын, цӕхӕртӕ калын байдыдта, стӕй хохыл ӕрбадти бӕзджын ӕврагъ. Хъӕрӕй ныууасыд сыкъауадындз, ӕмӕ рӕсӕнуаты адӕм барызтысты. 17Моисей сӕ рӕсӕнуатӕй Хуыцауы размӕ акодта, ӕмӕ хохрӕбын ӕрлӕууыдысты. 18Синайы хох фӕздӕджы бын фӕци, уымӕн ӕмӕ йын йӕ сӕрмӕ артау Йӕхи ӕруагъта Дунедарӕг. Пецау фӕздӕг калдта хох ӕмӕ-иу сӕнкъуысти. 19Сыкъауадындзы уасын хъӕрдӕрӕй-хъӕрдӕр кодта. Моисей дзырдта, ӕмӕ йын Хуыцау арвы нӕрынӕй дзуапп лӕвӕрдта. 20Дунедарӕг Йӕхи ӕруагъта Синайы хохы сӕрыл ӕмӕ уырдӕм фӕсидти Моисеймӕ. Моисей хохы сӕрмӕ ссыди.

21Дунедарӕг загъта Моисейӕн: «Цу ӕмӕ ма иу хатт бафӕдзӕхс адӕмӕн, цӕмӕй ма ’рбахизой арӕнӕй ӕмӕ Дунедарӕджы ма феной, науӕд бирӕтӕ ссардзысты сӕ мӕлӕт+. 22Сауджынтӕ цӕуинаг куы уой Дунедарӕгмӕ, уӕд-иу уыдон та сӕхи ссыгъдӕг кӕнӕнт, науӕд сӕ Дунедарӕг бабын кӕндзӕни»+.

23Моисей Дунедарӕгӕн загъта: «Адӕм не ссӕудзысты Синайы хохмӕ, уымӕн ӕмӕ мын Дӕхӕдӕг бафӕдзӕхстай, цӕмӕй йын йӕ алыварс скӕнон арӕнхахх ӕмӕ хох банымайон уазыл».

24Дунедарӕг ын загъта: «Цу ӕмӕ фӕстӕмӕ аздӕх Ааронимӕ. Сауджынтӕ ӕмӕ Мӕм иннӕ адӕм та ссӕуынвӕнд ма скӕнӕнт — бабын сӕ кӕндзынӕн». 25Моисей адӕммӕ ныццыд ӕмӕ сын Дунедарӕджы фӕдзӕхст рафӕзмыдта.

20

Дӕс фӕдзӕхсты

20^1•Мӕнӕ, Хуыцау кӕй загъта, уыцы ныхӕстӕ:

2«Ӕз Дунедарӕг дӕн, дӕ Хуыцау, Мысыры зӕххӕй дӕ Чи ракодта, цагъары ӕфсондзы бынӕй, Уый+. 3Мӕ разы дын ӕндӕр хуыцӕуттӕ ма уӕд+.

4Дӕхицӕн ма араз кӕрдгӕнывтӕ: нӕдӕр уӕле, арвыл цы ис, нӕдӕр дӕле — зӕххыл, нӕдӕр доны мидӕг — зӕххы бын цы ис, уыдоны фӕлгонцтӕ+. 5Ма сын кув ӕмӕ сын ма лӕггад кӕн, уымӕн ӕмӕ Ӕз Дунедарӕг дӕн, дӕ Хуыцау, ӕнувыддзинад домӕг Хуыцау, йӕхи Мыл чи атигъ кодта, уыцы фыдӕлты азымы тыххӕй уыдонӕн сӕ байзӕддӕгты ӕртыккаг ӕмӕ цыппӕрӕм фӕлтӕры онг ӕфхӕрӕг,+
6Мӕн чи уарзы ӕмӕ Мын Мӕ фӕдзӕхстытӕ чи ӕххӕст кӕны, уыдонӕн та мин фӕлтӕры онг — арфӕгӕнӕг+.

7Ӕнӕхъуаджы ма сдзур Дунедарӕджы, Дӕ Хуыцауы, ном. Дунедарӕг ӕнӕбафхӕргӕ нӕ ныууадздзӕн, Йӕ ном Ын ӕнӕхъуаджы чи дзура, уый+.

8Рох дӕ ма уӕд, сабат уаз кӕй у, уый+. 9Ӕхсӕз боны дӕргъы кус, кӕн дӕ алы хъуыддӕгтӕ, 10ӕвдӕм бон та — сабат — Дунедарӕджы, дӕ Хуыцауы, у, ӕмӕ уыцы бон мадӕр дӕхӕдӕг исты кус, мадӕр дӕ фырт исты кусӕд, мадӕр — дӕ чызг, мадӕр — дӕ цагъар, мадӕр — де ’ххуырст, мадӕр — дӕ фос, мадӕр — дӕ сахары цӕрӕг ӕрцӕуӕггаг. 11Уымӕн ӕмӕ Дунедарӕг ӕхсӕз бонмӕ сфӕлдыста арв, зӕхх ӕмӕ денджыз ӕмӕ сӕ цыдӕриддӕр ис, уый, ӕвдӕм бон та ӕрӕнцад Йӕ алы куыстӕй. Уымӕ гӕсгӕ Дунедарӕг сабаты бонӕн раарфӕ кодта, скодта йӕ уаз.

12Нымай дӕ фыд ӕмӕ дӕ мады, цӕмӕй дын, Дунедарӕг, дӕ Хуыцау, кӕй дӕтты, уыцы зӕххыл бирӕ фӕцӕрай+.

13Ма амар+.

14Ма хӕт+.

15Ма дав+.

16Искӕй ныхмӕ мӕнгӕвдисӕн ма ныллӕуу+.

17Ма бабӕлл искӕй хӕдзармӕ, искӕмӕн ма бабӕлл нӕдӕр йӕ усмӕ, нӕдӕр — йӕ цагъармӕ, нӕдӕр — йӕ галмӕ, нӕдӕр — йӕ хӕрӕгмӕ. Искӕй исӕй мацӕмӕ бабӕлл»+.

18Арв нӕрыд ӕмӕ ӕрттывта, уасыд сыкъауадындз, фӕздӕг калдта хох. Адӕм уыдтой ӕмӕ хъуыстой ӕмӕ тӕрсгӕ-ризгӕйӕ дӕрддзӕф алӕууыдысты. 19Моисейӕн загътой: «Хуыцау ма дзурӕд немӕ, науӕд амӕлдзыстӕм. Фӕлтау нын ды дзур, ӕмӕ дӕм мах хъусдзыстӕм»+. 20Моисей адӕмӕн загъта: «Ма тӕрсут. Хуыцау ӕрцыди уӕ бафӕлварынмӕ, цӕмӕй уӕ Хуыцауы тас уа ӕмӕ тӕригъӕды ма цӕуат». 21Адӕм лӕууыдысты дӕрддзӕф ран, Моисей та баввахс ис, Хуыцау кӕм уыди, уыцы саудалынгмӕ.

Фӕдзӕхст нывондхӕссӕн саразыны тыххӕй

22Дунедарӕг Моисейӕн загъта: «Израилӕгтӕн Мӕнӕй афтӕ зӕгъ. Сымах федтат, уӕларвӕй уӕм куыд дзырдтон, уый. 23Ма аразут уӕхицӕн ӕвзист ӕмӕ сыгъзӕрин хуыцӕуттӕ ӕмӕ сӕ Мӕ разы ма ӕвӕрут.

24Сыджытӕй Мын сараз нывондхӕссӕн ӕмӕ йыл уӕ лыстӕг фосӕй ӕмӕ уе стурвосӕй хӕсс иууылсудзинӕгтӕ ӕмӕ фидыды нывӕндтӕ. Дӕ зӕрдыл дын Мӕхи кӕмдӕриддӕр ӕрлӕууын кӕнон, уырдӕм-иу дӕм ӕрцӕудзынӕн ӕмӕ дын раарфӕ кӕндзынӕн. 25Нывондхӕссӕн Мын дурӕй куы аразай, уӕд дуртӕ ма лӕгъз кӕн: дӕ сарт дуртыл куыддӕр бандзӕвын кӕнай, афтӕ сӕ фӕчъизи кӕндзынӕ+.

26Нывондхӕссӕнмӕ къӕпхӕнтыл ма хиз, цӕмӕй йӕм дӕ худинаг ма разына.

21

21^1Мӕнӕ, адӕмӕн цы уагӕвӕрдтӕ хъуамӕ раттай, уыдон.

Дзуттаг цагъарты тыххӕй уагӕвӕрдтӕ

2Дзуттаг цагъары куы балхӕнай, уӕд дӕм бакусӕд ӕхсӕз азы, ӕвдӕм аз ӕй суӕгъд кӕн ӕнӕ фиддон+. 3Кӕд ӕрмӕст йӕхӕдӕг сси цагъар, уӕд ссӕрибар уӕд йӕхӕдӕг, кӕд ӕмӕ — ӕд ус, уӕд та — йӕ усимӕ. 4Кӕд ын йӕ хицау ус ракуырдта ӕмӕ йын уый лӕппутӕ кӕнӕ чызджытӕ ныййардта, уӕд йӕ ус ӕмӕ йӕ сабитӕ хицауы исбон сты, ӕмӕ йын иунӕг йӕхи ӕмбӕлы ссӕрибар кӕнын. 5Фӕлӕ цагъар куы зӕгъа, уарзын мӕ хицауы, мӕ усы ӕмӕ мӕ сабиты ӕмӕ мӕ сӕрибар нӕ хъӕуы, зӕгъгӕ, 6уӕд ӕй йӕ хицау бакӕнӕд Хуыцауы размӕ — бакӕнӕд ӕй дуармӕ кӕнӕ дуарӕн йӕ тарвазмӕ — ӕмӕ йын уым туасӕй фӕхуынкъ кӕнӕд йӕ хъус, ӕмӕ йӕ хицауӕн цагъарӕй баззайӕд мыггагмӕ+.

7Иу адӕймаг йӕ чызджы иннӕмӕн куы ауӕй кӕна, уӕд уыцы чызгӕн нӕлгоймаг цагъартау ссӕрибар уӕвӕн нӕй. 8Йӕ хицау ӕй куринаг уыди, фӕлӕ чызг йӕ зӕрдӕмӕ нӕ фӕцыди, зӕгъгӕ, уӕд бар раттӕд, ӕмӕ йӕ фӕстӕмӕ балхӕной: чызгыл кӕй нӕ баввӕрсыди, уый йын ӕй ӕцӕгӕлӕттӕн ауӕй кӕныны бар нӕ дӕтты. 9Йӕ фыртӕн ӕй куы ракура, уӕд ын, йӕхи чызг цыма у, ахӕм бартӕ раттӕд. 10Хицау ӕй йӕхӕдӕг куы ракура ӕмӕ ма фӕстӕдӕр ӕндӕр ус дӕр куы ’рхӕсса, уӕд йӕ фыццаг усы хӕрд ӕмӕ дарӕсӕй ма фӕцух кӕнӕд, ма йӕ фенӕхай кӕнӕд бинойнаджы бартӕй дӕр+. 11Ацы ӕртӕ хорзы йын куынӕ фӕуа, уӕд чызг ссӕрибар уӕд ӕнӕ фиддонӕй.

Марыны тӕрхон рахӕссыны аккаг фыдракӕндтӕ

12Иу иннӕйы ныццавта ӕмӕ йӕ афтӕмӕй амардта, зӕгъгӕ, уӕд йӕхӕдӕг дӕр мард ӕрцӕуӕд+.

13Ӕцӕг ын кӕд ӕнӕбары рауад ацы фыдми — Хуыцауы фӕндонӕй йын афтӕ рауад, — уӕд ын бацамондзынӕн, йӕ сӕр бафснайынмӕ кӕдӕм алидза, ахӕм бынат+. 14Барӕй, йӕ фыр налатӕй, чи амара искӕй, уый та амарын хъӕуы, Мӕ нывондхӕссӕны цур йӕ сӕр куы бафснайа, уӕддӕр+.

15Йӕ мад кӕнӕ йӕ фыдмӕ йӕ къух чи сиса, уый хъуамӕ мард ӕрцӕуа.

16Искӕй чи адава ӕмӕ йӕ чи ауӕй кӕна, науӕд давд адӕймаджы кӕмӕ ссарой, уый хъуамӕ мард ӕрцӕуа+.

17Йӕ мад кӕнӕ йӕ фыды ӕфхӕрӕг хъуамӕ мард ӕрцӕуа+.

Буары ныхмӕ фыдракӕндтӕ

18Хылгӕнгӕйӕ, иу иннӕйы дурӕй кӕнӕ тымбылкъухӕй куы ныццӕва ӕмӕ, цӕф кӕуыл ӕруад, уый куынӕ амӕла, фӕлӕ куы ӕруатон уа, 19стӕй фӕстӕдӕр куы рабада ӕмӕ уынгмӕ лӕдзӕджы ӕнцӕйтты цӕуын куы райдайа, уӕд йӕ ныццӕвӕг ӕфхӕрд ма баййафӕд, фӕлӕ йын, йӕ куыстӕй йӕ цы рӕстӕг бакъуылымпы кодта, уый ӕмӕ йе сдзӕбӕх кӕныны аргъ бафидӕд.

20Исчи йӕ цагъары, нӕлгоймаг кӕнӕ сылгоймаджы, лӕдзӕгӕй куы ныццӕва ӕмӕ йӕ афтӕмӕй куы ӕрбамара, уӕд ахӕм хицау бафхӕринаг у. 21Ӕцӕг, цӕф кӕуыл ӕруад, уый ма иу кӕнӕ дыууӕ боны куы ацӕра, уӕд хицауы ӕфхӕрын нӕ хъӕуы, уымӕн ӕмӕ цагъар йӕ исбон у.

22Нӕлгоймӕгтӕ хыл кӕнынц, ӕмӕ сӕ афтӕмӕй исчи ӕнхъӕлцау сылгоймаджы ныццавта, ӕмӕ уый февзӕр ис, фӕлӕ уымӕй дарддӕр йӕхи удӕн ницы уыди, зӕгъгӕ, уӕд, кӕй аххосӕй фефтыдта, уый сылгоймагӕн бафидӕд, йӕ сӕрыхицау цас зӕгъа, уыйас. 23Сылгоймаг амард, зӕгъгӕ, уӕд та йӕ амарӕг дӕр хъуамӕ мард ӕрцӕуа.

24Цӕстӕн — цӕст. Дӕндагӕн — дӕндаг. Къухӕн — къух. Къахӕн — къах. 25Сыгъдӕн — сыгъд. Хъӕдгомӕн — хъӕдгом+.

26Исчи йӕ цагъары — нӕлгоймаг кӕнӕ сылгоймаджы — цӕст куы ныццӕва ӕмӕ йын ӕй куы скъаха, уӕд ӕй уыцы цӕсты ныхмӕ хъуамӕ ссӕрибар кӕна. 27Йӕ дӕндаг ын куы асӕтта, уӕд ӕй хъуамӕ ссӕрибар кӕна уыцы дӕндаджы ныхмӕ.

Ӕнӕбары фыдракӕндтӕ

28Гал йӕ сыкъатӕй нӕлгоймаг кӕнӕ сылгоймаджы мӕлӕтдзаг цӕф куы ныккӕна, уӕд ӕй дурты бын фӕкӕнын хъӕуы. Йӕ дзидза йын хӕрӕн нӕй. Галы хицау ницы аххосджын у+. 29Фӕлӕ кӕд, гал цӕваг у, уый йӕ хицау зыдта ӕмӕ йӕ нӕ хъахъхъӕдта, афтӕмӕй йӕ гал нӕлгоймаг кӕнӕ сылгоймаджы амардта, уӕд уыцы галы хъӕуы дурты бын бакӕнын, йӕ хицауы та — амарын. 30Науӕд та хицау йӕхи царды ныхмӕ бафидӕд, цас дзы бацагурой, уыйас+. 31Искӕй лӕппуйы кӕнӕ чызджы куы ныццӕва гал, уӕд дӕр ӕххӕст кӕнын хъӕуы ацы уагӕвӕрд. 32Искӕй цагъары — нӕлгоймаг кӕнӕ сылгоймаджы — гал куы ныццӕва, уӕд галы хицау хъуамӕ бафида дӕс ӕмӕ ссӕдз шекелы ӕвзист цагъары хицауӕн. Галы та дурты бын фӕкӕнын хъӕуы.

33Исчи цъайы сӕр куы байгом кӕна кӕнӕ цъай куы скъаха ӕмӕ йӕ гомӕй куы ныууадза, ӕмӕ уырдӕм гал кӕнӕ хӕрӕг куы ныххауа, 34уӕд ын йӕ хицауӕн хъуамӕ цъайы хицау йӕ аргъ бафида, фосы мард та йӕхи фӕуӕд+.

35Искӕй гал сыхаджы галы мӕлӕтдзаг цӕф куы ныккӕна, уӕд галты хицӕуттӕ удӕгас галы ауӕй кӕнӕнт ӕмӕ йын йӕ аргъ се ’хсӕн ӕмхуызон байуарӕнт, галы мард дӕр-иу адих кӕнӕнт ӕмхуызон. 36Кӕд гал уый размӕ дӕр цӕваг уыд, ӕмӕ уый йӕ хицау зыдта, фӕлӕ йӕм йӕ цӕст нӕ дардта, уӕд-иу галы марды ныхмӕ раттӕд удӕгас гал, галы мард та йӕхи фӕуӕд.

22

Исбоны тыххӕй уагӕвӕрдтӕ

22^1Исчи гал кӕнӕ фыс куы адава ӕмӕ йӕ куы аргӕвда кӕнӕ куы ауӕй кӕна, уӕд-иу галы сӕрмӕ раттӕд фондз галы, фысы сӕрмӕ та цыппар фысы+.

2Давӕджы сисы бын къахгӕ чи баййафа, афтӕмӕй йӕ чи ныццӕва ӕмӕ амара, уый азымджын нӕу. 3Фӕлӕ ацы хъуыддаг хурыскасты фӕстӕ куы ’рцӕуа, уӕд марӕг азымджын у.

Давӕг хъуамӕ бафида, фӕлӕ йӕм куы ницы уа, уӕд, цы адавта, уый ныхмӕ уӕйгонд ӕрцӕуӕд йӕхӕдӕг. 4Цы адавта, уый йӕм — гал уа, хӕрӕг ӕви фыс — удӕгасӕй куы ссарой, уӕд-иу ӕй бафидӕд дывӕрӕй+.

5Исчи искӕй хуым кӕнӕ сӕндонӕн знаггад куы ракӕна — йӕ фос ӕм хизынмӕ куы бауадза, ӕмӕ йӕ куы фесафой, уӕд, цы зиан ракӕной, уый бафидӕд йӕхи хуым кӕнӕ сӕндоны ӕвзаргӕ тыллӕгӕй.

6Исчи арт куы скӕна, ӕмӕ арт сыхаджы хуымы какон ӕмбондыл куы схӕца ӕмӕ куыристӕ кӕнӕ ӕнӕкарст хоры хуым куы басудза, уӕд арт скӕнӕг, цы зиан ракодта, уый бафидӕд.

Исбоны тыххӕй хъаугъатӕ

7Иу лӕг иннӕмӕ ӕвзист кӕнӕ исты дзауматӕ ӕвӕрынмӕ куы ратта, уымӕн сӕ йӕ хӕдзарӕй куы адавдӕуа ӕмӕ давӕджы куы ссарой, уӕд сӕ давӕг дывӕрӕй бафидӕд. 8Давӕджы не ссардтой, зӕгъгӕ, уӕд та хӕдзары хицау Хуыцауы раз ӕрлӕууӕд, кӕйдӕр исбонмӕ кӕй нӕ фӕныхылдта, уый сбӕлвырд кӕныны тыххӕй.

9Алы дзырддаг гал, хӕрӕг, фыс кӕнӕ уӕлӕдарӕс, цыфӕнды сӕфт мулчы фӕдыл быцӕу дӕр хъуамӕ хаст ӕрцӕуа Хуыцауы тӕрхонмӕ. Мулкӕй, мӕн у, зӕгъгӕ, чи дзура, уыцы дыууӕ хъастгӕнӕгӕй Хуыцау азымджыныл кӕй банымайа, уый хъуамӕ дывӕрӕй бафида иннӕмӕн.

10Иу лӕг иннӕмӕ хӕрӕг, гал, фыс кӕнӕ ӕндӕр исты фос куы ратта, цӕст ӕм фӕдарыны охыл, ӕмӕ фос куы фӕхӕдмӕл, куы фӕсахъат уа, йе та тӕлӕтгонд куы ’рцӕуа ӕмӕ уымӕн ӕвдисӕн куынӕ разына, 11уӕд, фосмӕ йӕ цӕст чи дардта, уый Дунедарӕджы раз ард бахӕрӕд, цӕмӕй сбӕлвырд уа, кӕйдӕр фосмӕ кӕй нӕ фӕныхылдта, уый. Фосы хицау ын йӕ ардбахӕрд сфидар кӕнӕд, ӕмӕ йӕ уӕд фидын ницы хъӕудзӕн+. 12Фос давд куы ’рцӕуа, уӕд та, йӕ цӕст ӕм чи дардта, уый фосы хицауӕн бафидӕд. 13Фосы сырд куы ныттона, уӕд ын, йӕ цӕст ӕм чи дардта, уый йӕ мард йӕ хицауӕн равдисӕд: тынд фос ын фиддон ма уӕд.

14Иу лӕг иннӕмӕн йӕ фос куы ракура рӕстӕгмӕ, ӕмӕ, фосы хицау йӕ разы нӕ уыд, афтӕмӕй йын куы фӕсахъат уа кӕнӕ куы фӕхӕдмӕл уа, уӕд ын йӕ ныхмӕ йӕ хицауӕн бафидӕд. 15Фосы хицау йӕ разы уыди, зӕгъгӕ, уӕд та фидын нӕ хъӕуы. Фӕлӕ фосы кӕд ӕхцайыл райста, уӕд уыцы ӕхца фыст ӕрцӕуӕд фосы хицауӕн.

Чызджы фӕсайыны тыххӕй фиддон

16Исчи ӕнӕкуырд чызджы куы фӕрӕдийын кӕна, йемӕ ӕмуат куы ’рцӕуа, уӕд бафидӕд ирӕд ӕмӕ йӕ ракурӕд+. 17Фӕлӕ йын фыд йӕ чызджы раттыныл куы не сразы уа, уӕд дӕр чызджы фыдӕн бафидӕд ирӕды бӕрц.

Амарын кӕй тыххӕй ӕмбӕлы, уыцы фыдракӕндтӕ

18Кӕлӕнгӕнӕг сылгоймаджы удӕгасӕй ма ныууадз+.

19Фосимӕ чидӕриддӕр ӕриу уа — мард ӕрцӕуӕд+.

20Ӕндӕр хуыцӕуттӕн, Дунедарӕгӕй уӕлдай, нывӕндтӕ чи хӕсса, уый ӕлгъыстаг фӕуӕд ӕмӕ мард ӕрцӕуӕд.

Мӕгуырты тыххӕй уагӕвӕрдтӕ

21Ӕрцӕуӕггаджы ма хъыгдар, ма ’фхӕр, уымӕн ӕмӕ уӕхӕдӕг дӕр Мысыры зӕххыл ӕрцӕуӕггӕгтӕ уыдыстут+.

22Идӕдз ус ӕмӕ сидзӕры ма ’фхӕр+. 23Куы сӕ ’фхӕрат, уӕд Мӕм ӕххуысагур сдзыназдзысты, ӕмӕ сӕ Ӕз фехъусдзынӕн, 24Мӕ маст рафыцдзӕн, ӕмӕ уӕ кардӕй ныццӕгъддзынӕн, ӕмӕ уӕ устытӕ идӕдзӕй баззайдзысты, уӕ сабитӕ — сидзӕрӕй+.

25Мӕ адӕмы мӕгуыртӕй искӕмӕн ӕвзист ӕфстау куы раттай, уӕд ӕй фылдӕрӕй, пайдайыл дӕттӕгау, ма бацагур+. 26Дӕ хионы пӕлӕз цъынды куы райсай, уӕд ын ӕй хурныгуылдмӕ фӕстӕмӕ ратт,+
27уымӕн ӕмӕ йын уый йеддӕмӕ, йӕхи цӕмӕй ӕрӕмбӕрза, ахӕм ӕндӕр ницы ис. Ӕнӕ уымӕй куыд ныххуысдзӕн? Куы Мӕм сдзыназа, уӕд ӕй Ӕз фехъусдзынӕн, уымӕн ӕмӕ тӕригъӕдгӕнаг дӕн.

Ӕндӕр фӕдзӕхстытӕ

28Хуыцауы ма фау, дӕ фӕтӕджы фыдгой ма кӕн+.

29Дӕ хоры сӕртӕ ӕмӕ Мын дӕ сӕны хуыздӕр хӕссынмӕ фӕстиат ма кӕн.

Уӕ фырттӕй хистӕр зӕнӕг чи уа, уый дӕттут Мӕнӕн+. 30Афтӕ — уе стуртӕ ӕмӕ лыстӕг фосы зӕйц дӕр: авд боны-иу фӕуӕнт сӕ мадӕлты раз фыццаг нӕл род ӕмӕ фыццаг нӕл уӕрыкк, ӕстӕм бон сӕ Мӕнӕн ратт+. 31Сымах Мын хъуамӕ сыгъдӕг адӕм уат, ӕмӕ, сырд кӕй аргӕвда, ахӕм фосы фыд макуы бахӕрут, куыйтӕн-иу ӕй аппарут+.

23

Рӕстӕй цӕр

23^1Дам-думтӕ ма хӕлиу кӕн. Тӕрхондоны фыдгӕнӕджы фарс ма рахӕц — мӕнгӕвдисӕн ын ма ныллӕу+.

2Адӕмӕн сӕ фылдӕр галиу хъуыддаджы фарс сты, зӕгъгӕ, уӕд ды уыдоны ма фӕзм ӕмӕ тӕрхоны мидӕг рӕстдзинады сӕрты ма хиз фылдӕры зӕрдӕ балхӕнынӕн. 3Мӕгуыр лӕгӕн дӕр тӕрхондоны фарсласӕн ма кӕн+.

4Де знаджы фос — гал уа ӕви хӕрӕг — куы фӕдзӕгъӕл уа ӕмӕ йыл афтӕмӕй искуы дӕ цӕст куы ’рхӕца, уӕд ӕй ӕвӕстиатӕй йӕ хицаумӕ баздах+. 5Дӕ фыдгулы хӕрӕг йӕ уаргъы бын ӕрхауди, уый куы фенай, уӕд йӕ иувӕрсты ма ацу — хӕрӕджы хицаумӕ фӕкӕс, ӕмӕ йӕ сыстын кӕнут иумӕ.

6Раст ӕвзар дӕ мӕгуыр ӕфсымӕры хъаст+. 7Дӕхи хиз галиу тӕрхон рахӕссынӕй, ӕназым ӕмӕ рӕстаджы ма амарын кӕн — ахӕм фыдгӕнӕг Мӕ азарӕй нӕ аирвӕздзӕн+. 8Гӕртӕмттӕ ма ис. Гӕртам цӕстджыны куырм кӕны, раст ӕвдисӕнӕн йӕ хъару сӕтты+.

9Ӕрцӕуӕггаджы ма ’фхӕр. Сымах зонут, ӕцӕгӕлон зӕххыл цӕрын куыд зын у, уый: уӕхӕдӕг дӕр Мысыры ӕрцӕуӕггӕгтӕ уыдыстут+.

Сабаты аз ӕмӕ сабатбоны тыххӕй амындтытӕ

10Ӕхсӕз азы дӕргъы таут уӕ хуымтӕ ӕмӕ сын ӕфснайут сӕ бӕркад, 11фӕлӕ-иу сӕ ӕвдӕм аз мауал байтаут. Йӕхигъӕдӕй уӕ хуымты цы ’рзайа, уый-иу хӕрӕнт уӕ адӕмы мӕгуыртӕ, уыдоны уӕлдӕйттӕ та — сырдтӕ. Афтӕ-иу бакӕнут уӕ сӕндӕттӕ ӕмӕ уӕ оливӕ бӕлӕстӕн дӕр+.

12Ӕхсӕз боны дӕргъы кӕнут уӕ хъуыддӕгтӕ, ӕвдӕм бон та уын уӕд ӕнцойы бон, цӕмӕй баулӕфой уӕ галтӕ ӕмӕ уӕ хӕрджытӕ дӕр, сӕ фӕллад суадзой уӕ цагъайраг сылгоймӕгты фырттӕ ӕмӕ ӕрцӕуӕггӕгтӕ+.

13Ӕххӕст кӕнут, цыдӕриддӕр уын бафӕдзӕхстон, уыдон. Ӕндӕр хуыцӕуттӕн ма кувут, сӕ нӕмттӕ уӕ дзыхӕй дӕр ма хауӕнт+.

Афӕдзы ӕртӕ стыр бӕрӕгбоны

14Афӕдзӕй-афӕдзмӕ Мын бӕрӕгбон кӕнут ӕртӕ хатты+. 15Фыццаджыдӕр, бӕрӕг кӕнут Донгонд дзулты бӕрӕгбон. Куыд уын бафӕдзӕхстон, афтӕ — авивы мӕйы (уыцы мӕй рацыдыстут Мысырӕй) нысангонд бонты, авд боны дӕргъы, хӕрут донгонд дзултӕ. Афтидармӕй уӕ Мӕ размӕ мачи ӕрбацӕуӕд+. 16Бӕрӕг кӕнут Къуыриты бӕрӕгбон — уӕ хуымты цы хор байтыдтат, уымӕн йӕ фыццаг тыллӕджы бӕрӕгбон. Ноджы ма афӕдзы кӕрон бӕрӕг кӕнут Тыллӕгӕфснайӕн[*] дӕр+. 17Уӕ нӕлгоймӕгтӕ се ’ппӕт дӕр афӕдз ӕртӕ хатты хъуамӕ ӕрлӕууой Бардарӕг Дунедарӕджы раз+.

18Кусарт Мын куы кӕнат, уӕд-иу уӕ кусӕрттаджы туг ӕнхъизӕнӕй конд дзулыл ма ’ркӕлӕд. Мӕ бӕрӕгбӕтты нывӕндты фиу райсоммӕ макуы ныууадзут.

19Дӕ хуымы хоры сӕртӕ-иу ӕрбахӕсс дӕ Хуыцауы — Дунедарӕджы хӕдзармӕ.

Сӕныччы йӕ мады ӕхсыры ма фыц+.

Хуыцауы зӕрдӕбавӕрдтӕ

20Мӕ зӕды уын ӕрвитын уӕ разӕй, цӕмӕй уӕ хъахъхъӕна фӕндагыл ӕмӕ уӕ бахӕццӕ кӕна, цы бынат уын ӕрцӕттӕ кодтон, уырдӕм+. 21Нымайут ӕй ӕмӕ йӕм хъусут. Йӕ ныхмӕ ма рацӕут — нӕ уын ныббардзӕн, уымӕн ӕмӕ йӕ мидӕг цӕры Мӕ ном. 22Куы йӕм хъусат ӕмӕ, Ӕз цы зӕгъон, уый куы ӕххӕст кӕнат, уӕд уыдзынӕн уӕ фыдгулты фыдгул ӕмӕ уе ’фхӕрджыты ӕфхӕрӕг+. 23Мӕ зӕд ацӕудзӕн уӕ разӕй ӕмӕ уӕ бакӕндзӕн аморӕгтӕм, хеттӕгтӕм, периззӕгтӕм, ханаанӕгтӕм, хиввӕгтӕм ӕмӕ йевусӕгтӕм — ӕмӕ Ӕз бабын кӕндзынӕн уыцы адӕмты+. 24Сымах-иу сын се ’наккаг митӕ ма бафӕзмут: сӕ хуыцӕуттӕм сын мадӕр кувгӕ кӕнут, мадӕр сын лӕггад кӕнут. Сфӕлдахут сын сӕ гуымирытӕ ӕмӕ сын ныппырх кӕнут сӕ табуйаг дуртӕ+.

25Лӕггад кӕнут Дунедарӕгӕн, уӕ Хуыцауӕн — уӕд уын раарфӕ кӕндзынӕн уӕ къӕбӕр ӕмӕ уӕ донӕн, фӕсурдзынӕн уын уӕ низтӕ+. 26Нӕ-иу фефхӕлц уыдзысты уӕ сылгоймӕгтӕ, нӕ уын уыдзысты ӕнӕзӕнӕг. Уӕ царды бонтӕ уын баххӕст кӕндзынӕн+.

27Уӕ разӕй уын арвитдзынӕн Мӕ азар, ӕмӕ-иу цы адӕмтӕм бацӕуат, уыдонӕн сӕ сӕр сӕ кой суыдзӕн, уӕ фыдгултӕ-иу лидзӕг фӕуыдзысты+. 28Фыд азар уын арвитдзынӕн уӕ разӕй, ӕмӕ удаистӕй лидздзысты хиввӕгтӕ, ханаанӕгтӕ ӕмӕ хеттӕгтӕ+. 29Ӕцӕг сӕ ӕвӕстиатӕй — иу афӕдзмӕ — нӕ асурдзынӕн, цӕмӕй бӕстӕ ма федзӕрӕг уа ӕмӕ хъӕддаг сырдтӕ ма сбирӕ уой уӕ алыварс ӕмӕ уӕ ма стыхсын кӕной+. 30Чысылгай сӕ сурдзынӕн, цалынмӕ уӕхӕдӕг сбирӕ уат ӕмӕ уыцы бӕстӕ иууылдӕр уӕхи бакӕнат, уӕдмӕ. 31Уӕ зӕххытӕ уын айтындздзынӕн Сырх денджызӕй Филистимаг денджызы онг ӕмӕ ӕдзӕрӕг быдырӕй Евфраты онг. Бӕстӕйы ӕппӕт цӕрджыты дӕр уын ратдзынӕн уӕ къухтӕм ӕмӕ сӕ фӕсурдзыстут уӕ разӕй+. 32Мадӕр-иу семӕ, мадӕр сӕ хуыцӕуттимӕ саразут фидыд.
33Уыцы адӕмтӕ хъуамӕ ма цӕрой сымах зӕххыл, науӕд уӕ фӕтӕригъӕдджын кӕндзысты — Мӕ ныхмӕ уӕ сардаудзысты. Уыдоны хуыцӕуттӕн лӕггад кӕнгӕйӕ, сымах цъысымы бахаудзыстут»+.

24

Фидыд Синайы хохыл

24^1Дунедарӕг Моисейӕн загъта: «Ссу Мӕм хохы сӕрмӕ. Демӕ ракӕн Аарон, Надав ӕмӕ Авигуйы ӕмӕ Израилы хистӕртӕй дӕс ӕмӕ ӕртиссӕдз лӕджы. Дардӕй-иу Мӕм бакувут+. 2Дӕу йеддӕмӕ Мӕм уыдонӕй ӕввахс мачи ӕрбацӕуӕд. Иннӕ адӕмӕн демӕ хохмӕ ссӕуӕн нӕй».

3Моисей адӕммӕ бацыд ӕмӕ сын Дунедарӕджы фӕдзӕхстытӕ ӕмӕ уагӕвӕрдтӕ иууылдӕр рафӕзмыдта. Адӕм ӕмдзыхӕй загътой: «Дунедарӕг цы зӕгъа, уый ӕххӕст кӕндзыстӕм»+. 4Уӕд Моисей ныффыста Дунедарӕджы фӕдзӕхстытӕ ӕмӕ уагӕвӕрдтӕ. Райсомӕй раджы хохрӕбын скодта нывондхӕссӕн ӕмӕ сӕвӕрдта дыууадӕс дуры, Израилы дыууадӕс хӕдзарвӕндаджы номыл. 5Израилы ӕрыгон лӕппутӕн загъта, ӕмӕ ӕрбакодтой галтӕ — Дунедарӕгӕн ӕрхастой иууылсудзинаг ӕмӕ фидыды нывӕндтӕ. 6Моисей тугӕн йӕ иу ӕмбис ныккодта къусты, йӕ иннӕ ӕмбис та йын бапырх кодта нывондхӕссӕныл. 7Стӕй райста Фидыды уагӕвӕрдты чиныг ӕмӕ йӕ хъӕрӕй бакаст адӕмӕн. Адӕм загътой: «Дунедарӕгмӕ хъусдзыстӕм, ӕххӕст кӕндзыстӕм, цыдӕриддӕр нын бафӕдзӕхста, уый». 8Уӕд Моисей райста тугӕй ӕмӕ дзы бапырх кодта адӕмыл. Загъта: «Уый у, Дунедарӕг сымахимӕ Йӕ уагӕвӕрдты бындурыл кӕй сарӕзта, уыцы фидыды туг»+.

9Уый фӕстӕ Моисей, Аарон, Надав, Авигу ӕмӕ Израилы дӕс ӕмӕ ӕртиссӕдз хистӕры ссыдысты хохы сӕрмӕ 10ӕмӕ федтой Израилы Хуыцауы. Йӕ къӕхты бын уыдис цыдӕр, сапфир-дурӕй астӕрды хуызӕн, арвау сыгъдӕг.+
11Ӕмӕ Хуыцау Йӕ къух нӕ систа Израилы фӕтӕгтӕм: уыдон федтой Хуыцауы ӕмӕ минас кодтой уыцы ран.

Моисей цӕуы хохы сӕрмӕ

12Дунедарӕг Моисейӕн загъта: «Ссу Мӕм хохы сӕрмӕ. Ӕз дӕм ратдзынӕн, ацы адӕмӕн Мӕ фӕдзӕхстытӕ ӕмӕ уагӕвӕрдтӕ цы къӕйдуртыл ныффыстон, уыдон. Адӕмӕн-иу бацамон, цы сӕ домын, уый»+. 13Ӕмӕ Моисей йе ’ххуысгӕнӕг Йешуаимӕ ссыди хохы сӕрмӕ+. 14Уый размӕ Израилы хистӕртӕн та загъта: «Ам лӕуут, цалынмӕ мах фӕстӕмӕ здӕхӕм, уӕдмӕ. Мӕнӕ Аарон ӕмӕ Хур уыдзысты уемӕ, ӕмӕ уӕ исты хъуыддаг кӕмӕ уа, уый-иу ӕй уыдонӕн зӕгъӕд». 15Уыйадыл Моисей хохы сӕрмӕ ссыд.

Мигъ бадти хохыл: 16уый Дунедарӕджы кад ӕрцыди Синайы хохмӕ. Ӕхсӕз боны дӕргъы хох мигъӕй нӕ зынд. Ӕвдӕм бон Дунедарӕг мигъы хуылфӕй фӕсидти Моисеймӕ. 17Пиллӕттӕ уадзӕг артау зынди хохы сӕрӕй Дунедарӕджы кад израилӕгтӕм+. 18Моисей мигъы бацыд ӕмӕ хохы сӕрмӕ ссыд. Хохы сӕр Моисей фӕци дыууиссӕдз боны ӕмӕ дыууиссӕдз ӕхсӕвы+.

25

Хъӕугӕ ӕрмӕг Фембӕлды Цатыр саразынӕн

25^1•Дунедарӕг Моисейӕн загъта: 2«Израилӕгтӕн зӕгъ, ӕмӕ Мын мысайнӕгтӕ ӕрӕмбырд кӕной. Кӕй цы фӕнды, уый раттӕд. 3Ӕмбырд кӕнут ахӕм лӕвӕрттӕ: сыгъзӕрин, ӕвзист ӕмӕ ӕрхуы, 4ӕрвхуыз, тар сырх ӕмӕ сӕнт сырх тӕбын, лыстӕг гӕнӕй уафт хъуымӕцтӕ ӕмӕ тинтъычъи, 5ӕлдыгъгонд ӕмӕ сырхахуырст фысдзӕрмттӕ, гогырӕ сӕрак ӕмӕ акъацийы хъӕдӕрмӕг, 6оливӕйы сой — цырагъӕн, хӕрздӕфгӕнӕнтӕ — сӕрдӕн сойӕн ӕмӕ будӕн, 7оникс ӕмӕ фӕлгӕты бавӕргӕ ӕндӕр зынаргъ дуртӕ — ефод ӕмӕ риуылдарӕн фӕлындынӕн. 8Израилӕгтӕ Мын саразӕнт Уаз Цӕрӕн, цӕмӕй се ’хсӕн цӕрон+. 9Скӕнут Мын Цатыр ӕмӕ йе ’ппӕт дзауматӕ, Ӕз дын цы хуызӕг равдисдзынӕн, уымӕ гӕсгӕ.

Фидыды Чырын

10•Акъацийӕ саразӕнт Фидыды Чырын, йӕ дӕргъ — дыууӕ ӕлмӕрины ӕмӕ ӕрдӕг, йӕ уӕрх — ӕлмӕрин ӕмӕ ӕрдӕг, йӕ бӕрзӕнд — ӕлмӕрин ӕмӕ ӕрдӕг+. 11Мидӕгӕй дӕр ӕмӕ йӕ ӕдде дӕр сыгъдӕг сыгъзӕринӕй састӕр, йӕ кӕрӕттыл ын сыгъзӕрин мӕскъ ауадз. 12Сараз цыппар сыгъзӕрин цӕджы ӕмӕ сӕ бафидар кӕн Фидыды Чырыны цыппар къахыл: дыууӕ цӕджы — йӕ иу фарсыл, дыууӕ та — йӕ иннӕ фарсыл. 13Акъацийӕ скӕн хъилтӕ ӕмӕ сӕ сыгъзӕринӕй састӕр. 14Хъилтӕ — Фидыды Чырын хӕссынӕн, йӕ фӕйнӕфарс сӕ цӕгты батъысс. 15Ӕдзухдӕр хъуамӕ цӕгты тъыст уой — уырдыгӕй сын исӕн нӕй. 16Фидыды Чырыны-иу нывӕр, къӕйдуртыл фыстӕй дын цы фӕдзӕхстытӕ ратдзынӕн, уыдон.

17Фидыды Чырынӕн йӕ сӕр скӕн сыгъдӕг сыгъзӕринӕй: йӕ дӕргъ — дыууӕ ӕлмӕрины ӕмӕ ӕрдӕг, йӕ уӕрх — ӕлмӕрин ӕмӕ ӕрдӕг. 18-19Йӕ фӕйнӕ кӕроныл ын ныффидар кӕн сыгъзӕрины фӕйнӕ ӕнӕхъӕн къӕрттӕй арӕзт дыууӕ херувимы. 20Се ’ргом — кӕрӕдзимӕ, сӕ цӕстӕнгас — Фидыды Чырыны сӕрмӕ, херувимтӕ йын сӕ хӕрдмӕтыгъд базыртӕй ӕмбӕрздзысты йӕ сӕр. 21Фидыды Чырыны нывӕр, цы фӕдзӕхстытӕ дын ратдзынӕн, уыдон ӕмӕ йыл йӕ сӕр ӕрӕвӕр+. 22Ӕз-иу дӕм раргом уыдзынӕн Фидыды Чырыны сӕрмӕ, дыууӕ херувимы астӕу, ӕмӕ дӕу уылты израилӕгтӕн Мӕ фӕдзӕхстытӕ хъусын кӕндзынӕн+.

Фынг дзултӕ ӕвӕрынӕн

23•Акъацийӕ сараз фынг, йӕ дӕргъ — ӕлмӕрин ӕмӕ ӕрдӕг, йӕ уӕрх — ӕлмӕрин, йӕ бӕрзӕнд — ӕлмӕрин ӕмӕ ӕрдӕг. 24Састӕр ӕй сыгъдӕг сыгъзӕринӕй, стӕй йын йӕ алыварс сыгъзӕрин мӕскъ ауадз. 25Фынджы кӕрӕтты скӕн армытъӕпӕны бӕрзӕндӕн сис ӕмӕ йыл сыгъзӕрин мӕскъ ауадз. 26Сыгъзӕринӕй сараз цыппар цӕджы ӕмӕ сӕ бафидар кӕн фынджы къӕхты сӕрмӕ, йӕ цыппар фисыны. 27Хъуамӕ цӕгтӕ ӕнгом бацӕуой сисмӕ — хъилтӕ-иу сӕ атъысдзысты, фынг ӕндӕр ранмӕ хӕссын куы хъӕуа, уӕд. 28Фынгхӕссӕн хъилтӕ скӕн акъацийӕ ӕмӕ сӕ састӕр сыгъзӕринӕй. 29Сыгъдӕг сыгъзӕринӕй скӕн тӕбӕгътӕ, сӕнӕн та — къустӕ, куыситӕ, хъуыраутӕ ӕмӕ хъалацтӕ. 30Фынгыл хъуамӕ ӕвӕрай дзултӕ — ӕдзух Мӕ разы чи хъуамӕ уа, уыдон+.

Сыгъзӕрин цырагъдарӕн

31•Сыгъдӕг сыгъзӕринӕй рацӕгъд цырагъдарӕн, йе ’ппӕт хӕйттӕ дӕр — йӕ зӕнг, йӕ къалиутӕ ӕмӕ йӕ къусгӕндтӕ, уыдоны бын тымбылӕгтӕ ӕмӕ дидинсыфтӕ — иу ӕнӕхъӕн къӕрттӕй куыд уой, афтӕ. 32Цырагъдарӕныл хъуамӕ уа ӕхсӕз къалиуы: ӕртӕ къалиуы — иуӕрдыгӕй, ӕртӕ — иннӕрдыгӕй. 33Алы къалиуыл дӕр уӕд ӕртӕ къусчы, миндал-ӕхсӕры дидинкъусчы хуызӕттӕ, ӕд тымбылӕгтӕ ӕмӕ ӕд дидинсыфтӕ. 34Цырагъдарӕнӕн йӕ зӕнгыл уӕд цыппар къусчы, миндал-ӕхсӕры дидинкъусчы хуызӕттӕ, ӕд тымбылӕгтӕ ӕмӕ ӕд дидинсыфтӕ. 35Фыццаг дыууӕ къалиуы бынмӕ — тымбылӕг, дыккаг дыууӕ къалиуы бынмӕ — тымбылӕг ӕмӕ ӕртыккаг дыууӕ къалиуы бынмӕ — тымбылӕг; афтӕ хъуамӕ уа цырагъдарӕны ӕхсӕз къалиуы бынмӕ дӕр. 36Цырагъдарӕн ӕнӕхъӕнӕй дӕр — ӕд къусчытӕ, ӕд тымбылӕгтӕ, ӕд дидинсыфтӕ, ӕд къалиутӕ, ӕд зӕнг — хъуамӕ уа сыгъдӕг сыгъзӕрины ӕнӕхъӕн къӕрттӕй цагъд. 37Цырагъдарӕнӕн скӕн авд цырагъы ӕмӕ йыл сӕ ӕрӕвӕр, цӕмӕй йын рухс кӕной йӕ раз. 38Сыгъдӕг сыгъзӕринӕй йын скӕн ӕртыскӕн ӕмӕ фыййӕгтӕ. 39Йе ’ппӕт дзауматимӕ йыл бахардз кӕн сыгъдӕг сыгъзӕрины иу талант[*].

40Хъусыс, хохыл дын кӕй равдыстӕуыд, уый халдих куыд уа, ӕппӕт дӕр афтӕ сараз+.

26

Фембӕлды Цатыр

26^1•Цатырӕн сцӕттӕ кӕн дӕс уӕфтӕджы — здыхт гӕнӕй, ӕрвхуыз, тар сырх ӕмӕ сӕнт сырх тӕбынӕй. Сӕ уӕлӕ — херувимты дӕсны уафт фӕлгонцтӕ. 2Алы уӕфтӕгӕн дӕр йӕ дӕргъ — аст ӕмӕ ссӕдз ӕлмӕрины, йӕ уӕрх та — цыппар ӕлмӕрины. Иууылдӕр хъуамӕ ӕмиӕстӕ уой. 3Алы фондз уӕфтӕджы дӕр иумӕ бахуый, дыууӕ егъау ӕмбӕрзӕны сӕ куыд рауайа, афтӕ. 4-5Ӕмбӕрзӕнты кӕройнаг уӕфтӕгтыл дӕргъӕй-дӕргъмӕ скӕн фӕйнӕ дӕс ӕмӕ дыууиссӕдз ӕрвхуыз сӕхтӕджы, иу ӕмбӕрзӕны сӕхтӕджытӕ иннӕйы сӕхтӕджытимӕ ӕмных куыд уой, афтӕ. 6Сараз дӕс ӕмӕ дыууиссӕдз сыгъзӕрин къӕпсыры ӕмӕ уыдонӕй кӕрӕдзимӕ баиу кӕн дыууӕ ӕмбӕрзӕны, ӕмӕ сӕ рауайдзӕн Уаз Цӕрӕн.

7Тинтычъийӕ сцӕттӕ кӕн иуӕндӕс уӕфтӕджы — Цатыры цар ӕмбӕрзынӕн. 8Алы уӕфтӕгӕн дӕр йӕ дӕргъ уӕд дӕс ӕмӕ ссӕдз ӕлмӕрины, йӕ уӕрх та — цыппар ӕлмӕрины. Иууылдӕр хъуамӕ ӕмиӕстӕ уой. 9Фондз уӕфтӕджы дзы кӕрӕдзимӕ бахуый, ӕхсӕз уӕфтӕджы — кӕрӕдзимӕ (ӕхсӕзӕм уӕфтӕг дыдагъӕй Цатырӕн йӕ бацӕуӕны сӕрмӕ ӕруадз). 10Ӕмбӕрзӕнтӕй иуы кӕройнаг уӕфтӕгыл бахуый дӕс ӕмӕ дыууиссӕдз сӕхтӕджы, иннӕ ӕмбӕрзӕны кӕройнаг уӕфтӕгыл дӕр бахуый дӕс ӕмӕ дыууиссӕдз сӕхтӕджы — дыууӕ ӕмбӕрзӕны баиу кӕныны охыл.

11Сараз дӕс ӕмӕ дыууиссӕдз ӕрхуы къӕпсыры ӕмӕ сӕ сӕхтӕджытимӕ кӕрӕдзиуыл фӕхӕцын кӕн, цӕмӕй дыууӕ ӕмбӕрзӕнӕй рауайа иу — царӕмбӕрзӕн. 12Ӕмбӕрзӕны уӕлдай, уӕфтӕгӕй цы ӕмбис баззади, уый ӕруадз Цатыры фӕстаг къулыл, 13уӕфтӕгты уӕлдай та — иуӕрдыгӕй дӕр ӕмӕ иннӕрдыгӕй дӕр ӕлмӕрины йас — ӕруадз Цатыры фӕрстыл, къултӕ дӕр ӕмбӕрзт куыд ӕрцӕуой, афтӕ. 14Скӕнут-ма цатыры сӕрӕн ноджыдӕр иу ӕмбӕрзӕн — сырхахуырст фысдзӕрмттӕй, уый уӕлӕ та ӕрӕвӕрут ӕндӕр ӕмбӕрзӕн — гогырӕ сӕракӕй+.

Фембӕлды Цатыры хъӕдӕрмӕг

15•Цатыры къултӕн скӕнут акъаци фӕлгӕттӕ: 16алкӕмӕн дӕр дзы йӕ дӕргъ — дӕс ӕлмӕрины, йӕ уӕрх — ӕлмӕрин ӕмӕ ӕрдӕг. 17Хъуамӕ алы фӕлгӕт дӕр арӕзт ӕрцӕуа кӕрӕдзимӕ баиугонд дыууӕ хъӕдӕй. Цатыры къулты фӕлгӕттӕ иууылдӕр хъуамӕ уой ахӕмтӕ. 18Хуссарварс къулӕн скӕн ссӕдз фӕлгӕты 19ӕмӕ дыууиссӕдз ӕвзист бынӕнцайӕны, алы фӕлгӕтӕн дӕр — дыууӕ, йӕ дыууӕ хъӕдӕн. 20Цӕгатварс къулӕн дӕр скӕн ссӕдз фӕлгӕты 21ӕмӕ дыууиссӕдз ӕвзист бынӕнцайӕны, алы фӕлгӕтӕн дӕр — дыууӕ. 22Цатыры фӕстаг, ныгуылӕнварс, къулӕн скӕнут ӕхсӕз фӕлгӕты, 23фӕстаг дыууӕ фисынӕн та — фӕйнӕ. 24Уыцы дыууӕ фӕлгӕты хъуамӕ бынӕй уой саджилгонд, уӕлейӕ та (фыццаг цӕг кӕм ис, уым) — ӕнӕхъӕн. Ахӕм фӕлгӕттӕ хъуамӕ уой дыууӕ, алы фисынӕн дӕр — фӕйнӕ. 25Уыцы аст фӕлгӕтӕн скӕнын хъӕуы ӕхсӕрдӕс ӕвзист бынӕнцайӕны, алы фӕлгӕтӕн дӕр — дыууӕ.

26Акъацийӕ скӕн уӕладзӕнтӕ, фондз — Цатырӕн йӕ иу фарсы фӕлгӕттӕ баиу кӕнынӕн, 27фондз — йӕ иннӕ фарсы фӕлгӕттӕ баиу кӕнынӕн, фондз та — йӕ фӕстаг фарсы фӕлгӕттӕ баиу кӕнынӕн — ныгуылӕнӕрдыгӕй. 28Астӕуккаг уӕладзӕн хъуамӕ ацӕуа фӕлгӕтты ’хсӕнты — иу кӕронӕй иннӕ кӕронмӕ. 29Фӕлгӕттӕ састӕр сыгъзӕринӕй, сыгъзӕринӕй скӕн цӕгтӕ, уӕладзӕнтӕ дзы батъыссынӕн, ӕмӕ уӕладзӕнтӕ дӕр састӕр сыгъзӕринӕй. 30Цатыр ӕрӕвӕр, хохы сӕр дын амынд куыд ӕрцыди, афтӕ.

Фембӕлды Цатыры дуарӕмбӕрзӕнтӕ

31•Бауаф мидӕмбӕрзӕн ӕрвхуыз, тар сырх ӕмӕ сӕнт сырх тӕбын ӕмӕ здыхт гӕнӕй. Йӕ уӕлӕ — херувимты дӕсны уафт фӕлгонцтӕ+. 32Ӕрцауындз ӕй сыгъзӕринастӕрд цыппар акъаци цӕджындзыл, сыгъзӕрин къӕпсыртӕ сыл, цӕджындзтӕн — цыппар ӕвзист бынӕнцайӕны. 33Мидӕмбӕрзӕн ӕрцауындз къӕпсыртыл ӕмӕ йын Фидыды Чырын сӕвӕр йӕ фӕстӕ. Уыцы мидӕмбӕрзӕн уыдзӕни Рухсмонуат ӕмӕ Уаз бынаты ’хсӕн ӕмӕ сӕ кӕрӕдзийӕ хицӕн кӕндзӕни+. 34Фидыды Чырынӕн Рухсмонуаты йӕ сӕр йӕ уӕлӕ сӕвӕр. 35Мидӕмбӕрзӕны раз ӕрӕвӕр фынг, фынджы бакомкоммӕ та — цырагъдарӕн. Цырагъдарӕн Цатырӕн хъуамӕ лӕууа йӕ хуссарварс, фынг та — йӕ цӕгатварс.

36Цатырмӕ бацӕуӕнӕн дӕр бауафын кӕн нывӕфтыд дуарӕмбӕрзӕн. Хъуамӕ уа ӕрвхуыз, тар сырх ӕмӕ сӕнт сырх тӕбынӕй ӕмӕ здыхт гӕнӕй. 37Ацы дуарӕмбӕрзӕнӕн скӕн фондз акъаци цӕджындзы, састӕр сӕ сыгъзӕринӕй ӕмӕ сыл бакӕн сыгъзӕрин къӕпсыртӕ. Цӕджындзтӕн ӕрхуыйӕ рацӕгъд фондз бынӕнцайӕны.

27

Иууылсудзинӕгты нывондхӕссӕн

27^1•Акъацийӕ сараз нывондхӕссӕн: фондз ӕлмӕрины — дӕргъмӕ дӕр ӕмӕ уӕрхмӕ дӕр, йӕ бӕрзӕнд та — ӕртӕ ӕлмӕрины. 2Йӕ цыппар тигъыл ын скӕн фӕйнӕ сыкъайы, нывондхӕссӕнимӕ иу куыд уой, афтӕ, ӕмӕ йӕ иууылдӕр састӕр ӕрхуыйӕ+. 3Сараз фӕныкхӕссӕн тастӕ, фыййӕгтӕ, тугӕмбырдгӕнӕн кӕхцытӕ, фыдистӕ ӕмӕ цӕхӕрисӕн кӕфойтӕ. Иууылдӕр сӕ скӕн ӕрхуыйӕ+. 4Нывондхӕссӕнӕн ӕрхуыйӕ сараз хызӕг ӕмӕ йын йӕ цыппар къуымы бафидар кӕн фӕйнӕ ӕрхуы цӕджы. 5Нывондхӕссӕны мӕсчъы бын ӕй бафидар кӕн, нывондхӕссӕнӕн йӕ астӕумӕ куыд ӕххӕсса, афтӕ. 6Нывондхӕссӕнӕн акъацийӕ скӕн хъилтӕ ӕмӕ сӕ састӕр ӕрхуыйӕ. 7Нывондхӕссӕн йӕ бынатӕй куы хӕссат, уӕд-иу уыцы хъилтӕ, йӕ фӕйнӕфарс цы цӕгтӕ ис, уыдоны акӕндзыстут. 8Нывондхӕссӕн сараз фӕйнӕгӕй, мидӕгӕй афтид куыд уа, афтӕ. Саразын ӕй хъӕуы, хохыл дын куыддӕриддӕр равдыстӕуыд, афтӕ.

Фембӕлды Цатыры кӕрт

9•Цатырӕн йӕ алыварс скӕнут кӕрт. Хуссарӕрдыгӕй йе ’мбонд-ӕмбӕрзӕн, здыхт гӕнӕй уафт, дӕргъмӕ — фондзыссӕдз ӕлмӕрины, 10ссӕдз цӕджындзыл ауыгъд, фӕйнӕ ӕрхуы бынӕнцайӕнимӕ. Цӕджындзтыл уӕд ӕвзист къӕпсыртӕ ӕмӕ ӕвзист тӕлытӕ.

11Цӕгатӕрдыгӕй дӕр йе ’мбонд-ӕмбӕрзӕн — фондзыссӕдз ӕлмӕрины дӕргъӕн, ссӕдз цӕджындзыл ауыгъд, алы цӕджындз дӕр — ӕрхуы бынӕнцайӕныл. Цӕджындзтыл, кӕрӕдзимӕ сӕ бафидар кӕнынӕн, уӕд ӕвзист къӕпсыртӕ ӕмӕ ӕвзист тӕлытӕ.

12Ныгуылӕнӕрдыгӕй ӕмбонд-ӕмбӕрзӕн — кӕрты уӕрхӕн, дӕс ӕмӕ дыууиссӕдз ӕлмӕрины, дӕс цӕджындзыл ауыгъд, фӕйнӕ бынӕнцайӕнимӕ.

13Кӕрты уӕрх скӕсӕнӕрдыгӕй уӕд дӕс ӕмӕ дыууиссӕдз ӕлмӕрины. 14-15Кулдуары рахизфарс ӕмӕ галиуфарс ӕмбонд-ӕмбӕрзӕнтӕн сӕ дӕргъ уӕд фӕйнӕ фынддӕс ӕлмӕрины, сӕ дыууӕ дӕр уӕнт ӕртыгай цӕджындзтыл ауыгъд, фӕйнӕ бынӕнцайӕнимӕ. 16Кулдуарӕн бауаф нывӕфтыд дуарӕмбӕрзӕн, ссӕдз ӕлмӕрины дӕргъӕн. Хъуамӕ уа ӕрвхуыз, тар сырх ӕмӕ сӕнт сырх тӕбынӕй ӕмӕ здыхт гӕнӕй. Кулдуарӕн уӕд цыппар цӕджындзы, фӕйнӕ бынӕнцайӕнимӕ.

17Кӕрты цӕджындзтӕн се ’ппӕт къӕпсыртӕ ӕмӕ иугӕнӕн уистӕ дӕр уӕнт ӕвзистӕй, сӕ бынӕнцайӕнтӕ та ӕрхуыйӕ. 18Кӕртӕн йӕ дӕргъ — фондзыссӕдз ӕлмӕрины, йӕ уӕрх — дӕс ӕмӕ дыууиссӕдз ӕлмӕрины, здыхт гӕнӕй уафт ӕмбонд-ӕмбӕрзӕны бӕрзӕнд — фондз ӕлмӕрины. Цӕджындзтӕн — ӕрхуы бынӕнцайӕнтӕ.

19Цатыры ӕппӕт дзаумӕттӕ, цатыры ӕмӕ кӕртӕмбӕрзӕны михтӕ иууылдӕр хъуамӕ уой ӕрхуыйӕ.

Сой — цырагъдарӕнӕн

20•Израилӕгтӕн бафӕдзӕхс, цӕмӕй-иу дӕм цырагъдарӕнӕн ӕрбахӕссой къухӕй лӕмӕрст сыгъдӕг оливӕйы сой — цырагъдарӕны цырӕгътӕ кӕддӕриддӕр куыд судзой. 21Аарон ӕмӕ йӕ фырттӕ сӕ цӕст дарӕнт, цӕмӕй цырагъдарӕны цырӕгътӕ изӕрӕй райсоммӕ судзой Дунедарӕджы раз — Фембӕлды Цатыры мидӕг, Фидыды Чырын цы мидӕмбӕрзӕны фӕстӕ ис, уый раз. Уый — мыггагмӕйы уагӕвӕрд израилӕгтӕн фӕлтӕрӕй-фӕлтӕрмӕ+.

28

Алчеры дарӕс

28^1Израилӕгты ’хсӕнӕй фӕсид де ’фсымӕр Ааронмӕ ӕмӕ йӕ фырттӕм, цӕмӕй уыдон Мӕ сауджынтӕ уой: Аарон ӕмӕ йӕ фырттӕ Надав, Авигу, Елеазар ӕмӕ Итамар. 2Де ’фсымӕр Ааронӕн скӕнын кӕн уаз дарӕстӕ — кад ӕмӕ рӕсугъддзинады нысанӕн. 3Се скӕнын сын, ахӕм дӕсныйад кӕмӕн радтон, уыцы арӕхстджынтӕн бафӕдзӕхс, ӕмӕ Мын Аароны сауджынлӕггадӕн снывонд кӕн. 4Аарон ӕмӕ йӕ фырттӕн сцӕттӕ кӕнӕнт ахӕм уаз дарӕс: риуылдарӕн, ефод, пӕлӕз, нывӕфтыд хӕдон, сарыхъ ӕмӕ рон, цӕмӕй Мын сауджынлӕггад кӕной. 5Уыдӕттӕ скӕнынӕн райсӕнт сыгъзӕрин, стӕй ӕрвхуыз, тар сырх ӕмӕ сӕнт сырх тӕбын ӕмӕ лыстӕг гӕн.

6•Ефод скӕнӕнт сыгъзӕрин ӕндахӕй, ӕрвхуыз, тар сырх ӕмӕ сӕнт сырх тӕбынӕй ӕмӕ здыхт гӕнӕй, нывӕфтыдтимӕ. 7Ефоды дыууӕ кӕроныл хъуамӕ фидаргонд уа дыууӕ уӕхскбосы. 8Ефодӕн йӕ астӕубос дӕр хъуамӕ уа, йӕхӕдӕг цӕмӕй у, уымӕй: сыгъзӕрин ӕндахӕй, ӕрвхуыз, тар сырх ӕмӕ сӕнт сырх тӕбынӕй ӕмӕ здыхт гӕнӕй.

9Райс дыууӕ оникс дуры ӕмӕ сыл скъах Израилы фыртты нӕмттӕ: 10ӕхсӕз номы куыд хистӕрӕй скъах иу дурыл, ӕхсӕз та — иннӕ дурыл. 11Уыцы дыууӕ дурыл Израилы фыртты нӕмттӕ скъах, дурыл мыхуыр куыд скъахынц, афтӕ. Дуртӕ бавӕр сыгъзӕрин фӕлгӕтты 12ӕмӕ сӕ бафидар кӕн ефоды уӕхскбостыл. Уыцы дуртӕ — Израилы фыртты мысынӕн. Аарон сын Дунедарӕджы раз сӕ нӕмттӕ хӕссӕд йӕ дыууӕ уӕхскыл — мысынӕн. 13Сыгъзӕрин фӕлгӕттӕ сараз, 14сыгъдӕг сыгъзӕринӕй сараз бӕндӕнау здыхт дыууӕ рӕхысы ӕмӕ сӕ фӕлгӕттӕм бафидар кӕн.

Алчеры риуылдарӕн

15•Ноджы ма скӕн Дунедарӕджы амындтыты риуылдарӕн, уый дӕр, ефодау, — сыгъзӕрин ӕндӕхтӕй, ӕрвхуыз, тар сырх ӕмӕ сӕнт сырх тӕбынӕй, стӕй здыхт гӕнӕй, нывӕфтыдтимӕ. 16Уӕд цыппӕрдигъон, дӕргъмӕ дӕр ӕмӕ уӕрхмӕ дӕр — уылынг, дыдагъ уӕфтӕгӕй конд. 17Риуылдарӕныл скӕн фӕлгӕттӕ зынаргъ дурты цыппар рӕнхъӕн. Фыццаг рӕнхъы уыдзысты лал, топаз, изумруд;+
18дыккаджы — малахит, сапфир, алмаси; 19ӕртыккаджы — гиацинт, агат, аметист; 20цыппӕрӕмы — хризолит, оникс, яшмӕ. Бавӕрын сӕ хъӕудзӕни сыгъзӕрин фӕлгӕтты. 21Дуртӕ нымадӕй уӕнт дыууадӕс, Израилы фыртты нӕмттимӕ: мыхуырыл фыст куыд скъахынц, афтӕ сыл къахт ӕрцӕуӕнт Израилы дыууадӕс хӕдзарвӕндаджы нӕмттӕ, алы дурыл дӕр — иу ном.

22Риуылдарӕнӕн сыгъдӕг сыгъзӕринӕй сараз здыхтбыд рӕхысбостӕ. 23Скӕн дыууӕ сыгъзӕрин цӕджы ӕмӕ сӕ риуылдарӕнӕн йӕ дыууӕ къуымы бафидар кӕн, 24дыууӕ здыхтбыд рӕхысбосӕй сӕ баиу кӕн 25дыууӕ фӕлгӕтимӕ, фӕлгӕттӕ та ефоды уӕхскбостӕм бафидар кӕн разӕрдыгӕй.

26Ноджы ма скӕн дыууӕ сыгъзӕрин цӕджы ӕмӕ сӕ риуылдарӕны бинаг дыууӕ къуымыл мидӕджырдыгӕй, риуылдарӕн ефодимӕ кӕм иу кӕны, уым бафидар кӕн. 27Ноджы ма скӕн дыууӕ сыгъзӕрин цӕджы ӕмӕ сӕ бафидар кӕн ефоды раззаг хайыл, бынӕй, ефодӕн йӕ астӕубосы сӕрмӕ. 28Риуылдарӕны бинаг цӕгтӕ ефоды цӕгтимӕ баст ӕрцӕуӕнт ӕрвхуыз синагӕй, астӕубосы сӕрмӕ риуылдарӕн ефодыл ӕнгом куыд бада, афтӕ.

29Аарон, Уаз Цӕрӕнмӕ цӕугӕйӕ, йӕ риуыл — риуылдарӕныл — хӕссӕд Израилы фыртты нӕмттӕ, Дунедарӕджы раз сӕ ӕнӕсцухӕй мысыны охыл.

30Амындтыты риуылдарӕны бавӕр урим ӕмӕ туммим, хъуамӕ уой Аароны риуыл, Дунедарӕджы размӕ-иу куы цӕуа, уӕд. Аарон Дунедарӕджы раз куы лӕууа, уӕд кӕддӕриддӕр йӕ риуыл уӕнт Дунедарӕджы амындтытӕ Израилы адӕмӕн+.

Алчеры иннӕ дарӕстӕ

31•Ефоды бын дарынӕн скӕн пӕлӕз, ӕгасӕй дӕр — ӕрвхуыз. 32Пӕлӕзы астӕуӕй уӕд къӕртт — сӕрыл ӕркӕнынӕн. Йӕ кӕрӕттыл уӕд фидар уӕфтӕджы уадздзаг хуыд, цӕмӕй ма скъуыйа. 33Пӕлӕзы фӕччийыл кӕрӕй-кӕронмӕ ӕрвхуыз, тар сырх ӕмӕ сӕнт сырх тӕбынӕй скӕн гранаты дыргъты ӕнгӕс тымбылӕгтӕ, уыдоны ’хсӕнты та ӕрцауындз сыгъзӕрин дзӕнгӕрджытӕ. 34Фӕччитыл кӕрӕй-кӕронмӕ, ӕхсӕнмӕ-ӕхсӕнты — сыгъзӕрин дзӕнгӕрӕг ӕмӕ тымбылӕг, сыгъзӕрин дзӕнгӕрӕг ӕмӕ тымбылӕг. 35Уыцы пӕлӕз хъуамӕ уа Аароныл, лӕггад куы кӕна, уӕд, цӕмӕй Уаз Цӕрӕнмӕ, Дунедарӕджы размӕ, цӕугӕйӕ, стӕй уырдыгӕй фӕстӕмӕ цӕугӕйӕ дӕр, хъуыса дзӕнгӕрджыты зӕлланг, — науӕд амӕлдзӕн.

36Сараз уадздзаг сыгъдӕг сыгъзӕринӕй ӕмӕ, мыхуырыл фыстытӕ куыд скъахынц, афтӕ йыл скъах: „Дунедарӕджы уаз хай“+. 37Ӕрвхуыз синагӕй йӕ бабӕтт сарыхъы ӕдде, разӕрдыгӕй, 38Аароны ныхыл. Аарон дзуапп дӕтты, израилӕгтӕ, сӕ уаз хуынтӕ ӕмӕ нывӕндтӕ хӕсгӕйӕ, цы рӕдыдтытӕ ӕруадзынц, ӕппӕт уыдӕтты тыххӕй, ӕмӕ сын-иу Дунедарӕг цӕмӕй сӕ куывд айса, уый тыххӕй уыцы сыгъзӕрин уадздзаг ӕдзухдӕр хъуамӕ Аароны ныхыл уа+.

39Ааронӕн лыстӕг гӕнӕй бауаф нывӕфтыд хӕдон, скӕн ын сарыхъ лыстӕг гӕнӕй, бауаф ын нывӕфтыд рон+.

Сауджынты дарӕстӕ

40Аароны фырттӕн бауаф хӕдӕттӕ, рӕттӕ ӕмӕ сӕрылбӕттӕнтӕ — кад ӕмӕ аивы нысанӕн. 41Ӕппӕт уыцы дарӕстӕ скӕн де ’фсымӕр Аарон ӕмӕ йӕ фырттыл. Уыйфӕстӕ оливӕйы сойӕ байсӕрд Аарон ӕмӕ йӕ фыртты, срухс сӕ кӕн ӕмӕ сӕ сауджынлӕггадӕн снывонд кӕн, ӕмӕ уой Мӕ сауджынтӕ.

42Гӕнӕй сын бауафын кӕн цыбыр, зӕнджы фӕтасӕнтӕм чи ӕххӕсса, ахӕм хӕлӕфтӕ — сӕ худинаг ӕмбӕрзынӕн. 43Уыцы хӕлӕфтӕ уӕнт Аарон ӕмӕ йӕ фырттыл, Фембӕлды Цатырмӕ цӕугӕйӕ, кӕнӕ, Уаз Цӕрӕны уаз куыст кӕнгӕйӕ, нывондхӕссӕнмӕ куы баввахс вӕййынц, уӕд, цӕмӕй азымджын ма фӕуой ӕмӕ ма амӕлой. Уый у мыггагмӕйы уагӕвӕрд Аарон ӕмӕ йӕ байзӕддагӕн.

29

Сауджын суӕвыны тыххӕй амындтытӕ

29^1•Аарон ӕмӕ йӕ фырттӕ цӕмӕй Мӕ сауджынтӕ суой, уый тыххӕй Мын сӕ срухс кӕн мӕнӕ афтӕ. Равзар иу гал ӕмӕ дыууӕ ӕнӕсахъат фыры. 2Райс донгонд дзул, сойхӕццӕ донгонд гуылтӕ ӕмӕ сойхӕццӕ донгонд лауаситӕ — се ’ппӕт дӕр ӕвзаргӕ мӕнӕуы ссадӕй —+
3ӕмӕ сӕ нывӕр иу чыргъӕды. Чыргъӕд ӕрбахӕсс, ӕрбакӕн гал ӕмӕ дыууӕ фыры дӕр.

4Аарон ӕмӕ йӕ фыртты ӕрбакӕн Фембӕлды Цатыры къӕсӕрмӕ ӕмӕ сӕ донӕй ӕрӕхс. 5Аароныл скӕн йӕ дарӕс — хӕдон, ефоды бын цы пӕлӕз вӕййы, уый, стӕй ефод ӕмӕ риуылдарӕн. Ефод ыл йӕ астӕубосӕй ӕрбабӕтт. 6Йӕ сӕрыл ын ӕркӕн сарыхъ, сарыхъыл та разӕй сӕвӕр уаз уадздзаг. 7Уый фӕстӕ райс оливӕйы сой, йӕ сӕрыл ын ӕй рауадз ӕмӕ йӕ байсӕрд+.

8Аароны фыртты дӕр ӕрбакӕн ӕмӕ сыл скӕн хӕдӕттӕ. 9Аарон ӕмӕ йӕ фырттыл ӕрбабӕтт рӕттӕ, сӕрылбӕттӕнтӕ сыл бабӕтт. Ӕмӕ уӕд сауджынлӕггад мыггагмӕ суыдзӕни уыдоны. Афтӕмӕй сӕ сауджынлӕггадӕн снывонд кӕндзынӕ.

10Фембӕлды Цатыры размӕ ӕрбакӕн гал, ӕмӕ йын Аарон ӕмӕ йӕ фырттӕ сӕ къухтӕ йӕ сӕрыл ӕрӕвӕрӕнт. 11Дунедарӕджы раз, Цатыры къӕсӕрмӕ, аргӕвд галы, 12стӕй йын йӕ тугӕй де ’нгуылдзыл сис ӕмӕ дзы нывондхӕссӕны сыкъатӕ ацахор, иннӕ туг та иууылдӕр нывондхӕссӕны рӕбын акал+. 13Уый фӕстӕ райс, хуылфыдзаумӕттыл цы фиу ис, уый, игӕры ӕфтуанхай, стӕй уыргтӕ ӕд фиу. Нывондхӕссӕныл сӕ басудз+. 14Галӕн йӕ фыд, йӕ царм, йӕ хуылфыдзаума та рӕсӕнуаты ӕдде арты хай бакӕн. Уый у тӕригъӕды нывонд.+
15Ӕрбакӕн-иу фыр, ӕмӕ йын Аарон ӕмӕ йӕ фырттӕ сӕ къухтӕ йӕ сӕрыл ӕрӕвӕрӕнт. 16Фыры аргӕвд ӕмӕ йын йӕ туг нывондхӕссӕныл алырдыгӕй бакал. 17Фырӕн йӕхи суӕнгтӕ кӕн, йӕ хуылфыдзаумӕттӕ ӕмӕ йын йӕ къӕхтӕ ссыгъдӕг кӕн, сӕр ӕмӕ сӕ иннӕ уӕнгты уӕлӕ ӕрӕвӕр 18ӕмӕ йӕ афтӕмӕй иууылдӕр нывондхӕссӕныл басудз. Уый у иууылсудзинаг нывонд Дунедарӕгӕн, ӕхцон хӕрздӕф, арты нывонд Дунедарӕгӕн+.

19Ӕрбакӕн дыккаг фыр, ӕмӕ уымӕн дӕр Аарон ӕмӕ йӕ фырттӕ сӕ къухтӕ йӕ сӕрыл ӕрӕвӕрӕнт. 20Ды-иу ӕй аргӕвд ӕмӕ йын йӕ тугӕй ацахор Аарон ӕмӕ йӕ фыртты рахиз хъусты ӕлгътӕ, стӕй сӕ рахиз къухты хистӕр ӕнгуылдзтӕ ӕмӕ сӕ рахиз къӕхты хистӕр ӕнгуылдзтӕ. Иннӕ туг-иу нывондхӕссӕныл алырдыгӕй бакал. 21Уый фӕстӕ райс, нывондхӕссӕныл цы туг уа, уымӕй, стӕй сӕрдӕн сой ӕмӕ дзы бапырх кӕн Аароныл ӕмӕ йӕ дарӕсыл, стӕй Ааронӕн йӕ фырттыл ӕмӕ сӕ дарӕсыл, ӕмӕ афтӕмӕй снывонд чындӕуыдзӕн Ааронӕн йӕхи дӕр ӕмӕ йӕ дарӕс дӕр, стӕй Аароны фырттӕн сӕхи дӕр ӕмӕ сӕ дарӕс дӕр.

22Кусартӕн райс йӕ сойтӕ: дымӕг, хуылфыдзаумӕттыл цы фиу ис, уый иууылдӕр, игӕры ӕфтуанхай, уыргтӕ ӕд фиу, стӕй ма, фырӕн, сауджын суӕвыны тыххӕй нывондӕн хаст кӕй ӕрцыд, уымӕ гӕсгӕ йӕ рахиз сгуы дӕр. 23Дунедарӕджы раз цы донгонд дзулты чыргъӕд ис, уыдонӕй дӕр сис: иу — дзул, иу — сойхӕццӕ хыссӕйӕ конд, иу — тӕнӕг. 24Иууылдӕр сӕ Аарон ӕмӕ йӕ фыртты къухтӕм ратт ӕмӕ сын сӕ Дунедарӕджы раз хӕрдмӕ сисын кӕн, нывонд Ын кӕй сты, уый охыл. 25Уый фӕстӕ сын сӕ райс сӕ къухтӕй ӕмӕ сӕ иууылсудзинагимӕ нывондхӕссӕныл басудз Дунедарӕгӕн ӕхцон хӕрздӕфӕн, арты нывондӕн+.

26Аароны сауджын скӕныны охыл нывондӕн цы фыр ӕрхастой, уымӕн йӕ кӕразимаг райс ӕмӕ йӕ Дунедарӕджы раз хӕрдмӕ сис. Уый уыдзӕни дӕ хай. 27Аарон ӕмӕ йӕ фырттӕн рахицӕн кӕн, хӕрдмӕ кӕй систӕуыд, нывондӕн хаст фыры уыцы кӕразимаг ӕмӕ рахиз сгуы ӕмӕ сӕ уазыл банымай. 28Израилӕгтӕ сӕ раттӕнт Аарон ӕмӕ йӕ фырттӕн, ӕмӕ сын уый уӕд мыггагмӕйы уагӕвӕрд. Сӕ фидыды нывӕндтӕй дӕр мысайнаг хицӕн кӕнӕнт Дунедарӕджы номыл.

29Аароны уаз дарӕс йӕ фӕстӕ баззайӕд йӕ байзӕддӕгтӕн: сӕ уӕлӕ-иу сӕ скӕндзысты, куы-иу сӕ сӕрдой ӕмӕ сӕ сауджынлӕггадӕн куы нывонд кӕной, уӕд+. 30Йӕ байзӕддагӕй йӕ фӕстӕ сауджын чи суа, уый-иу сӕ скӕнӕд ӕмӕ сӕ фӕдарӕд авд боны дӕргъы — Фембӕлды Цатырмӕ-иу бацӕуӕд ӕмӕ Уаз Цӕрӕны лӕггад кӕнӕд уыцы дарӕсы.

31Нывонд фыры дзидза райс ӕмӕ йӕ уаз бынаты сфыц. 32Дзидза дӕр ӕмӕ чыргъӕды дзултӕ дӕр Аарон йӕ фырттимӕ хӕрӕд Фембӕлды Цатыры къӕсӕрмӕ. 33Хъуамӕ сӕхӕдӕг бахӕрой, ссыгъдӕг кӕнын, сауджын скӕнын ӕмӕ срухс кӕныны тыххӕй сын цы нывӕндтӕ ӕрхастӕуыди, уыдон. Ӕддагон дзы ма саходӕд — уаз у+. 34Нывонды дзидзатӕ кӕнӕ ма дзултӕй райсоммӕ цы баззайа, уыдон-иу басудз. Мачи дзы саходӕд — уаз сты.

35Аарон ӕмӕ йӕ фырттӕн, куыддӕриддӕр дын бафӕдзӕхстон, афтӕ бакӕн. Цӕмӕй сауджынтӕ суой, уый тыххӕй авд боны дӕргъы фӕлхат кӕн ацы ӕгъдау.
36Алы бон дӕр-иу се ссыгъдӕг кӕныны тыххӕй гал аргӕвд тӕригъӕды нывондӕн. Ӕххӕст кӕн нывондхӕссӕн ссыгъдӕг кӕныны ӕгъдау дӕр ӕмӕ-иу ӕй байсӕрд — срухс ӕй кӕныны охыл+. 37Авд боны дӕргъы ӕххӕст кӕн нывондхӕссӕн ссыгъдӕг кӕныны ӕгъдау, ӕмӕ уӕд нывондхӕссӕн срухс суыдзӕн. Уый фӕстӕ-иу ыл цыдӕриддӕр бандзӕва, уый дӕр уыдзӕни уаз+.

Ӕрвылбоны нывӕндтӕ

38•Алы бон дӕр-иу уыцы нывондхӕссӕныл нывондӕн ӕрхӕсс дыууӕ уӕрыччы. 39Сӕ иу — райсомӕй, иннӕ та — изӕрӕй. 40Фыццаг уӕрыккимӕ-иу ӕрбахӕсс хуын — ӕвзаргӕ мӕнӕуы ссады ефӕйы дӕсӕймаг хай, къухӕй лӕмӕрст оливӕйы соимӕ хӕццӕйӕ — гины цыппӕрӕймаг хай, стӕй гины цыппӕрӕймаг хай сӕн. 41Изӕрӕй нывондӕн цы уӕрыкк хӕссай, уыимӕ дӕр ӕмбӕлы ӕрбахӕссын ахӕм хойраджы хуын ӕмӕ сӕн — ӕхцон хӕрздӕф, арты нывонд Дунедарӕгӕн+.

42Ацы иууылсудзинаг нывонд Фембӕлды Цатыры къӕсӕрмӕ, Дунедарӕджы размӕ, хӕссут ӕрвылбон, фӕлтӕрӕй-фӕлтӕрмӕ — уыцы Цатыры уӕм Ӕз ӕргом кӕндзынӕн Мӕхи ӕмӕ дзурдзынӕн демӕ. 43Уым Мӕхи ӕргом кӕндзынӕн израилӕгтӕм, ӕмӕ Цатыр Мӕ кады фӕрцы суыдзӕни уаз. 44Фембӕлды Цатыр ӕмӕ нывондхӕссӕн скӕндзынӕн уаз, скӕндзынӕн уаз Аарон ӕмӕ йӕ фыртты дӕр, цӕмӕй уой Мӕ сауджынтӕ. 45Ӕз цӕрдзынӕн израилӕгты ’хсӕн ӕмӕ уыдзынӕн сӕ Хуыцау,+
46ӕмӕ уӕд сӕ зӕрдыл дардзысты, Ӕз Дунедарӕг кӕй дӕн, сӕ Хуыцау, Мысыры зӕххӕй сӕ чи ракодта, Уый. Ракодтон сӕ, цӕмӕй цӕрон се ’хсӕн. Ӕз Дунедарӕг дӕн, сӕ Хуыцау.

30

Будсудзӕн нывондхӕссӕн

30^1•Акъацийӕ сараз будсудзӕн нывондхӕссӕн.
2Уӕд цыппаркъуымон — ӕлмӕрины йас дӕргъмӕ дӕр ӕмӕ уӕрхмӕ дӕр, йӕ бӕрзӕнд — дыууӕ ӕлмӕрины. Скӕн ын сыкъатӕ дӕр, нывондхӕссӕнимӕ иу куыд уой, афтӕ+. 3Састӕр ӕй сыгъдӕг сыгъзӕринӕй: йӕ сӕр, йӕ фӕрстӕ алырдыгӕй ӕмӕ йӕ сыкъатӕ, стӕй йын йӕ алыварс ӕрзил сыгъзӕрин мӕскъ. 4Сараз дыууӕ сыгъзӕрин цӕджы ӕмӕ сӕ бафидар кӕн мӕсчъы бын, нывондхӕссӕны фӕйнӕфарс, цӕмӕй йӕ хӕссынӕн сӕ мидӕг хъилтӕ акӕнӕн уа. 5Хъилтӕ скӕн акъацийӕ ӕмӕ сӕ састӕр сыгъзӕринӕй.

6Нывондхӕссӕн ӕрӕвӕр, Фидыды Чырын цы мидӕмбӕрзӕны аууон ис, уый раз, йӕ сӕры бакомкоммӕ. Фидыды Чырыны сӕрмӕ-иу дӕм Ӕз раргом уыдзынӕн+. 7Аарон ыл буд судзӕд алы райсом, цырагъдарӕны цырӕгътӕ-иу куы барӕвдз кӕна, уый фӕстӕ, 8стӕй алы изӕр, цырӕгътӕ-иу куы ссудза, уӕд. Дунедарӕджы раз уӕм буд сыгъд цӕуӕд ӕдзухдӕр, фӕлтӕрӕй-фӕлтӕрмӕ. 9Ӕцӕг-иу нывондхӕссӕныл мадӕр нӕфӕтчиаг буд ӕрӕвӕрут, мадӕр — иууылсудзинаг нывонд, мадӕр — хойраджы хуын, мадӕр — сӕн+. 10Аарон ӕрвылаз ӕххӕст кӕнӕд нывондхӕссӕн ссыгъдӕг кӕныны ӕгъдау — йӕ сыкъатӕ-иу ын ссыгъдӕг кӕныны охыл сахорӕд тӕригъӕды нывонды тугӕй. Уыцы ӕгъдау ӕххӕст кӕнын хъӕудзӕн ӕрвылаз, фӕлтӕрӕй-фӕлтӕрмӕ. Нывондхӕссӕн Дунедарӕджы раз у иууылсыгъдӕг»+.

11Дунедарӕг Моисейӕн загъта: 12«Израилӕгты сфыст куы аразай, уӕд-иу сӕ алчидӕр йӕхи номыл раттӕд фиддон Дунедарӕгӕн, цӕмӕй сыл сфысты аххосӕй мацы бӕллӕх ӕрцӕуа+. 13-14Алы израилаг нӕлгоймаг дӕр, ссӕдзаздзыдӕй уӕлӕмӕ, фидӕд ӕвзисты шекелы ӕмбис, кувӕндоны шекелтӕй нымайгӕйӕ. Шекелы ис ссӕдз герайы. Уыцы шекелы ӕмбис — мысайнаг Дунедарӕгӕн+. 15Дунедарӕгӕн уӕхи тыххӕй мысайнаг куы дӕттат, уӕд хъӕздыг шекелы ӕмбисӕй фылдӕр ма дӕттӕд, мӕгуыр та шекелы ӕмбисӕй къаддӕр. 16Уыцы фиддон-иу израилӕгтӕй райс ӕмӕ йӕ хардз кӕн Фембӕлды Цатыры лӕггады. Ӕмӕ уый фӕрцы Дунедарӕджы зӕрдыл лӕудзысты Израилы адӕм — уӕ царды аргъ фыст кӕй ӕрцыди, уый»+.

Хихсӕн ӕрхуы аг

17•Дунедарӕг Моисейӕн загъта: 18«Сараз хихсӕн ӕрхуы аг ӕмӕ йын скӕн ӕрхуы суанцъы. Ӕрӕвӕр ӕй Фембӕлды Цатыр ӕмӕ нывондхӕссӕны ’хсӕн ӕмӕ дзы дон ныккӕн+. 19Аарон ӕмӕ-иу дзы йӕ фырттӕ сӕ къухтӕ ӕмӕ сӕ къӕхтӕ ныхсӕнт, 20Фембӕлды Цатырмӕ цӕугӕйӕ, кӕнӕ уазлӕггад кӕныны фӕдыл, Дунедарӕгӕн арты нывонд ӕрхӕссынӕн, нывондхӕссӕнмӕ куы ’рбаввахс уой, уӕд. 21Сӕ къухтӕ ӕмӕ-иу сӕ къӕхтӕ ныхсӕнт, науӕд амӕлдзысты. Уый у мыггагмӕйы уагӕвӕрд Ааронӕн йӕхицӕн дӕр ӕмӕ йӕ байзӕддӕгтӕн дӕр, фӕлтӕрӕй-фӕлтӕрмӕ».

Сӕрдӕн сой

22Дунедарӕг Моисейӕн загъта: 23«Райс ӕппӕты хуыздӕр хӕрздӕфгӕнӕнтӕй: тӕдзгӕ миррӕ — фондзсӕдӕ шекелы, хӕрздӕфгӕнӕг корицӕ — дыууӕ хатты къаддӕр, дыууӕсӕдӕ фӕндзай шекелы, хӕрздӕфгӕнӕг хъӕз дӕр — дыууӕсӕдӕ фӕндзай шекелы, 24хӕрздӕфгӕнӕг касси — фондзсӕдӕ шекелы, кувӕндоны шекелтӕй нымайгӕйӕ, стӕй оливӕйы сой — иу гин. 25Уыдон арӕхстгай иумӕ сызмӕнт ӕмӕ афтӕмӕй скӕн уаз сӕрдӕн сой+. 26Байсӕрд дзы Фембӕлды Цатыр, Фидыды Чырын, 27фынг йе ’ппӕт дзауматимӕ, цырагъдарӕн йе ’ппӕт дзауматимӕ, будсудзӕн нывондхӕссӕн, 28иууылсудзинӕгты нывондхӕссӕн йе ’ппӕт дзауматимӕ, хихсӕн аг йӕ суанцъыимӕ+. 29Снывонд сӕ кӕн иууылдӕр, ӕмӕ срухс уыдзысты. Уый фӕстӕ сыл-иу цыдӕриддӕр бандзӕва, уый дӕр уыдзӕни уаз+. 30Байсӕрд Аарон ӕмӕ йӕ фыртты дӕр ӕмӕ Мын сӕ снывонд кӕн, цӕмӕй суой Мӕ сауджынтӕ.+
31Израилӕгтӕн та Мӕ номӕй зӕгъ: уый уын уыдзӕни уаз сӕрдӕн сой фӕлтӕрӕй-фӕлтӕрмӕ. 32Ӕндӕр дзы мачи цӕуӕд сӕрст. Уый хуызӕн сӕрдӕн ма кӕнут уӕхицӕн — уаз уын уӕд. 33Ахӕм сӕрдӕн чи сараза ӕмӕ дзы ӕндӕр искӕй чи байсӕрда, уый йӕ адӕмӕй фӕхъӕудзӕн».

Хӕрздӕфы нывонд

34Дунедарӕг Моисейӕн загъта: «Райс хӕрздӕфгӕнӕнтӕ: натаф, шехелет, хелбена, стӕй се ’ппӕты бӕрц сыгъдӕг буд. 35Уыдон арӕхстгай иумӕ сызмӕнт, цӕмӕй сӕ рауайа судзинаг хӕрздӕфгӕнӕн; цӕхх дӕр ма йыл акӕн. Хъуамӕ уа сыгъдӕг ӕмӕ уаз+. 36Фӕхты сӕ лыстӕг ныххой ӕмӕ сӕ ӕрӕвӕр Фидыды Чырыны раз, Фембӕлды Цатыры мидӕг, Мӕхи дӕм кӕм ӕргом кӕндзынӕн, уым. Уыцы хӕрздӕфгӕнӕн уын уыдзӕни иууылуаз. 37Ахӕм хӕрздӕфгӕнӕн мачи саразӕд йӕхицӕн, уымӕн ӕмӕ уый у Дунедарӕджы уаз хай. 38Чи сараза ӕмӕ йӕм чи басмуда, уый йӕ адӕмӕй фӕхъӕудзӕн».

31

Уаз Цӕрӕны ӕрмдӕснытӕ ӕмӕ сӕ куыст

31^1•Дунедарӕг Моисейӕн загъта: 2«Хъусыс, Ӕз басидтӕн Иудӕйы хӕдзарвӕндагӕй Хуры фырт Урийы фыртмӕ, Бецалелмӕ. 3Схайджын ӕй кодтон Хуыцауы Удӕй — скодтон ӕй куырыхон, радтон ын зонд, зонындзинӕдтӕ ӕмӕ алы куыстмӕ дӕсныдзинад+. 4Уый дӕсны у сыгъзӕрин, ӕвзист ӕмӕ ӕрхуыимӕ архайынмӕ, 5зоны дуртӕ кӕрдын ӕмӕ сӕ фӕлгӕты ӕвӕрын, арӕхсы хъӕды куыстмӕ дӕр, алцӕмӕ дӕр у дӕсны. 6Йӕ фарсмӕ йын ӕрлӕууын кодтон Ахисамахы фырт Охолиавы, Даны хӕдзарвӕндагӕй, ӕмӕ арӕхстджын кусджытӕй алкӕмӕн дӕр радтон дӕсныдзинад, цӕмӕй саразой, цыдӕриддӕр дын бафӕдзӕхстон, уыдӕттӕ: 7Фембӕлды Цатыр, Фидыды Чырын ӕмӕ йӕ сӕр, Цатыры ӕппӕт дзауматӕ, 8фынг ӕмӕ йӕ дзауматӕ, сыгъдӕг сыгъзӕринӕй конд цырагъдарӕн йе ’ппӕт дзауматимӕ, будсудзӕн нывондхӕссӕн,
9иууылсудзинӕгты нывондхӕссӕн йе ’ппӕт дзауматимӕ, хихсӕн аг йӕ суанцъыимӕ, 10уаз куысты дарӕс — алчер Ааронӕн, сауджынлӕггады дарӕс — йӕ фырттӕн. 11Ноджы ма — сӕрдӕн сой ӕмӕ буд, Уаз Цӕрӕны судзынӕн. Алцыдӕр саразӕнт, куыддӕриддӕр дын бафӕдзӕхстон, афтӕ».

Сабаты тыххӕй фӕдзӕхст

12•Дунедарӕг Моисейӕн бафӕдзӕхста: 13«Израилӕгтӕн зӕгъ, цӕмӕй Мын ӕххӕст кӕной Мӕ сабаты уагӕвӕрдтӕ. Мӕ сабат Мӕн ӕмӕ сымах ӕхсӕн фӕлтӕрӕй-фӕлтӕрмӕ нысан у, цӕмӕй уӕ зӕрдыл дарат, Ӕз — Дунедарӕг — сымахӕй Мӕхицӕн уаз адӕм кӕй скодтон, уый. 14Ӕххӕст кӕнут сабаты уагӕвӕрдтӕ — уый уаз у сымахӕн. Сабат чи фӕчъизи кӕна, уый мард ӕрцӕуӕд: сабаты чидӕриддӕр куса, уый йӕ адӕмӕй фӕхъӕудзӕн+. 15Ӕхсӕз боны кусут, ӕвдӕм бон та у сабат, ӕнцойбон, Дунедарӕгӕн — уаз. Сабаты чидӕриддӕр бакуса, уый мард ӕрцӕуӕд. 16-17Израилӕгтӕ ӕххӕст кӕнӕнт сабаты уагӕвӕрдтӕ, бӕрӕг кӕнӕнт сабаты бӕрӕгбон фӕлтӕрӕй-фӕлтӕрмӕ. Уый уӕд мыггагмӕйы нысан Мӕн ӕмӕ уыдоны ’хсӕн. Уымӕн ӕмӕ Дунедарӕг ӕхсӕз бонмӕ сфӕлдыста арв ӕмӕ зӕхх, ӕвдӕм бон та ӕрӕнцад Йӕ алы куыстӕй ӕмӕ улӕфыд»+.

Фӕдзӕхстыты дыууӕ къӕйдуры

18Хуыцау Синайы хохыл Йӕ ныхас куы фӕци Моисеимӕ, уӕд ӕм радта Фидыды дыууӕ къӕйдуры, Йӕхи къухӕй фыст фӕдзӕхстытимӕ+.

32

Сыгъзӕрин уӕныг

32^1•Израилы адӕм бынӕй бирӕ фенхъӕлмӕ кастысты Моисейы ӕрыздӕхынмӕ хохӕй. Куынӕ ӕмӕ куынӕ зындис, уӕд ӕрӕмбырд сты Ааронмӕ ӕмӕ дзы ӕрдомдтой: «Нӕ разӕй чи цӕуа, ахӕм хуыцау нын сараз, науӕд нӕ Мысырӕй чи ракодта, уыцы лӕг — Моисей — цы баци, уымӕн ницы зонӕм»+. 2Аарон сын загъта: «Уӕ устытӕ, уӕ фырттӕ ӕмӕ уӕ чызджытӕн сӕ хъусцӕджытӕ рафтаут ӕмӕ сӕ ардӕм ӕрбахӕссут»+. 3Адӕм сӕ хъусцӕджытӕ рафтыдтой ӕмӕ сӕ Ааронмӕ ӕрбахастой. 4Аарон сӕ райста, стайын сӕ кодта ӕмӕ сӕ джиппыуагъд уӕныг сарӕзта. Уӕд адӕм загътой: «Мӕнӕ дӕ хуыцау, Израил! Мысыры зӕххӕй дӕ уый ракодта!»+
5Аарон уый куы федта, уӕд уӕныджы раз нывондхӕссӕн сарӕзта ӕмӕ загъта: «Райсом Дунедарӕджы бӕрӕгбон у!»

6Дыккаг бон райсомӕй адӕм ӕрхастой иууылсудзинӕгтӕ ӕмӕ фидыды нывӕндтӕ. Стӕй ӕрбадтысты хӕрд ӕмӕ нозтыл, уый фӕстӕ сыстадысты ӕмӕ хъазт сарӕзтой+.

7Дунедарӕг Моисейӕн загъта: «Цӕугӕ бынмӕ! Сӕнӕуаг сты дӕ адӕм — Мысырӕй кӕй ракодтай, уыдон. 8Цы фӕндагыл цӕуын сын бафӕдзӕхстон, уымӕй ӕгӕр тагъд фӕзылдысты! Сӕхицӕн скодтой сыгъзӕрин уӕныг ӕмӕ йӕм бакуывтой, ӕрхастой йын нывӕндтӕ. Загътой: „Мӕнӕ дӕ хуыцау, Израил! Мысыры зӕххӕй дӕ уый ракодта!“»

9Дунедарӕг ма ноджыдӕр загъта Моисейӕн: «Куыд кӕсын, афтӕмӕй ацы адӕм тынг хиваст сты+. 10Мацы Мӕ бадом! Мӕ маст сыл ныххуырсдзынӕн ӕмӕ сӕ бабын кӕндзынӕн — дӕуӕй та рантысын кӕндзынӕн стыр адӕм»+. 11Фӕлӕ Моисей лӕгъстӕ кӕнын байдыдта Дунедарӕгӕн, йӕ Хуыцауӕн: «О Дунедарӕг! Цӕй тыххӕй судзы Дӕ маст Дӕ адӕммӕ — Мысыры зӕххӕй Де стыр хъару, Де стыр хъомысы фӕрцы кӕй ракодтай, уыдонмӕ+? 12Цӕмӕн Дӕ хъуамӕ зӕгъой мысырӕгтӕ, уыцы адӕмы сӕ фыдбылызӕн акодта Мысырӕй — хӕхты сӕ бабын кодта, зӕххы цъарӕй сӕ фесӕфта, зӕгъгӕ? Бауром Дӕ судзгӕ маст ӕмӕ Дӕ адӕмы бахиз фыдбылызӕй. 13Ӕрхъуыды кӕн, дӕ цагъартӕ Авраам, Исаак ӕмӕ Израилӕн куыд расомы кодтай, уый, — Ды расомы кодтай Дӕхицӕй, сӕ байзӕддаг сын арвы стъалытау кӕй сбирӕ кӕндзынӕ, зӕрдӕ сын цы зӕххӕй бавӕрдтай, уый дӕр сын сӕ байзӕддӕгтӕн мыггагмӕ кӕй ратдзынӕ фыдӕй-фыртмӕйы исбонӕн»+. 14Ӕмӕ Дунедарӕг Йӕ фӕнд аивта — Йӕ адӕммӕ цы бӕллӕхӕй ӕвзыста, уый амӕттаг сӕ нал фӕкодта+.

15Моисей фӕзылд ӕмӕ дӕлӕмӕ фӕуырдыг кодта. Йӕ къухты хаста Фидыды дыууӕ къӕйдуры — дыууӕрдыгӕй дӕр сыл фыстытӕ.
16Уыцы къӕйдуртӕ Хуыцау Йӕхӕдӕг скодта, къӕйдуртыл фыстытӕ дӕр Хуыцау Йӕхӕдӕг скъахта. 17Йешуайӕн адӕмы уынӕр йӕ хъустыл ауад ӕмӕ Моисеймӕ дзуры: «Хӕстон уынӕр хъуысы рӕсӕнуатӕй».
18Моисей йын афтӕ: «Уый нӕдӕр уӕлахиздзауты хъӕр уыдзӕни, нӕдӕр — бӕрзӕйсаст адӕмы ӕрдиаг. Зарын уайы мӕ хъустыл».

19Рӕсӕнуатмӕ куы ӕрӕввахс сты, уӕд Моисей федта уӕныг, федта кафӕг адӕмы. Йӕ маст рафыхти Моисейӕн ӕмӕ, йӕ къухы цы къӕйдуртӕ уыд, уыдон хохы рӕбын зӕххыл ныццавта, ӕмӕ ныппырх сты. 20Джиппыуагъд уӕныджы арты басыгъта, йӕ сыгъдон ын лыстӕг ныммур кодта ӕмӕ йӕ доны ныккалдта, стӕй уыцы дон израилӕгтӕн бануазын кодта+.

21Моисей Аароны фӕрсы: «Ацы адӕм дын цы ракодтой, цӕмӕн сӕ баппӕрстай ахӕм стыр тӕригъӕды?»
22Аарон ын загъта: «Дӕ хорзӕхӕй, ме ’лдар, ма мӕсты кӕн. Ацы адӕм фыд ракӕнынмӕ ӕмхиц сты, уый зоныс. 23Баййардтой мӕ, скӕн, дам, нын, нӕ разӕй чи цӕуа, ахӕм хуыцау, науӕд, дам, нӕ Мысырӕй чи ракодта, уыцы лӕг — Моисей — цы баци, уымӕн ницы зонӕм. 24Ӕз сын загътон, сыгъзӕрин фӕлындӕнтӕ уӕ кӕуыл ис, уыдон сӕ рафтауӕнт ӕмӕ сӕ мӕнмӕ раттӕнт, зӕгъгӕ. Радтой мӕм сӕ, арты сӕ баппӕрстон, ӕмӕ сӕ стӕй рауад ацы уӕныг».

25Моисей федта: адӕм сӕхи фӕнд атардтой, ӕмӕ сын Аарон сӕ ных нӕ бакъуырдта, фӕлӕ сӕ фыдгулты цӕсты бафтыдта+. 26Рӕсӕнуаты дуарыл ӕрлӕууыди Моисей ӕмӕ загъта: «Дунедарӕджы фарс чи у, уыдон-ма мӕ размӕ рацӕуӕнт!» Левийы байзӕддӕгтӕ иууылдӕр ӕрӕмбырд сты йӕ размӕ. 27Моисей сын загъта: «Афтӕ зӕгъы Дунедарӕг, Израилы Хуыцау. Алчидӕр уӕ йӕ кард райсӕд ӕмӕ рӕсӕнуатыл ӕрзилӕд иу дуарӕй иннӕ дуары онг, ӕмӕ уӕ алчидӕр амарӕд йе ’фсымӕры, йе ’мбалы, йӕ хионы»+. 28Левийы байзӕддӕгтӕ бакодтой, Моисей сын куыд загъта, афтӕ, ӕмӕ уыцы бон адӕмӕй фӕцагъды ис ӕртӕ мины бӕрц. 29Моисей сын ноджы загъта: «Ацы бон сымах уӕхи снывонд кодтат Дунедарӕгӕн уазлӕггад кӕнынӕн: ничи уӕ бавгъау кодта Уымӕн йӕ фырты дӕр ӕмӕ йе ’фсымӕры дӕр, ӕмӕ Дзы арфӕгонд стут!»

30Дыккаг бон Моисей адӕмӕн афтӕ: «Стыр тӕригъӕд ракодтат. Цӕуон ӕмӕ ссӕуон Дунедарӕгмӕ, кӕд уӕ сраст кӕнин». 31Аздӕхти Дунедарӕгмӕ ӕмӕ Йын загъта: «О Дунедарӕг! Ацы адӕм стыр тӕригъӕд ракодтой. Сӕхицӕн сыгъзӕринӕй скодтой хуыцау. 32Ныббар сын сӕ тӕригъӕд. Кӕд сын нӕ барыс, уӕд та Дӕ курын, ӕмӕ мӕ ном дӕр фесаф, кӕм ӕй ныффыстай, Дӕ уыцы чиныгӕй[*]». 33Дунедарӕг Моисейӕн загъта: «Ӕз Мӕ Чиныгӕй фесафдзынӕн, Мӕ ныхмӕ тӕригъӕд чи ракӕна, уыдоны+. 34Ныр цу ӕмӕ адӕмы акӕн, кӕдӕм дын загътон, уырдӕм. Мӕ зӕд цӕудзӕни дӕ разӕй. Мӕ разы чи фӕтӕригъӕдджын, уыдоны та, бафхӕрыны бон куы ралӕууа, уӕд бафхӕрдзынӕн».

35Дунедарӕг Израилы адӕмы бафхӕрдта, Аарон сын цы уӕныг скодта, уый тыххӕй.

33

Дунедарӕг зӕгъы, цӕмӕй Йӕ адӕм Синайӕ ацӕуой

33^1Дунедарӕг Моисейӕн загъта: «Сыст ардыгӕй, Мысыры зӕххӕй кӕй ракодтай, уыцы адӕмимӕ, ӕмӕ ацӕут, Авраам, Исаак ӕмӕ Йаковӕн, сомы ракӕнгӕйӕ, сӕ байзӕддагӕн ӕй ратдзынӕн, зӕгъгӕ, зӕрдӕ кӕмӕй бавӕрдтон, уыцы зӕхмӕ. 2Мӕ зӕды уын арвитдзынӕн уӕ разӕй ӕмӕ фӕсурдзынӕн ханаанӕгты, аморӕгты, хеттӕгты, периззӕгты, хиввӕгты ӕмӕ йевусӕгты+. 3Цӕугӕут, ӕхсыр ӕмӕ мыд кӕцӕй хъары, уыцы зӕхмӕ. Ӕцӕг, Мӕхӕдӕг нӕ ацӕудзынӕн уемӕ, науӕд уӕ бабын кӕндзынӕн фӕндагыл, уымӕн ӕмӕ хиваст адӕм стут»+.

4Адӕм уыцы тызмӕг ныхас куы фехъуыстой, уӕд ныккуыдтой ӕмӕ, хъынцъымгӕнгӕ, фӕлындӕнтӕ сӕ уӕлӕйӕ рафтыдтой.

5Дунедарӕг Моисейӕн загъта: «Израилӕгтӕн фехъусын кӕн, сымах, зӕгъ, хиваст адӕм стут, ӕмӕ уемӕ куы рараст уон, уӕд уӕ цӕсты фӕныкъуылдмӕ ныццӕгъддзынӕн. Уӕ фӕлындӕнтӕ уал рафтаут, Ӕз та ахъуыды кӕндзынӕн, цы уын бакӕнон, ууыл»+. 6Израилӕгтӕ Хоревы хохрӕбын рафтыдтой сӕ фӕлындӕнтӕ.

Фембӕлды Цатыр Моисей ӕвӕры рӕсӕнуаты ӕдде

7Уӕдӕй фӕстӕмӕ-иу Моисей рӕсӕнуатӕй дӕрддзӕф ран сӕвӕрдта цатыр, ӕмӕ йӕ хуыдта Фембӕлды Цатыр. Исчи-иу Дунедарӕджы бафӕрсинаг куы уыд, уӕд-иу Моисей рӕсӕнуатӕй ацыди Фембӕлды Цатырмӕ+. 8Уырдӕм-иу куы фӕцӕйцыд, уӕд-иу адӕм та лӕууыдысты сӕ цатырты раз ӕмӕ кастысты йӕ фӕдыл, цалынмӕ-иу уый Фембӕлды Цатырмӕ бацыди, уӕдмӕ. 9Моисей-иу Цатырмӕ куы бацыд, уӕд-иу мигъы цӕджындз йӕхи бынмӕ ӕруагъта, ӕрлӕууыд-иу Цатыры къӕсӕрыл, ӕмӕ-иу Дунедарӕг ныхас кодта Моисеимӕ. 10Адӕм-иу Цатыры къӕсӕрыл мигъы цӕджындз куы федтой, уӕд-иу иууылдӕр зӕххыл ныддӕлгом сты сӕ цатырты раз. 11Дунедарӕг та Моисеимӕ ныхас кодта лӕгӕй-лӕгмӕ, адӕймаг адӕймагимӕ куыд фӕдзуры, афтӕ. Уый фӕстӕ-иу Моисей рӕсӕнуатмӕ ӕрбаздӕхт. Фӕлӕ-иу Нуны фырт Йешуа, Моисейы кӕстӕриуӕггӕнӕг, баззади Цатыры, уырдыгӕй никуыдӕм цыд.

12Моисей Дунедарӕгӕн загъта: «Бафӕдзӕхстай мын ацы адӕмы дарддӕр акӕнын, фӕлӕ мын мемӕ кӕй рарвитдзынӕ, уый кой не скодтай. Афтӕ мын куы загътай, дӕ ном дын зонын ӕмӕ Мын ӕхцон дӕ, зӕгъгӕ. 13Гъемӕ кӕд афтӕ у, уӕд мын бацамон Дӕ фӕндӕгтӕ, цӕмӕй Дӕ базонон ӕмӕ Дӕуӕн фӕндон хъуыддӕгтӕ кӕнон. Мӕнӕ ацы адӕм дӕр Дӕу адӕм куы сты!» 14Дунедарӕг ын дзуапп радта: «Ӕз Мӕхӕдӕг цӕудзынӕн уемӕ ӕмӕ дын ӕххуыс кӕндзынӕн». 15Моисей загъта: «Кӕд Дӕхӕдӕг нӕ уыдзынӕ немӕ, уӕд нӕ ма цӕуын кӕн ардыгӕй. 16Ӕз ӕмӕ Дӕ адӕм цӕмӕй базондзыстӕм, ӕхцон Дын стӕм, уый? Ӕрмӕстдӕр, немӕ кӕй рацыдтӕ, уымӕй нын равдисдзынӕ, зӕххы цъарыл нӕ иннӕ адӕмтӕй хъулон кӕй кӕныс, уый»+. 17Дунедарӕг Моисейӕн загъта: «Дӕ курдиат дын сӕххӕст кӕндзынӕн, уымӕн ӕмӕ Мын ӕхцон дӕ. Ӕз дын зонын дӕ ном».

Моисей хаты Дунедарӕгмӕ, цӕмӕй йын равдиса Йӕ кад

18Моисей бахатыди Дунедарӕгмӕ: «Фенын мын кӕн Дӕ кад!» 19Дунедарӕг загъта: «Ме ’ппӕт кад дӕр дын дӕ цурты рацӕуын кӕндзынӕн. Раргом дын кӕндзынӕн Дунедарӕджы ном. Кӕмӕн Мӕ фӕнды Мӕ хорзӕх раттын, уымӕн ӕй ратдзынӕн, батӕригъӕд кӕнын Мӕ кӕмӕн фӕнды, уымӕн батӕригъӕд кӕндзынӕн»+. 20Ноджы ма загъта: «Мӕ цӕсгоммӕ ӕрбакӕсын дӕ бон не суыдзӕн. Мӕн фенӕг адӕймагӕн удӕгасӕй баззайӕн нӕй+. 21Фӕлӕ ам, Мӕнмӕ ӕввахс, иу бынат ис — слӕуу-ма уым, къӕдзӕхыл. 22Мӕ кад дӕ цурты куы рацӕйцӕуа, уӕд дӕ къӕдзӕхы скъуыды слӕууын кӕндзынӕн ӕмӕ дӕ Мӕ къухӕй бамбӕрздзынӕн. Куы аивгъуыйон, 23уӕд Мӕ къух айсдзынӕн, ӕмӕ Мын фендзынӕ Мӕ чъылдым, Мӕ цӕсгом та Мын нӕ фендзынӕ».

34

Фидыды ног къӕйдуртӕ

34^1•Дунедарӕг Моисейӕн бафӕдзӕхста: «Ӕрцамай дыууӕ къӕйдуры — кӕй асастай, уыдоны халдихтӕ. Ӕз сыл ныффысдзынӕн, фыццӕгтыл цы ныхӕстӕ ныффыстон, уыдон. 2Дӕхи райсоммӕ цӕттӕ дар. Сӕумӕрайсом Синайы хохы сӕрмӕ ссу ӕмӕ уым Мӕ разы ӕрлӕуу+. 3Демӕ мачи ссӕуӕд, иу адӕймаг дӕр ма фӕзынӕд хохыл. Хохрӕбын-иу суанг уӕ лыстӕг фос ӕмӕ стуртӕ дӕр ма хизӕнт»+.

4Моисей ӕрцамадта дыууӕ къӕйдуры, фыццӕгты халдихтӕ, ӕмӕ дыккаг бон сӕумӕйӕ, къӕйдуртӕ йӕ къухты, афтӕмӕй Синайы хохы сӕрмӕ ссыди, Дунедарӕг ын куыд бафӕдзӕхста, афтӕ. 5Дунедарӕг ӕрцыди ӕврагъы мидӕг, уыцы ран Моисейы цу ӕрлӕууыди ӕмӕ фехъусын кодта Дунедарӕджы ном. 6Моисейы рӕзты ацыди ӕмӕ расидти: «О Дунедарӕг, Дунедарӕг, тӕригъӕдгӕнаг, хӕларзӕрдӕ, бирӕбыхсаг, бараг ӕмӕ иузӕрдион Хуыцау.+
7Йӕ зӕрдӕ нӕ ивы мин фӕлтӕры онг, быхсы азым, фыдракӕнд ӕмӕ тӕригъӕдӕн, фӕлӕ фыдӕлты азымы тыххӕй ӕнӕ бафхӕргӕ нӕ ныууадзы цоты ӕмӕ цоты цоты — ӕртыккаг ӕмӕ цыппӕрӕм фӕлтӕры онг»+. 8Уыцы ныхӕстӕм Моисей зӕххыл ныддӕлгом ис Хуыцауы раз 9ӕмӕ загъта: «О Бардарӕг! Кӕд мӕ Дӕ хорзӕхы аккаг кӕныс, уӕд немӕ рацу! Ацы адӕм хиваст сты, фӕлӕ нын ныббар нӕ азым, нӕ тӕригъӕдтӕ! Скӕн нӕ Дӕ исбон!»

10Дунедарӕг загъта Моисейӕн: «Уемӕ аразын фидыд. Ӕппӕт адӕмы раз Ӕз равдисдзынӕн, зӕххы цъарыл иунӕг адӕммӕ дӕр чи нӕма уыд, ахӕм диссӕгтӕ. Уадз ӕмӕ, цы адӕмы ’хсӕн цӕрыс, уыдон иууылдӕр тасимӕ кӕсой, Дунедарӕг дӕу тыххӕй цы хъуыддӕгтӕ кӕны, уымӕ.

11Ӕххӕст кӕнут, абон уын цы фӕдзӕхсын, уый. Уӕ цурӕй уын фӕлидзӕг кӕндзынӕн аморӕгты, ханаанӕгты, хеттӕгты, периззӕгты, хиввӕгты ӕмӕ йевусӕгты. 12Цы зӕхмӕ бацӕуат, уыцы зӕххы цӕрджытимӕ ӕмдзӕхдон ма кӕнут, науӕд къӕппӕджы бахаудзыстут+. 13Сӕ нывондхӕссӕнтӕ сын фехалут, ныппырх сын кӕнут сӕ табуйаг дуртӕ, акалут Ашерӕйы цӕджындзтӕ+. 14Дунедарӕгӕй дарддӕр макӕцы хуыцаумӕ кувут, уымӕн ӕмӕ Йӕ ном Ӕнувыддзинад домӕг Кӕмӕн у, Уый у ӕхсайгӕзӕрдӕ Хуыцау+.

15Уыцы зӕххы цӕрджытимӕ макуы бафидаут. Кӕннод, сӕ хуыцӕуттӕм кувгӕйӕ, нывӕндтӕ сын хӕсгӕйӕ, фӕхондзысты сымах дӕр, ӕмӕ сын сӕ нывӕндты дзидзайӕ хӕрдзыстут+. 16Сӕ чызджыты сын уӕ фырттӕн ма курут, кӕннод уын уӕ фыртты дӕр сахуыр кӕндзысты сӕ хуыцӕуттӕм кувын+.

17Уӕхи къухӕй хуыцӕуттӕ ма аразут уӕхицӕн+.

18Бӕрӕг кӕнут Донгонд дзулты бӕрӕгбон. Авд боны дӕргъы-иу хӕрут донгонд дзултӕ, куыд уын бафӕдзӕхстон, афтӕ — авивы мӕйы, нысангонд бонты, уымӕн ӕмӕ авивы мӕйы рацыдыстут Мысырӕй.+

19Уӕ фосы фыццаг зӕйцӕн — стурвосӕй уа ӕви лыстӕг фосӕй — йӕ алы нӕл дӕр Мӕн у+. 20Хӕрӕджы фыццаг нӕл къӕлӕу-иу баивут фысы фыццаг нӕл уӕрыккӕй. Куынӕ йӕ баиват, уӕд-иу ын асӕттут йӕ бӕрзӕй. Уӕ алы фыццаг фырты дӕр-иу балхӕнут Мӕнӕй. Афтидармӕй уӕ Мӕ размӕ мачи ӕрбацӕуӕд+.

21Ӕхсӕз боны дӕргъы кусут, ӕвдӕм бон та баулӕфут. Хуымгӕнӕнтӕ уой ӕви хуымгӕрдӕнтӕ — уӕ куыст-иу бауромут+.

22Бӕрӕг кӕнут Къуыриты бӕрӕгбон дӕр — уӕ хуымты цы мӕнӕу байтыдтат, уымӕн йӕ фыццаг тыллӕджы бӕрӕгбон. Афӕдзы кӕрон бӕрӕг кӕнут Тыллӕгӕфснайӕн. 23Афӕдз ӕртӕ хатты уӕ нӕлгоймӕгтӕ иууылдӕр хъуамӕ ӕрлӕууой Бардарӕг Дунедарӕджы, Израилы Хуыцауы, раз+. 24Ӕцӕгӕлон адӕмты уын фӕлидзын кӕндзынӕн уӕ цурӕй, рапарахат уын кӕндзынӕн уӕ бӕстӕ ӕмӕ уын никуы ничи байсдзӕн уӕ зӕхх, кӕд-иу ӕрвылаз ӕртӕ хатты Дунедарӕджы, уӕ Хуыцауы раз, ӕрлӕууат, уӕд.

25Кусарт Мын куы кӕнат, уӕд-иу уӕ кусӕрттаджы туг ӕнхъизӕнӕй конд дзулыл ма ’ркӕлӕд.

Куадзӕны нывонды дзидза уын райсоммӕ макуы баззайӕд+.

26Дӕ хуымы хоры сӕртӕ хӕсс Дунедарӕджы, дӕ Хуыцауы, хӕдзармӕ.

Сӕныччы йӕ мады ӕхсыры ма фыц»+.

27Дунедарӕг Моисейӕн загъта: «Ацы ныхӕстӕ ныффысс. Уыдон сты, демӕ ӕмӕ Израилы адӕмимӕ цы фидыд аразын, уый домӕнтӕ».

28Моисей Дунедарӕджы раз фӕци дыууиссӕдз боны ӕмӕ дыууиссӕдз ӕхсӕвы. Нӕдӕр къӕбӕры хъӕстӕ фӕци, нӕдӕр — доны хъӕстӕ. Къӕйдуртыл ныффыста Фидыды ныхӕстӕ — дӕс фӕдзӕхсты+.

Моисейы цӕсгом тӕмӕнтӕ калы

29Моисей ӕрхызти Синайы хохӕй, йӕ къухты — Фидыды дыууӕ къӕйдуры. Нӕ зыдта, Хуыцауимӕ ныхасгӕнгӕйӕ йӕ цӕсгом тӕмӕнтӕ калын кӕй байдыдта, уый+. 30Фӕлӕ Аарон ӕмӕ израилӕгтӕ федтой Моисейы тӕмӕнкалгӕ цӕсгом ӕмӕ йӕм нӕ бауӕндыдысты ӕввахс бацӕуын. 31Моисей сӕм басидт, ӕмӕ йӕм уӕд бацыдысты Аарон ӕмӕ дзыллӕйы хистӕртӕ, ӕмӕ Моисей дзырдта семӕ. 32Уый фӕстӕ йӕм бацыдысты иннӕ израилӕгтӕ дӕр, ӕмӕ сын Моисей фехъусын кодта, Дунедарӕг ын Синайы хохыл цыдӕриддӕр бафӕдзӕхста, уый. 33Моисей ныхас куы фӕци, уӕд йӕ цӕсгомыл ӕмбӕрзӕн ӕркодта. 34Дунедарӕгимӕ ныхас кӕнынмӕ-иу куы цыд, уӕд-иу систа йӕ цӕсгомӕмбӕрзӕн, цалынмӕ-иу фӕстӕмӕ рацыд, уӕдмӕ. Куы-иу рацыд, уӕд-иу израилӕгтӕн фехъусын кодта Дунедарӕджы фӕдзӕхстытӕ+. 35Израилӕгтӕ-иу федтой Моисейы тӕмӕнкалгӕ цӕсгом, ӕмӕ та-иу ӕй уый дӕр бамбӕрзта, цалынмӕ-иу ногӕй Дунедарӕгимӕ дзурынмӕ нӕ бацыд, уӕдмӕ+.

35

Сабаты уагӕвӕрдтӕ

35^1Моисей ӕрӕмбырд кодта Израилы ӕппӕт дзыллӕйы ӕмӕ сын загъта: «Дунедарӕг фӕдзӕхсы: 2Ӕхсӕз боны дӕргъы кусут, ӕвдӕм бон та уын уӕд уаз ӕнцойбон, сабат, Дунедарӕгӕн — уаз. Уыцы бон чидӕриддӕр бакуса, уый мард ӕрцӕудзӕн+. 3Сабаты-иу арт дӕр ма скӕнут уӕ хӕдзӕртты».

Фембӕлды Цатыр саразынӕн мысайнаг лӕвӕрттӕ

4•Моисей Израилы дзыллӕйӕн загъта: «Мӕнӕ цы фӕдзӕхсы Дунедарӕг: 5Дунедарӕгӕн ӕрӕмбырд кӕнут мысайнӕгтӕ. Алчидӕр уӕ, йӕ зӕрдӕ куыд зӕгъы, афтӕ Йын ӕрбахӕссӕд сыгъзӕрин, ӕвзист ӕмӕ ӕрхуы, 6ӕрвхуыз, тар сырх ӕмӕ сӕнт сырх тӕбын, лыстӕг гӕн ӕмӕ тинтычъи, 7сырхахуырст фысдзӕрмттӕ, гогырӕ сӕрак ӕмӕ акъаци хъӕдӕрмӕг,+
8оливӕйы сой — цырагъӕн, хӕрздӕфгӕнӕнтӕ — сӕрдӕн сойӕн ӕмӕ буд судзынӕн, 9оникс дур ӕмӕ фӕлгӕты бавӕргӕ зынаргъ дуртӕ — ефод ӕмӕ риуылдарӕн фӕлындынӕн. 10Къухджын уӕ чи у, уыдон иууылдӕр ӕрбацӕуӕнт ӕмӕ скӕнӕнт, Дунедарӕг цыдӕриддӕр бафӕдзӕхста, уый: 11Цатыр ӕмӕ йӕ сӕр йе ’ддаг ӕмбӕрзӕнимӕ, йӕ къӕпсыртӕ, йӕ фӕлгӕттӕ, йӕ хъилтӕ, йӕ цӕджындзтӕ ӕмӕ йӕ бынӕнцайӕнтӕ, 12Фидыды Чырын, йӕ хӕссӕн хъилтӕ ӕмӕ йӕ сӕр, стӕй мидӕмбӕрзӕн, 13фынг, йӕ хӕссӕн хъилтӕ ӕмӕ йе ’ппӕт дзауматӕ, стӕй, Мӕ разы ӕвӕрд цы дзултӕ хъуамӕ уой, уыдон, 14цырагъдарӕн ӕд дзауматӕ, ӕд цырӕгътӕ, цырӕгътӕн — сой, 15будсудзӕн нывондхӕссӕн ӕмӕ йӕ хӕссӕн хъилтӕ, сӕрдӕн сой ӕмӕ буд, Цатыры дуарӕмбӕрзӕн, 16иууылсудзинӕгты нывондхӕссӕн ӕд ӕрхуы хызӕг-фӕлгӕт, йӕ хӕссӕн хъилтӕ ӕмӕ йе ’ппӕт дзауматимӕ, хихсӕн аг йӕ суанцъыимӕ, 17кӕрты ӕмбонд-ӕмбӕрзӕнтӕ, сӕ цӕджындзтӕ ӕд бынӕнцайӕнтӕ, кӕрты дуарӕмбӕрзӕн, 18Цатыр ныффидар кӕнынӕн — михтӕ, кӕрты ӕмбонд-ӕмбӕрзӕн ныффидар кӕнынӕн — михтӕ ӕмӕ бӕндӕнтӕ. 19Уаз Цӕрӕны лӕггад кӕнынӕн дарӕстӕ — алчер Аарон ӕмӕ йӕ сауджын фырттӕн».

20Израилы дзыллӕ Моисейы цурӕй рацыдысты. 21Уый фӕстӕ сӕ алчидӕр хаста зӕрдӕйы фӕндон мысайнаг Дунедарӕгӕн, Фембӕлды Цатыр саразынӕн ӕмӕ йӕ мидӕг алы уаз куыст кӕнынӕн, стӕй сауджынты уазлӕггады дарӕстӕн. 22Ӕрбацыдысты-иу нӕлгоймӕгтӕ ӕмӕ сӕ устытӕ, семӕ-иу ӕрбахастой сӕ зӕрдиаг лӕвӕрттӕ — сыгъзӕрин фӕлындӕнтӕ: фындзцӕгтӕ, хъусцӕджытӕ, къухдарӕнтӕ, фӕрдгуытӕ. Уыцы сыгъзӕринтӕ хастой Дунедарӕгӕн. 23Ноджы ма хастой ӕрвхуыз, тар сырх ӕмӕ сӕнт сырх тӕбын, лыстӕг гӕн ӕмӕ тинтычъи, сырхахуырст ӕлдыгъгонд фысдзӕрмттӕ ӕмӕ гогырӕ сӕрак — кӕмӕ цы уыд, уый+. 24Кӕмӕ уыд, уый-иу Дунедарӕгӕн мысайнаг ӕрбахаста ӕвзист кӕнӕ ӕрхуы. Акъаци хъӕдӕрмӕг кӕмӕ уыд, уый дӕр-иу ӕй ӕрбахаста. 25Къухмимӕ чи арӕхст, уыцы сылгоймӕгтӕ иууылдӕр ӕлвыстой ӕмӕ хастой ӕрвхуыз, тар сырх ӕмӕ сӕнт сырх тӕбын, стӕй лыстӕг гӕн. 26Иннӕ сылгоймӕгтӕ, ӕлвисын чи зыдта ӕмӕ кӕй фӕндыд, уыдон ӕлвыстой тинтычъи. 27Мыггӕгты хистӕртӕ хастой оникс ӕмӕ ӕндӕр зынаргъ дуртӕ фӕлгӕты бавӕрынӕн — ефод ӕмӕ риуылдарӕнӕн, 28стӕй хӕрздӕфгӕнӕнтӕ ӕмӕ оливӕйы сой — цырагъӕн, сӕрдынӕн ӕмӕ буд судзынӕн. 29Афтӕ израилӕгтӕ иууылдӕр, нӕлгоймагӕй, сылгоймагӕй, зӕрдиагӕй кӕй фӕндыд, уыдон се ’ппӕт дӕр Дунедарӕгӕн хастой бархи лӕвӕрттӕ, Дунедарӕг Моисейӕн цы куыстытӕ бафӕдзӕхста, уыдон сӕххӕст кӕнынӕн.

Ӕрмдӕснытӕ баххуырсыны тыххӕй

30•Моисей израилӕгтӕн загъта: «Уый зонут, ӕмӕ Дунедарӕг равзӕрста Иудӕйы хӕдзарвӕндагӕй Бецалелы, Хуры фырт Урийы фырты, 31схайджын ӕй кодта Хуыцауы Удӕй — скодта йӕ куырыхон, радта йын зонд, зонындзинӕдтӕ ӕмӕ алы ӕвзыгъддзинад, 32ӕмӕ уый дӕсны у сыгъзӕрин, ӕвзист ӕмӕ ӕрхуыйы куыст кӕнынмӕ, 33зоны дуртӕ кӕрдын, фӕлгӕтты сӕ ӕвӕрын, арӕхсы хъӕды куыстмӕ, алы ӕрмгуыстмӕ дӕр дӕсны у. 34Уымӕн ӕмӕ Даны хӕдзарвӕндагӕй Ахисамахы фырт Охолиавӕн Дунедарӕг радта иннӕты ахуыр кӕныны курдиат дӕр. 35Дунедарӕг сын радта нывӕфтауӕджы курдиат, стӕй ӕрвхуыз, сӕнт сырх, игӕрхуыз тӕбын ӕмӕ гӕнӕй нывӕфтыд ӕмӕ хуымӕтӕг хъуымӕцтӕ уафыны курдиат — радта сын алы дӕсныйад ӕмӕ алы арӕхстдзинад.

36

36^1Бецалел ӕмӕ Охолиав, стӕй, Уаз Цӕрӕн саразыны охыл Дунедарӕг куырыхон зонд ӕмӕ дӕсныйадӕй кӕй схайджын кодта, уыдон бакӕнӕнт, Дунедарӕг куыддӕриддӕр бафӕдзӕхста, афтӕ».

2Моисей фӕсидтис, Дунедарӕг куырыхон зонд кӕмӕн радта ӕмӕ кусын райдайынмӕ разӕнгард чи уыди, уыцы Бецалел ӕмӕ Охолиавмӕ, стӕй иннӕтӕм. 3Моисейӕ райстой, израилӕгтӕ Уаз Цӕрӕн саразынӕн цы мысайнӕгтӕ ӕрбахастой, уыдон ӕмӕ райдыдтой кусын. Ныр ӕм адӕм та алы райсом дӕр хастой ӕмӕ хастой бархи лӕвӕрттӕ.

4Уӕд Моисеймӕ ӕрбацыдысты, Уаз Цӕрӕн аразыны куыстытӕ чи кодта, уыдон 5ӕмӕ йын загътой: «Дунедарӕг кӕй бафӕдзӕхста, уыцы куыст бакӕнынӕн адӕм фагӕй фылдӕр хӕссынц». 6Моисейы бардзырдмӕ гӕсгӕ рӕсӕнуаты адӕмӕн фехъусын кодтой, цӕмӕй нӕлгоймагӕй, сылгоймагӕй, мачиуал хӕсса йӕ мысайнӕгтӕ Уаз Цӕрӕнмӕ. Ӕмӕ сын сӕ нал истой. 7Фаг сӕм ӕрӕмбырд, цас хъуыди, уымӕй фылдӕр.

Фембӕлды Цатыр куыд сарӕзтой

8•Цатыраразӕг ӕрмдӕснытӕ здыхт гӕн, стӕй ӕрвхуыз, сӕнт сырх ӕмӕ игӕрхуыз тӕбынӕй сцӕттӕ кодтой дӕс уӕфтӕджы. Уӕфтӕгтӕ аив сфӕлыстой херувимты нывӕфтыдтӕй. 9Уӕфтӕгтӕ уыдысты ӕмиӕстӕ: дӕргъмӕ — фӕйнӕ аст ӕмӕ ссӕдз ӕлмӕрины, уӕрхмӕ — фӕйнӕ цыппар.

10Алы фондз уӕфтӕджы дӕр кӕрӕдзимӕ бахуыдтой, ӕмӕ сӕ рауади дыууӕ егъау ӕмбӕрзӕны. 11-12Уыцы дыууӕ ӕмбӕрзӕнӕн сӕ фӕйнӕ тигъыл дӕргъмӕ бахуыдтой фӕйнӕ дӕс ӕмӕ дыууиссӕдз ӕрвхуыз сӕхтӕджы, иу ӕмбӕрзӕны сӕхтӕджытӕ иннӕйы сӕхтӕджытӕн се ’мных куыд фӕуой, афтӕ — дыууӕ ӕмбӕрзӕны баиу кӕнынӕн. 13Сарӕзтой дӕс ӕмӕ дыууиссӕдз сыгъзӕрин къӕпсыры ӕмӕ уыдонӕй дыууӕ ӕмбӕрзӕны баиу кодтой, ӕмӕ сӕ рауади Уаз Цӕрӕн.

14Уый фӕстӕ тинтычъийӕ бауафтой иуӕндӕс уӕфтӕджы — Фембӕлды Цатыры цар ӕмбӕрзынӕн. 15Уӕфтӕгтӕ уыдысты ӕмиӕстӕ: сӕ дӕргъ — фӕйнӕ дӕс ӕмӕ ссӕдз ӕлмӕрины, сӕ уӕрх та — фӕйнӕ цыппар ӕлмӕрины. 16Фондз уӕфтӕджы дзы иумӕ бахуыдтой, ӕхсӕз уӕфтӕджы — иумӕ. 17Цӕмӕй дыууӕ ӕмбӕрзӕны баиу кӕной, уый тыххӕй сын сӕ фӕйнӕ кӕроныл бахуыдтой фӕйнӕ дӕс ӕмӕ дыууиссӕдз сӕхтӕджы. 18Сарӕзтой дӕс ӕмӕ дыууиссӕдз ӕрхуы къӕпсыры — сӕхтӕджытӕ кӕрӕдзиуыл фӕхӕцынӕн, цӕмӕй дыууӕ ӕмбӕрзӕны баиу кӕной ӕмӕ сӕ иу царӕмбӕрзӕн рауайа. 19Цатыры царӕн ма скодтой ноджы иу ӕмбӕрзӕн — сырхахуырст фысдзӕрмттӕй, уый уӕлӕ та ӕрӕвӕрдтой иннӕ ӕмбӕрзӕн — гогырӕ сӕракӕй+.

20Цатыры къултӕ саразынӕн акъацийӕ скодтой фӕлгӕттӕ: 21сӕ дӕргъ — фӕйнӕ дӕс ӕлмӕрины, сӕ уӕрх та — ӕлмӕрин ӕмӕ ӕрдӕг. 22Алы фӕлгӕт дӕр арӕзт ӕрцыд, ӕмных ӕвӕрд дыууӕ амадхъӕды баиу кӕнгӕйӕ. Цатыры къулты фӕлгӕттӕ иууылдӕр афтӕ сарӕзтой. 23Хуссарварс къулӕн скодтой ссӕдз фӕлгӕты 24ӕмӕ дыууиссӕдз ӕвзист бынӕнцайӕны, алы фӕлгӕтӕн дӕр — дыууӕ, йӕ дыууӕ амадхъӕдӕн. 25Цӕгатварс къулӕн дӕр скодтой ссӕдз фӕлгӕты 26ӕмӕ дыууиссӕдз ӕвзист бынӕнцайӕны, алы фӕлгӕтӕн дӕр — дыууӕ. 27Цатыры фӕстаг, ныгуылӕнварс цы къул уыди, уымӕн скодтой ӕхсӕз фӕлгӕты, 28Цатыры фӕстаг дыууӕ фисынӕн та — фӕйнӕ фӕлгӕты. 29Уыцы дыууӕ фӕлгӕты бынӕй уыдысты саджилгонд, сӕрӕй та, фыццаг цӕгыл ӕфтыдӕй — ӕнӕхъӕн. Афтӕмӕй, фӕстаг дыууӕ фисынӕн конд ӕрцыди фӕйнӕ фӕлгӕты. 30Уыцы аст фӕлгӕтӕн уыди ӕхсӕрдӕс ӕвзист бынӕнцайӕны, алы фӕлгӕтӕн дӕр — дыууӕ.

31Акъацийӕ скодтой уӕладзӕнтӕ, фондз уӕладзӕны — Цатырӕн йӕ иу фарсы фӕлгӕттӕ баиу кӕнынӕн, 32фондз — йӕ иннӕ фарсы фӕлгӕттӕ баиу кӕнынӕн, фондз та — йӕ фӕстаг фарсы фӕлгӕттӕ баиу кӕнынӕн, ныгуылӕнӕрдыгӕй. 33Алы къулӕн дӕр йӕ астӕуккаг уӕладзӕн тъыст ӕрцыди фӕлгӕтты ’хсӕнты — къулӕн йӕ иу кӕронӕй йӕ иннӕ кӕронмӕ. 34Фӕлгӕттӕ састӕрдтой сыгъзӕринӕй, сӕ фӕрсчытыл сын бафидар кодтой сыгъзӕрин цӕгтӕ, хъилтӕ дзы батъыссынӕн, ӕмӕ уӕладзӕнтӕ дӕр састӕрдтой сыгъзӕринӕй.

35Бауӕфтой мидӕмбӕрзӕн — ӕрвхуыз, сӕнт сырх ӕмӕ игӕрхуыз тӕбын ӕмӕ здыхт гӕнӕй. Херувимты нывӕфтыд сурӕттӕй йӕ сфӕлыстой. 36Дуарӕмбӕрзӕнӕн скодтой цыппар акъаци цӕджындзы, састӕрдтой сӕ сыгъзӕринӕй, бакодтой сыл сыгъзӕрин къӕпсыртӕ ӕмӕ сын рацагътой цыппар ӕвзист бынӕнцайӕны. 37Цатырмӕ бацӕуӕнӕн дӕр бауафтой дуарӕмбӕрзӕн. Уыд алыхуызон — ӕрвхуыз, сӕнт сырх ӕмӕ игӕрхуыз тӕбын ӕмӕ здыхт гӕнӕй. 38Скодтой йын фондз цӕджындзы къӕпсыртимӕ, цъуппытӕ ӕмӕ тӕлытӕ састӕрдтой сыгъзӕринӕй, цӕджындзтӕн скодтой фондз ӕрхуы бынӕнцайӕны.

37

Фидыды Чырын

37^1•Бецалел акъацийӕ сарӕзта Фидыды Чырын, йӕ дӕргъ — дыууӕ ӕлмӕрины ӕмӕ ӕрдӕг, йӕ уӕрх — ӕлмӕрин ӕмӕ ӕрдӕг, йӕ бӕрзӕнд дӕр — ӕлмӕрин ӕмӕ ӕрдӕг+. 2Мидӕгӕй дӕр ӕмӕ йӕ ӕдде дӕр састӕрдта сыгъдӕг сыгъзӕринӕй, стӕй йын йӕ алыварс ауагъта сыгъзӕрин мӕскъ. 3Сарӕзта цыппар сыгъзӕрин цӕджы, йӕ цыппар фисынӕн, дыууӕ цӕджы — ӕмных фӕрстӕй иуы дыууӕ фисыныл, дыууӕ та — иннӕйы дыууӕ фисыныл бафтауынӕн. 4Акъацийӕ скодта дыууӕ хъилы ӕмӕ сӕ састӕрдта сыгъзӕринӕй. 5Хъилтӕ — Фидыды Чырын хӕссынӕн — йӕ фӕйнӕфарс цӕгты батъыста. 6Фидыды Чырынӕн скодта сӕр сыгъдӕг сыгъзӕринӕй, йӕ дӕргъ — дыууӕ ӕлмӕрины ӕмӕ ӕрдӕг, йӕ уӕрх та — ӕлмӕрин ӕмӕ ӕрдӕг. 7-8Сыгъзӕринӕй рацагъта дыууӕ херувимы, Фидыды Чырынӕн йӕ фӕйнӕ кӕроныл, ӕмӕ сиу сты йемӕ. 9Херувимтӕн сӕ базыртӕ уыдысты хӕрдмӕ тыгъд ӕмӕ афтӕмӕй ӕмбӕрзтой Фидыды Чырыны сӕр, сӕ цӕсгӕмттӕ уыдысты кӕрӕдзимӕ арӕзт, се ’ргом та — Чырыны сӕры ’рдӕм.

Кувинаг дзулты фынг

10•Бецалел акъацийӕ сарӕзта фынг, йӕ дӕргъ — ӕлмӕрин ӕмӕ ӕрдӕг, йӕ уӕрх — ӕлмӕрин, йӕ бӕрзӕнд — ӕлмӕрин ӕмӕ ӕрдӕг. 11Састӕрдта йӕ сыгъдӕг сыгъзӕринӕй, стӕй йын йӕ алыварс ауагъта сыгъзӕрин мӕскъ. 12Фынджы кӕрӕтты скодта армытъӕпӕны бӕрзӕндӕн сис ӕмӕ йыл сыгъзӕрин мӕскъ ауагъта. 13Сарӕзта цыппар сыгъзӕрин цӕджы ӕмӕ сӕ бафидар кодта фынджы цыппар фисыныл, йӕ цыппар къахыл, 14-15уадздзӕгтӕ къӕхтыл кӕм ӕндзӕвынц, уымыты. Акъацийӕ скодта дыууӕ хъилы ӕмӕ сӕ састӕрдта сыгъзӕринӕй, стӕй хъилтӕ цӕгты батъыста, фынг хӕссынӕн. 16Ӕппынфӕстаг фынгӕн сыгъдӕг сыгъзӕринӕй скодта мигӕнӕнтӕ: къустӕ ӕмӕ куыситӕ — хӕрздӕфгӕнӕнтӕн, хъуыраутӕ ӕмӕ хъалацтӕ та — сӕнӕн.

Сыгъзӕрин цырагъдарӕн

17•Бецалел сыгъдӕг сыгъзӕринӕй рацагъта цырагъдарӕн, йе ’ппӕт хӕйттӕ дӕр — йӕ зӕнг, йӕ къалиутӕ ӕмӕ йӕ къусгӕндтӕ, уыдоны бын — тымбылӕгтӕ ӕмӕ дидинсыфтӕ — уыдысты иу ӕнӕхъӕн къӕрттӕй конд. 18Цырагъдарӕныл уыд ӕхсӕз къалиуы: ӕртӕ къалиуы — иуӕрдыгӕй, ӕртӕ — иннӕрдыгӕй. 19Алы къалиуыл дӕр уыд ӕртӕ къусгонды, миндал-ӕхсӕры дидинкъусчы хуызӕттӕ, ӕд тымбылӕгтӕ ӕмӕ ӕд дидинсыфтӕ. 20Цырагъдарӕнӕн йӕ зӕнгыл уыди цыппар къусгонды, миндал-ӕхсӕры дидинкъусчы хуызӕттӕ, ӕд тымбылӕгтӕ ӕмӕ ӕд дидинсыфтӕ. 21Фыццаг дыууӕ къалиуы бынмӕ — тымбылӕг, дыккаг дыууӕ къалиуы бынмӕ — тымбылӕг, ӕртыккаг дыууӕ къалиуы бынмӕ дӕр — тымбылӕг; афтӕ хъуамӕ уа цырагъдарӕны ӕхсӕз къалиуы бынмӕ дӕр. 22Цырагъдарӕн ӕнӕхъӕнӕй дӕр — ӕд къусгӕндтӕ, ӕд тымбылӕгтӕ, ӕд дидинсыфтӕ, ӕд къалиутӕ ӕмӕ ӕд зӕнг — уыди сыгъдӕг сыгъзӕринӕй цагъд. 23Бецалел ын скодта авд цырагъы, стӕй сыгъдӕг сыгъзӕринӕй ӕртыскӕн ӕмӕ фыййӕгтӕ. 24Йе ’ппӕт дзауматимӕ йыл бахардз кодта сыгъдӕг сыгъзӕрины талант.

Будсудзӕн нывондхӕссӕн, сӕрдӕн сой ӕмӕ хӕрздӕфгӕнӕн

25•Бецалел акъацийӕ сарӕзта будсудзӕн нывондхӕссӕн. Уый уыд раст цыппаркъуымон — ӕлмӕрины йас дӕргъмӕ дӕр ӕмӕ уӕрхмӕ дӕр, йӕ бӕрзӕнд та — дыууӕ ӕлмӕрины. Цы сыкъатӕ йын скодта, уыдон нывондхӕссӕнимӕ уыдысты иу. 26Састӕрдта йӕ сыгъдӕг сыгъзӕринӕй: йӕ сӕр, йӕ фӕрстӕ алырдыгӕй ӕмӕ йӕ сыкъатӕ, стӕй йын йӕ алыварс ауагъта сыгъзӕрин мӕскъ. 27Сарӕзта дыууӕ сыгъзӕрин цӕджы ӕмӕ сӕ бафидар кодта мӕсчъы бын, нывондхӕссӕны фӕйнӕфарс, цӕмӕй йӕ хӕссынӕн сӕ мидӕг хъилтӕ акӕнӕн уа. 28Хъилтӕ скодта акъацийӕ ӕмӕ сӕ састӕрдта сыгъзӕринӕй. 29Бецалел ма ноджы сцӕттӕ кодта уаз сӕрдӕн сой, стӕй дӕсны арӕзт ӕмӕ сыгъдӕг хӕрздӕфгӕнӕн+.

38

Иууылсудзинӕгты нывондхӕссӕн

38^1•Бецалел акъацийӕ сарӕзта иууылсудзинӕгты нывондхӕссӕн. Уыд раст цыппаркъуымон — фондз ӕлмӕрины дӕргъмӕ дӕр ӕмӕ уӕрхмӕ дӕр, йӕ бӕрзӕнд та — ӕртӕ ӕлмӕрины. 2Йӕ цыппар тигъыл ын скодта фӕйнӕ сыкъайы, нывондхӕссӕнимӕ иу куыд уыдаиккой, афтӕ ӕмӕ йӕ иууылдӕр састӕрдта ӕрхуыйӕ.

3Скодта нывондхӕссӕны ӕппӕт дзауматӕ: дурынтӕ, фыййӕгтӕ, кӕхцытӕ, фыдистӕ ӕмӕ цӕхӕрисӕн кӕфойтӕ. Иууылдӕр сӕ скодта ӕрхуыйӕ. 4Нывондхӕссӕнӕн ӕрхуыйӕ скодта хызӕг, бынӕй йыл ӕй бафидар кодта, нывондхӕссӕнӕн йӕ астӕумӕ куыд ӕххӕссыдаид, афтӕ. 5Скодта цыппар цӕджы ӕмӕ сӕ бафидар кодта ӕрхуы хызӕгӕн йӕ цыппар къуымыл — нывондхӕссӕны хъилтӕн. 6Хъилтӕ скодта акъацийӕ ӕмӕ сӕ састӕрдта ӕрхуыйӕ, 7батъыста сӕ нывондхӕссӕны фӕйнӕфарс цӕгты, цӕмӕй йӕ хӕссӕн уа. Нывондхӕссӕн скодта фӕйнӕгӕй, мидӕгӕй афтид куыд уыдаид, афтӕ.

Ӕрхуы хихсӕн аг

8Уый фӕстӕ Бецалел ӕрхуыйӕ сарӕзта хихсӕн аг ӕмӕ йын скодта ӕрхуы суанцъы. Скодта сӕ, Фембӕлды Цатыры къӕсӕры раз чи лӕггад кодта, уыцы сылгоймӕгты ӕрхуы айдӕнтӕй+.

Фембӕлды Цатыры кӕрт

9•Бецалел скодта кӕрт. Йе ’мбонд-ӕмбӕрзӕн, здыхт гӕнӕй уафт, хуссарӕрдыгӕй дӕргъмӕ уыди фондзыссӕдз ӕлмӕрины, 10ссӕдз цӕджындзыл ауыгъд. Цӕджындзтӕн уыди ссӕдз ӕрхуы бынӕнцайӕны. Цӕджындзтыл уыди ӕвзист къӕпсыртӕ ӕмӕ ӕвзист тӕлытӕ. 11Ӕмбонд-ӕмбӕрзӕн цӕгатӕрдыгӕй дӕр дӕргъмӕ уыди фондзыссӕдз ӕлмӕрины, ссӕдз цӕджындзыл ауыгъд, алы цӕджындзӕн дӕр — ӕрхуы бынӕнцайӕн. Цӕджындзтыл уыди ӕвзист къӕпсыртӕ ӕмӕ ӕвзист тӕлытӕ. 12Ныгуылӕнӕрдыгӕй ӕмбонд-ӕмбӕрзӕн уыди дӕс ӕмӕ дыууиссӕдз ӕлмӕрины, дӕс цӕджындзыл ауыгъд; цӕджындзтӕн — дӕс бынӕнцайӕны, цӕджындзтыл — ӕвзист къӕпсыртӕ ӕмӕ ӕвзист тӕлытӕ. 13Кӕрты скӕсӕнӕрдыгӕй фарсӕн йӕ дӕргъ уыди дӕс ӕмӕ дыууиссӕдз ӕлмӕрины. 14-15Кулдуары фӕйнӕфарс ӕмбонд-ӕмбӕрзӕнты дӕргъ — фӕйнӕ фынддӕс ӕлмӕрины, сӕ дыууӕ дӕр уыдысты ӕртыгай цӕджындзтыл ауыгъд, алы цӕджындзӕн дӕр — бынӕнцайӕн. 16Кӕрты ӕмбонд-ӕмбӕрзӕн иууылдӕр уыди здыхт гӕнӕй уафт, 17йӕ цӕджындзты бынӕнцайӕнтӕ та — ӕрхуыйӕ конд. Цӕджындзтыл — ӕвзист къӕпсыртӕ ӕмӕ ӕвзист тӕлытӕ, цӕджындзты цъуппытӕ — ӕвзистӕй астӕрд, цӕджындзтӕн се ’ппӕтӕн дӕр — ӕвзист тӕлытӕ.

18Кулдуары дуарӕмбӕрзӕн уыд алыхуызон ӕндӕхтӕй уафт — здыхт гӕн, стӕй ӕрвхуыз, игӕрхуыз ӕмӕ сӕнт сырх тӕбынӕй, уыди ссӕдз ӕлмӕрины дӕргъӕн. Йӕ бӕрзӕнд уыди фондз ӕлмӕрины, кӕрты ӕмбонд-ӕмбӕрзӕны хуызӕн. 19Кулдуарӕн уыди цыппар цӕджындзы, ӕрхуы бынӕнцайӕнтӕ сын. Цӕджындзтыл уыди ӕвзист къӕпсыртӕ, сӕ цъуппытӕ уыдысты ӕвзистӕй астӕрд, кӕрӕдзимӕ та баст цыдысты ӕвзист уистӕй. 20Уаз Цӕрӕны ӕмӕ кӕрты ӕмбонд-ӕмбӕрзӕны михтӕ иууылдӕр уыдысты ӕрхуыйӕ конд.

Уаз Цӕрӕн саразыны хӕрдзтӕ

21Мӕнӕ Фембӕлды Цатыр саразыны хӕрдзтӕ. Моисейы фӕдзӕхстмӕ гӕсгӕ сӕ бахыгътой левиттӕ, сауджын Аароны фырт Итамар сӕ сӕргъы, афтӕмӕй+. 22Цатыр саразыны ӕппӕт хъуыддӕгтӕ та кӕнгӕ бакодта, Дунедарӕг Моисейӕн куыд бафӕдзӕхста, афтӕ Бецалел, Хуры фырт Урийы фырт, Иудӕйы хӕдзарвӕндагӕй. 23Йемӕ ӕмгуыст кодта Ахисамахы фырт Охолиав — Даны хӕдзарвӕндагӕй, нывӕфтауӕг, стӕй ӕрвхуыз, игӕрхуыз ӕмӕ сӕнт сырх тӕбынӕй ӕмӕ гӕнӕй нывӕфтыд хъуымӕцтӕ уафӕг ӕрмдӕсны.

24Уаз Цӕрӕн йе ’ппӕт дзауматимӕ саразынӕн нывондаг сыгъзӕрин бахъуыди фараст ӕмӕ ссӕдз таланты ӕмӕ авдсӕдӕ ӕртын шекелы, кувӕндоны шекелтӕй нымайгӕйӕ.

25Адӕмы сфыст саразыны тыххӕй цы ӕвзист ӕрӕмбырд, уымӕн йӕ бӕрц уыди сӕдӕ таланты ӕмӕ мин авдсӕдӕ ӕвдай фондз шекелы, кувӕндоны шекелтӕй нымайгӕйӕ+. 26Ӕхсӕзсӕдӕ ӕртӕ мин фондзсӕдӕ фӕндзай лӕгӕй, ссӕдзаздзыдтӕй уӕлӕмӕ йӕхи чи сфыста, уыдонӕй алкӕмӕй дӕр ист ӕрцыд ӕвзисты шекелы ӕмбис, кувӕндоны шекелтӕй нымайгӕйӕ+. 27Уаз Цӕрӕны цӕджындзты ӕмӕ йӕ мидӕмбӕрзӕны цӕджындзты бынӕнцайӕнтӕн бахъуыди ӕвзисты сӕдӕ таланты, сӕдӕ бынӕнцайӕнӕн — сӕдӕ таланты, иу бынӕнцайӕнӕн — иу талант. 28Ӕвзисты мин авдсӕдӕ ӕвдай фондз шекелӕй та цӕджындзтӕн скодтой къӕпсыртӕ ӕмӕ уистӕ, стӕй састӕрдтой цӕджындзты цъуппытӕ.

29Нывондаг ӕрхуыйы бӕрц уыди дӕс ӕмӕ ӕртиссӕдз таланты ӕмӕ дыууӕ мин цыппарсӕдӕ шекелы. 30Уымӕй конд ӕрцыдысты Фембӕлды Цатырмӕ бацӕуӕны цӕджындзты бынӕнцайӕнтӕ, ӕрхуы нывондхӕссӕн йӕ хызӕг ӕмӕ йе ’ппӕт дзауматимӕ, 31кӕрты ӕппӕт цӕджындзты бынӕнцайӕнтӕ, кулдуары цӕджындзты бынӕнцайӕнтӕ, стӕй Цатыры ӕмӕ кӕрты ӕмбонд-ӕмбӕрзӕны ӕппӕт михтӕ.

39

Сауджынты дарӕстӕ

39^1•Ӕрвхуыз, игӕрхуыз ӕмӕ сӕнт сырх тӕбынӕй скодтой Ааронӕн дарӕстӕ, Уаз Цӕрӕны лӕггад кӕнынӕн, Дунедарӕг Моисейӕн куыд бафӕдзӕхста, афтӕ. 2Сыгъзӕрин ӕндахӕй, ӕрвхуыз, сӕнт сырх ӕмӕ игӕрхуыз тӕбынӕй ӕмӕ здыхт гӕнӕй бауафтой ефод.
3Уый тыххӕй сыгъзӕринӕй скодтой тӕнӕг уадздзӕгтӕ, уадздзӕгтӕй рауагътой ӕндӕхтӕ. Уыцы сыгъзӕрин ӕндӕхтӕй, ӕрвхуыз, сӕнт сырх ӕмӕ игӕрхуыз тӕбынӕй ӕмӕ лыстӕг гӕнӕй бауафтой нывӕфтыд раздарӕн. 4Ефоды дыууӕ кӕроныл бафидар кодтой уӕхскбостӕ. 5Ефодӕн йӕ астӕубос дӕр скодтой, йӕхӕдӕг цӕмӕй у, уымӕй: сыгъзӕрин ӕндахӕй, ӕрвхуыз, сӕнт сырх ӕмӕ игӕрхуыз тӕбынӕй ӕмӕ лыстӕг гӕнӕй, Дунедарӕг Моисейӕн куыд бафӕдзӕхста, афтӕ.

6Ӕрцамадтой оникс дуртӕ, мыхуырыл фыстытӕ куыд скъахынц, афтӕ сыл скъахтой Израилы фыртты нӕмттӕ, бавӕрдтой сӕ сыгъзӕрин фӕлгӕтты 7ӕмӕ сӕ бафидар кодтой ефоды уӕхскбостыл — Израилы фыртты мысынӕн, Дунедарӕг Моисейӕн куыд бафӕдзӕхста, афтӕ. 8Ефод цӕмӕй конд ӕрцыд, уымӕй скодтой риуылдарӕн дӕр — сыгъзӕрин ӕндахӕй, уыимӕ ӕрвхуыз, игӕрхуыз ӕмӕ сӕнт сырх тӕбынӕй ӕмӕ здыхт гӕнӕй уафт хъуымацӕй, нывӕфтыдтимӕ. 9Уый уыд цыппӕрдигъон, дӕргъмӕ дӕр ӕмӕ уӕрхмӕ дӕр — уылынг, дыдагъ уӕфтӕгӕй конд. 10Риуылдарӕныл бафидар кодтой зынаргъ дуртӕ — цыппар рӕнхъӕй. Фыццаг рӕнхъы уыдысты лал, топаз, изумруд; 11дыккаджы — малахит, сапфир, алмаси; 12ӕртыккаджы — гиацинт, агат, аметист; 13цыппӕрӕмы — хризолит, оникс, яшмӕ. Ӕвӕрд ӕрцыдысты сыгъзӕрин фӕлгӕтты. 14Зынаргъ дуртӕ нымадӕй уыдысты дыууадӕс, Израилы фыртты нӕмттимӕ: мыхуырыл фыстытӕ куыд скъахынц, афтӕ сыл къахт ӕрцыдысты Израилы дыууадӕс хӕдзарвӕндаджы нӕмттӕ, алы дурыл дӕр — иу ном. 15Риуылдарӕнӕн сыгъдӕг сыгъзӕринӕй баздыхтой зӕринбыд рӕхыстӕ, бӕндӕн куыд баздухынц, афтӕ. 16Скодтой дыууӕ сыгъзӕрин фӕлгӕты ӕмӕ дыууӕ сыгъзӕрин цӕджы ӕмӕ дыууӕ цӕджы бафидар кодтой риуылдарӕны дыууӕ къуымы. 17Дыууӕ зӕринбыд рӕхысбосы бафидар кодтой дыууӕ цӕгмӕ риуылдарӕны къуымты, 18рӕхысбосты иннӕ кӕрӕттӕ — ефоды уӕхскбосты дыууӕ фӕлгӕтмӕ разӕрдыгӕй. 19Ноджы ма скодтой дыууӕ сыгъзӕрин цӕджы ӕмӕ сӕ риуылдарӕны бинаг дыууӕ къуымыл мидӕджырдыгӕй — риуылдарӕн ефодыл кӕм бадт, уым — бафидар кодтой. 20Ноджы ма скодтой дыууӕ сыгъзӕрин цӕджы ӕмӕ сӕ бафидар кодтой ефоды раззаг хаймӕ, бынӕй, ефодӕн йӕ астӕубосы сӕрмӕ. 21Риуылдарӕны бинаг цӕгтӕ ефоды цӕгтимӕ бабастой ӕрвхуыз синагӕй, астӕубосы сӕрмӕ риуылдарӕн ефодыл ӕнгом куыд бада. Дунедарӕг афтӕ бафӕдзӕхста Моисейӕн. 22Ефоды бын дарынӕн бауафтой пӕлӕз, ӕгасӕй дӕр — ӕрвхуыз тӕбынӕй. 23Пӕлӕзы астӕуӕй скодтой къӕртт — сӕрыл ӕркӕнынӕн. Йӕ кӕрӕттӕ йын фидар бахуыдтой, цӕмӕй ма скъуыйа. 24Пӕлӕзы фӕччийыл кӕрӕй-кӕронмӕ ӕрвхуыз, игӕрхуыз ӕмӕ сӕнт сырх тӕбынӕй скодтой гранат фӕткъуыйы хуызӕн тымбылӕгтӕ, 25уыдоны ’хсӕнты та ӕрцауыгътой сыгъзӕрин дзӕнгӕрджытӕ. 26Фӕччийыл кӕрӕй-кӕронмӕ ӕхсӕнмӕ-ӕхсӕнты — дзӕнгӕрӕг ӕмӕ тымбылӕг, дзӕнгӕрӕг ӕмӕ тымбылӕг. Дунедарӕг Моисейӕн куыд бафӕдзӕхста, уымӕ гӕсгӕ ахӕм дарӕсы кӕнгӕ у уаз куыст.

27-29Ноджы ма Аарон ӕмӕ йӕ фырттӕн гӕнӕй бауафтой хӕдӕттӕ, сарыхъ ӕмӕ сӕрылбӕттӕнтӕ, здыхт гӕнӕй та — цыбыр хӕлӕфтӕ, уыимӕ ма Ааронӕн здыхт гӕнӕй ӕмӕ ӕрвхуыз, игӕрхуыз, стӕй сӕнт сырх тӕбынӕй бауафтой нывӕфтыд рон. Афтӕ бафӕдзӕхста Дунедарӕг Моисейӕн.

30Сыгъдӕг сыгъзӕринӕй скодтой уаз уадздзаг ӕмӕ, мыхуырыл фыстытӕ куыд скъахынц, афтӕ йыл ныффыстой: «Дунедарӕджы уаз хай». 31Бакодтой йыл ӕрвхуыз синаг, сарыхъыл ӕй разӕрдыгӕй бабӕттыны тыххӕй. Афтӕ бафӕдзӕхста Дунедарӕг Моисейӕн.

Фембӕлды Цатыр арӕзт фӕци

32Ӕппынфӕстаг Фембӕлды Цатыр саразыны куыстытӕ иууылдӕр фесты. Израилӕгтӕ бакодтой, Дунедарӕг Моисейӕн цыдӕриддӕр бафӕдзӕхста, уый. 33Моисеймӕ ӕрбахастой Цатыр — йӕ уӕфтӕгтӕ ӕд ӕппӕт дзауматӕ: къӕпсыртӕ, фӕлгӕттӕ, хъилтӕ, цӕджындзтӕ, бынӕнцайӕнтӕ; 34царӕмбӕрзӕнтӕ: сырхахуырст фысдзӕрмттӕй конд царӕмбӕрзӕн ӕмӕ гогырӕ сӕракӕй конд мидӕмбӕрзӕн,+
35Фидыды Чырын, йӕ хӕссӕн хъилтӕ, йӕ сӕр, 36фынг йе ’ппӕт дзауматӕ ӕмӕ, Мӕ разы ӕвӕрд цы дзултӕ хъуамӕ уой, уыдонимӕ, 37сыгъдӕг сыгъзӕринӕй конд цырагъдарӕн ӕд цырӕгътӕ, ӕппӕт дзауматӕ ӕмӕ сой, 38сыгъзӕрин нывондхӕссӕн, сӕрдӕн сой, буд, Цатыры дуарӕмбӕрзӕн, 39ӕрхуы нывондхӕссӕн ӕмӕ йӕ ӕрхуы хызӕг, йӕ хӕссӕн хъилтӕ ӕмӕ йе ’ппӕт дзауматӕ, хихсӕн аг йӕ суанцъыимӕ, 40кӕрты ӕмбонд-ӕмбӕрзӕнтӕ, йӕ цӕджындзтӕ ӕд бынӕнцайӕнтӕ, стӕй кӕрты дуарӕмбӕрзӕн, бӕндӕнтӕ, михтӕ ӕмӕ Фембӕлды Цатыры лӕггадӕн хъӕугӕ ӕппӕт мигӕнӕнтӕ, 41Уаз Цӕрӕны лӕггад кӕнынӕн дарӕстӕ — алчер Аарон ӕмӕ йӕ сауджын фырттӕн. 42Израилӕгтӕ Цатыр саразыны ӕппӕт куыстытӕ дӕр бакодтой, Дунедарӕг Моисейӕн куыд бафӕдзӕхста, афтӕ. 43Моисей федта, адӕм Дунедарӕджы фӕдзӕхст кӕй сӕххӕст кодтой, ӕппӕт куыстытӕ дӕр кӕй фесты, уый ӕмӕ сын раарфӕ кодта.

40

Фембӕлды Цатыр ӕрӕвӕрыны тыххӕй амындтытӕ

40^1Дунедарӕг Моисейӕн загъта: 2«Фыццаг мӕйы фыццаг бон ӕрӕвӕр Фембӕлды Цатыр.
3Бахӕсс Фидыды Чырын ӕмӕ йӕ мидӕмбӕрзӕнӕй сӕхгӕн. 4Бахӕсс фынг ӕмӕ йыл йӕ дзауматӕ иууылдӕр ӕрӕвӕр. Ӕрбахӕсс цырагъдарӕн ӕмӕ йыл йӕ цырӕгътӕ ӕрӕвӕр. 5Сыгъзӕрин нывондхӕссӕн — будсудзӕн — ӕрӕвӕр Фидыды Чырыны раз. Фембӕлды Цатыры бацӕуӕныл ӕрцауындз дуарӕмбӕрзӕн. 6Йӕ къӕсӕры ракомкоммӕ йын ӕрӕвӕр иууылсудзинӕгты нывондхӕссӕн. 7Цатырӕй нывондхӕссӕны ’хсӕн ӕрӕвӕр хихсӕн аг ӕмӕ дзы дон ныккӕн. 8Цатырӕн йӕ алыварс скӕн кӕрт ӕмӕ кӕрты бацӕуӕныл ӕрцауындз дуарӕмбӕрзӕн. 9Райс сӕрдӕн сой ӕмӕ дзы байсӕрд Цатыр, уыимӕ, Цатыры цыдӕриддӕр ис, уыдон ӕмӕ Дунедарӕгӕн снывонд кӕн Цатырӕн йӕхи дӕр, стӕй йе ’ппӕт дзауматӕ дӕр, ӕмӕ уӕд уаз уыдзысты. 10Байсӕрд иууылсудзинӕгты нывондхӕссӕн йе ’ппӕт дзауматимӕ. Нывондхӕссӕн снывонд кӕн Дунедарӕгӕн, ӕмӕ суыдзӕн иууылуаз. 11Байсӕрд хихсӕн аг йӕ суанцъыимӕ ӕмӕ йӕ снывонд кӕн Дунедарӕгӕн. 12Аарон ӕмӕ йӕ фыртты ӕрбакӕн Фембӕлды Цатыры къӕсӕрмӕ ӕмӕ сӕ донӕй цӕхс. 13Аароныл скӕн уаз дарӕс ӕмӕ йӕ байсӕрд, срухс ӕй кӕн, ӕмӕ суа Мӕ сауджын.
14Йӕ фыртты дӕр ын ӕрбакӕн ӕмӕ сыл скӕн хӕдӕттӕ. 15Сӕ фыды сын куыд байсӕрстай, афтӕ уыдоны дӕр байсӕрд, цӕмӕй суой Мӕ сауджынтӕ. Уыцы байсӕрсты фӕрцы сӕ байзӕддӕгтӕ дӕр уыдзысты сауджынтӕ — мыггагмӕ, фӕлтӕрӕй-фӕлтӕрмӕ».

Фембӕлды Цатыры ӕрӕвӕрд

16Моисей бакодта, Дунедарӕг ын куыддӕриддӕр бафӕдзӕхста, афтӕ. 17Израилӕгтӕ Мысырӕй куы рацыдысты, уымӕн йӕ дыккаг азы фыццаг мӕйы фыццаг бон Уаз Цӕрӕн ӕвӕрд ӕрцыд. 18Ӕрцарӕзта йӕ Моисей: ӕрӕвӕрдта бынӕнцайӕнтӕ, уыдоныл ӕрсагъта фӕлгӕттӕ, фӕлгӕттӕ кӕрӕдзимӕ бафидар кодта хъилтӕй, ныффидар кодта цӕджындзтӕ, 19Цатыры сӕрыл ӕрытыдта ӕмбӕрзӕн, ууыл та — дыккаг ӕмбӕрзӕн, — Дунедарӕг ын куыд бафӕдзӕхста, афтӕ.

20Уый фӕстӕ Моисей Фидыды Чырыны нывӕрдта Дунедарӕджы фӕдзӕхстытӕ, хъилтӕ сӕ бынӕтты бакодта ӕмӕ Чырынӕн йӕ сӕр ӕрӕвӕрдта йӕ уӕлӕ+. 21Стӕй Фидыды Чырын бахаста ӕмӕ, Дунедарӕг ын куыд бафӕдзӕхста, афтӕ йӕ мидӕмбӕрзӕнӕй сӕхгӕдта. 22Фембӕлды Цатыры, цӕгатӕрдыгӕй, мидӕмбӕрзӕны цур, ӕрӕвӕрдта фынг 23ӕмӕ фынгыл, Дунедарӕджы раз, равӕрдта дзултӕ, Дунедарӕг ын куыд бафӕдзӕхста, афтӕ. 24Фембӕлды Цатыры, хуссарӕрдыгӕй, фынджы бакомкоммӕ, ӕрӕвӕрдта цырагъдарӕн 25ӕмӕ йыл Дунедарӕджы раз сӕвӕрдта цырӕгътӕ, Дунедарӕг ын куыд бафӕдзӕхста, афтӕ. 26Сыгъзӕрин нывондхӕссӕн ӕрӕвӕрдта Фембӕлды Цатыры, мидӕмбӕрзӕны раз, 27ӕмӕ йыл басыгъта хӕрздӕф буд, Дунедарӕг ын куыд бафӕдзӕхста, афтӕ. 28Цатыры бацӕуӕныл ӕрцауыгъта дуарӕмбӕрзӕн.

29Фембӕлды Цатыры къӕсӕрмӕ ӕрӕвӕрдта иууылсудзинӕгты нывондхӕссӕн ӕмӕ йыл ӕрхаста иууылсудзинаг нывӕндтӕ ӕмӕ хойраджы хуынтӕ, Дунедарӕг ын куыд бафӕдзӕхста, афтӕ. 30Цатырӕй нывондхӕссӕны ’хсӕн ӕрӕвӕрдта хихсӕн аг ӕмӕ дзы дон ныккодта. 31Уым Моисей, Аарон ӕмӕ Аароны фырттӕ ӕхсадтой сӕ къухтӕ ӕмӕ сӕ къӕхтӕ, 32Фембӕлды Цатырмӕ кӕнӕ-иу нывондхӕссӕнмӕ куы цыдысты, уӕд, Дунедарӕг Моисейӕн куыд бафӕдзӕхста, афтӕ. 33Моисей Цатыры алыварс скодта кӕрт ӕмӕ кӕрты бацӕуӕныл ӕрцауыгъта дуарӕмбӕрзӕн. Ууыл Моисей фӕци Фембӕлды Цатыр аразыны ӕппӕт куыстытӕ дӕр.

34-35Уӕд ӕврагъ ӕрӕмбӕрзта Фембӕлды Цатыр, ӕмӕ Цатыр Дунедарӕджы кадӕй байдзаг ис. Уый тыххӕй Моисейы бон нӕ уыди Цатырмӕ бацӕуын+. 36Ӕврагъ-иу Цатырӕй йӕхи хӕрдмӕ куы систа, уӕд-иу Израилы адӕм араст сты сӕ радон балцы,+
37йӕхи хӕрдмӕ куынӕ иста, уӕд та никуыдӕм цыдысты — ӕнхъӕлмӕ кастысты, ногӕй та йӕхи кӕд сисдзӕн, уымӕ. 38Боныгон Цатыры сӕрмӕ лӕууыди Дунедарӕджы ӕврагъ, ӕхсӕвы та уыцы ӕврагъы мидӕг сыгъди арт, ӕмӕ йӕ уыдтой ӕппӕт израилӕгтӕ дӕр. Афтӕ уыд алы хатт дӕр, израилӕгтӕ-иу фӕндагыл куы уыдысты, уӕд.

* 2:10 Моисей йӕ мыртӕм гӕсгӕ у дзуттаг дзырдбаст «мешитиху»-йы («донӕй йӕ систон») ӕнгӕс.

* 2:22 Гершом йӕ мыртӕм гӕсгӕ у мысыраг дзырд «гер»-ы («ӕрцӕуӕггаг») ӕнгӕс.

* 3:14 Ӕз дӕн, Чи дӕн, уый — дзуттагау «Эхйе ашер Эхйе». Хуыцау Йӕхи схуыдта «Эхйе» (Йахве), ома «Ӕз дӕн».

* 15:23 Мара дзуттагау амоны «маст».

* 16:16 Омер у дзуттаг дзырд, бӕрцуат амонӕг — 1—1,5 литры. Хӕстӕг Скӕсӕны цӕрӕгӕн уый бӕрц хор уыди йӕ боны хойраг.

* 17:15 Ома «Дунедарӕг — мӕ тырыса».

* 18:3 Ома «ӕрцӕуӕггаг».

* 18:4 Ома «Хуыцау ӕххуыс кӕны».

* 23:16 Фӕстӕдӕр йӕ ном — Халагъудты бӕрӕгбон.

* 25:39 Талант — уӕзбарӕн иуӕг, 40 килограммы бӕрц.

* 32:32 Ацы ран цӕуы царды чиныджы кой. Уым фыст сты, Хуыцау Йӕ адӕмыл кӕй банымадта, уыдоны нӕмттӕ.

+ 1:4 Райд 35:23-26
+ 1:5 Райд 46:27
+ 1:8 Хъуыд 7:18
+ 1:11 Райд 15:13, Райд 47:11
+ 2:1 Рац 6:20, Ным 26:59
+ 2:18 Ным 10:29
+ 2:24 Райд 15:14, Райд 46:4
+ 2:25 Фӕт 2:18, 1 Пад 9:16
+ 3:1 3 Пад 19:8
+ 3:5 Нун 5:15
+ 3:6 Хъуыд 7:32
+ 3:8 Фӕл 26:15
+ 3:9 1 Пад 2:24-25
+ 3:12 Нун 1:5, Фӕт 6:16
+ 3:14 Ин 8:58
+ 3:20 Рац 12:31
+ 3:21 Райд 15:14
+ 4:10 Йер 1:6
+ 4:11 Ӕмб 20:12
+ 4:19 Рац 2:15
+ 4:21 Нун 11:20
+ 4:22 Йер 31:9, Ос 11:1
+ 5:2 Иов 21:15
+ 5:22 Нун 7:7
+ 6:3 Райд 17:1
+ 6:7 Езек 20:5
+ 6:8 Райд 15:18, Райд 26:3, Райд 35:12
+ 6:14 Райд 46:8-11
+ 6:15 Райд 46:10, Ным 26:12-13
+ 6:16 Ным 3:17, 1 Азф 6:16
+ 6:19 Ным 26:57-58
+ 6:20 Ным 26:59
+ 6:21 Ным 16:1-35
+ 6:22 Лев 10:4
+ 6:23 Ным 1:7, Ным 2:3, Ным 26:60-61
+ 6:24 Ным 26:11, 1 Азф 6:22-23
+ 6:25 Ным 25:7
+ 8:8 Рац 9:28, Рац 10:17
+ 8:26 Райд 43:32, Райд 46:34
+ 9:12 Пс 104:25
+ 9:16 Ром 9:17
+ 9:23 Нун 10:11, Ӕрг 11:19, Ӕрг 16:21
+ 9:27 2 Азф 12:6
+ 9:28 Рац 8:8, Рац 10:17
+ 9:29 Рац 19:5, Фӕл 10:14, Пс 23:1
+ 10:4 Ам 7:1, Ӕрг 9:3
+ 10:16 Лк 15:18
+ 10:17 Рац 8:8, Рац 9:28
+ 11:7 Мал 3:18
• 12:1 Лев 23:5-8, Ным 28:16-25, Фӕл 16:1-8
+ 12:6 Ным 9:10-11
+ 12:12 Ным 33:4

+ 12:22 Лев 14:6, Ным 19:6, Ным 19:18, Пс 50:9

+ 12:26 Рац 13:14, Фӕл 6:20, Нун 4:6
+ 12:35 Рац 11:2
+ 12:36 Райд 15:14
+ 12:37 Ным 11:21, Ным 33:5
+ 12:40 Райд 15:13, Хъуыд 7:6, Гал 3:17
+ 12:46 Ным 9:12, Ин 19:36

+ 12:49 Лев 19:34, Лев 24:22, Ным 9:14, Ным 15:15-16, Фӕл 10:19

+ 13:2 Рац 22:29, Рац 34:19, Лев 27:26, Ным 3:13, Ным 8:16, Ным 18:15-17, Фӕл 15:19, Лк 2:23

+ 13:7 Лев 23:5-8
+ 13:9 Фӕл 6:8, Фӕл 11:18
+ 13:14 Рац 12:26, Фӕл 6:20
+ 13:17 Ным 14:1-4
+ 13:19 Райд 50:25
+ 13:20 Ным 33:6

+ 13:21 Рац 40:34, Ным 9:15, Ным 10:34, Фӕл 1:33

+ 14:2 Ным 33:7

+ 14:8 Ным 33:3

+ 14:14 Фӕл 1:30, Фӕл 3:22, Нун 23:3, Нун 23:10, Неем 4:20

+ 14:21 Нун 3:16, 4 Пад 2:8
+ 14:29 Нун 3:13-17
+ 15:1 Ис 12:5, Пс 75:7
+ 15:2 Пс 117:13, Ис 12:2
+ 15:3 Пс 23:8
+ 15:6 Пс 117:15
+ 15:8 Пс 77:13, 2 Пад 22:16

+ 15:11 Фӕл 3:24, Фӕл 33:26, 1 Пад 2:2, 2 Пад 7:22, 3 Пад 8:23, 2 Азф 6:14, Пс 85:8, Пс 88:7-9, Ис 45:5-6, Йер 10:6

+ 15:15 Ным 14:14, Ным 22:2-4, Нун 2:9
+ 15:17 Пс 77:54
+ 15:18 Пс 9:37, Пс 28:10, Пс 145:10

+ 15:20 Рац 2:4-8, Ным 12, Ным 20:1, Ным 26:59, Фӕл 24:9, Мих 6:4, Фӕт 11:34, Фӕт 21:21, 1 Пад 18:6

+ 15:21 Пс 75:7
+ 15:22 Райд 16:7, Ным 33:8
+ 15:26 Пс 102:3
+ 15:27 Ным 33:9
+ 16:1 Ным 33:1
+ 16:3 Ным 14:2, Ным 20:3, Ным 11:4-5
+ 16:7 Ным 16:11
+ 16:13 Ным 11:31, Ным 11:7-9
+ 16:16 Рац 16:36
+ 16:18 2 Кор 8:15
+ 16:23 Рац 20:8-11
+ 16:35 Ным 14:33, Фӕл 8:2, Нун 5:12
+ 17:1 Ным 33:12, Ным 33:14
+ 17:2 Ным 20:3-5
+ 17:4 Ным 14:10
+ 17:6 Ным 20:7-11

+ 17:8 Райд 36:12, Ным 13:30, Ным 24:20, Фӕл 25:17-18, 1 Пад 15:2

+ 17:14 1 Пад 15:7-8
+ 18:1 Рац 3:1
+ 18:11 1 Азф 16:25
+ 18:18 Ным 11:14, Фӕл 1:12
+ 18:21 Фӕл 16:18, Езр 7:25
+ 18:25 Фӕл 1:15
+ 18:26 Фӕл 1:17
+ 19:2 Ным 33:15
+ 19:4 Фӕл 32:11

+ 19:5 Фӕл 7:6, Фӕл 14:2, Фӕл 26:18, Пс 134:4, Мал 3:17, Рац 9:29, Фӕл 10:14

+ 19:6 Фӕл 14:21, Йер 2:3, 1 Пет 2:5, 1 Пет 2:9, Ӕрг 1:6, Ӕрг 5:10, Ӕрг 20:6

+ 19:8 Рац 24:3
+ 19:10 Ным 11:18
+ 19:13 Дзут 12:20
+ 19:21 1 Пад 6:19
+ 19:22 Лев 10:1-3
• 20:1 Фӕл 5:6-21
+ 20:2 Лев 26:13
+ 20:3 Фӕл 32:39, 4 Пад 17:35, Пс 80:10
+ 20:4 Лев 19:4, Лев 26:1, Фӕл 27:15

+ 20:5 Рац 34:14, Фӕл 4:24, Фӕл 6:15, Нун 24:19, Наум 1:2, Рац 34:7, Ным 14:18

+ 20:6 Фӕл 5:10, Фӕл 7:9

+ 20:7 Лев 19:12, Лев 24:10-16

+ 20:8 Райд 2:2, Рац 31:14-17, Лев 19:30, Лев 23:3, Лев 26:2, Ным 15:32-36, Мк 2:27-28, Лк 13:14

+ 20:12 Лев 19:3, Фӕл 27:16, Мт 15:4, Мт 19:19, Мк 7:10, Мк 10:19, Лк 18:20, Эф 6:2

+ 20:13 Райд 9:6, Лев 24:17, Мт 5:21, Мт 19:18, Мк 10:19, Лк 18:20, Ром 13:9, Йак 2:11

+ 20:14 Лев 18:20, Лев 20:10, Фӕл 22:22, Ӕмб 6:32, Мт 5:27, Ром 13:9

+ 20:15 Лев 19:11, Мт 19:18, Ром 13:9

+ 20:16 Рац 23:1, Фӕл 19:16-20, Ӕмб 19:5, Мт 19:18

+ 20:17 Йер 5:8, Мт 5:28, Лк 12:15, Ром 7:7, Ром 13:9

+ 20:19 Фӕл 5:27, Дзут 12:19
+ 20:25 Фӕл 27:5-6, Нун 8:31
+ 21:2 Лев 25:39-40, Фӕл 15:12, Йер 34:14
+ 21:6 Фӕл 15:16-17
+ 21:10 1 Кор 7:3
+ 21:12 Райд 9:6, Лев 24:17, Ным 35:31

+ 21:13 Фӕл 19:4-5, Ным 35:11, Ным 35:22, Нун 20:3

+ 21:14 3 Пад 2:28-34
+ 21:16 Фӕл 24:7
+ 21:17 Лев 20:9, Ӕмб 20:20, Мт 15:4, Мк 7:10
+ 21:25 Лев 24:19-20, Фӕл 19:21, Мт 5:38
+ 21:28 Райд 9:5
+ 21:30 Ным 35:31
+ 21:34 Лев 24:18
+ 22:1 2 Пад 12:6
+ 22:4 Ӕмб 6:31
+ 22:11 3 Пад 8:31, 2 Азф 6:20, Дзут 6:16
+ 22:16 Фӕл 22:28-29
+ 22:18 Лев 19:31, Лев 20:27, Фӕл 18:10-12
+ 22:19 Лев 18:23, Лев 20:15, Фӕл 27:21
+ 22:21 Рац 23:9, Лев 19:33, Фӕл 24:17
+ 22:22 Фӕл 27:19, Ис 1:17
+ 22:24 Пс 108:9
+ 22:25 Лев 25:35-37, Фӕл 23:19, Неем 5:7
+ 22:26 Фӕл 24:13
+ 22:28 3 Пад 21:10, Хъуыд 23:5
+ 22:29 Рац 13:2, Рац 13:11-16
+ 22:30 Лев 22:27
+ 22:31 Лев 7:24, Лев 22:8
+ 23:1 Рац 20:16
+ 23:3 Лев 19:15
+ 23:4 Фӕл 22:1
+ 23:6 Рац 22:21-22, Ӕмб 22:22

+ 23:7 Лев 19:16, Фӕл 27:25, 3 Пад 21:1-11, Ӕмб 17:15, Ӕмб 24:24, Ис 5:23

+ 23:8 Фӕл 16:19, 1 Пад 8:3
+ 23:9 Рац 22:21
+ 23:11 Лев 25:2-7
+ 23:12 Рац 20:9-10
+ 23:13 Нун 23:7, Пс 15:4, Ос 2:17, Зах 13:2
+ 23:14 Ным 28:16-31, Фӕл 16:1-17
+ 23:15 Рац 12:15, Рац 34:20

+ 23:16 Рац 34:22, Фӕл 16:9, Лев 23:33-43, Ным 29:12-39, Фӕл 16:13-15, Фӕл 31:10-11

+ 23:17 Рац 34:23

+ 23:19 Рац 34:26, Фӕл 26:2, Рац 34:26, Лев 22:28, Фӕл 14:21, Фӕл 22:6

+ 23:20 Рац 14:9, Мал 3:1, Мт 11:10, Мк 1:2, Лк 7:27

+ 23:22 Райд 12:3, Фӕл 30:7
+ 23:23 Рац 33:2, Фӕл 7:1, Нун 3:10
+ 23:24 Рац 20:5, Ным 33:52
+ 23:25 Фӕл 7:15
+ 23:26 Фӕл 7:14
+ 23:27 Фӕл 2:25, Фӕл 28:7, Нун 2:9
+ 23:28 Фӕл 7:20, Нун 24:12
+ 23:29 Фӕл 7:22

+ 23:31 Райд 15:18, Ным 34:1-12, Фӕл 11:24, Нун 1:4, Пс 71:8

+ 23:33 Рац 34:12, Фӕл 7:16, Нун 23:12-13, Фӕт 2:3, Пс 105:36

+ 24:1 Рац 6:23, Ным 11:16
+ 24:3 Рац 19:8
+ 24:8 Зах 9:11, Мк 14:24, Дзут 9:20

+ 24:10 Райд 32:30, Рац 33:20, Ин 1:18, Езек 1:26

+ 24:12 3 Пад 19:11, Рац 31:18
+ 24:13 Ным 11:28, Ным 14:6, Ным 27:18
+ 24:17 Рац 24:1, Фӕл 4:24, Дзут 12:29
+ 24:18 Рац 34:28, 3 Пад 19:8
• 25:1 Рац 35:4-9
+ 25:8 Лев 26:11-12, 3 Пад 6:13, Езек 37:27
• 25:10 Рац 37:1-9
+ 25:10 Фӕл 10:1
+ 25:21 3 Пад 8:9
+ 25:22 Лев 16:2, Ным 7:89, Ным 17:4
• 25:23 Рац 37:10-16
+ 25:30 Лев 24:5-9
• 25:31 Рац 37:17-24
+ 25:40 1 Азф 28:19
• 26:1 Рац 36:8-19
+ 26:14 Рац 25:5
• 26:15 Рац 36:20-34
• 26:31 Рац 36:35-38

+ 26:31 Лев 16:2, 2 Азф 3:14, Мт 27:51, Дзут 9:3

+ 26:33 3 Пад 6:16, 2 Азф 3:8, Мк 15:38
• 27:1 Рац 38:1-7
+ 27:2 3 Пад 1:50, 3 Пад 2:28
+ 27:3 3 Пад 7:40, 2 Азф 4:11
• 27:9 Рац 38:9-20
• 27:20 Лев 24:1-4
+ 27:21 Рац 33:7
• 28:6 Рац 39:1-7
• 28:15 Рац 39:8-21
+ 28:17 Езек 28:13, Ӕрг 21:19-20

+ 28:30 Лев 8:8, Ным 27:21, Фӕл 33:8, 1 Пад 28:6, Езр 2:63, Неем 7:65

• 28:31 Рац 39:22-31
+ 28:36 Зах 14:20
+ 28:38 Ным 18:1
+ 28:39 Лев 16:4, Езек 44:18
• 29:1 Лев 8
+ 29:2 Лев 2:4
+ 29:7 Рац 30:30
+ 29:12 Рац 27:2
+ 29:13 Лев 3:3-4
+ 29:14 Лев 4:11-12, Лев 16:27
+ 29:18 Лев 1:9
+ 29:25 Рац 29:18
+ 29:29 Ным 20:26
+ 29:33 Лев 22:10
+ 29:36 Рац 30:26
+ 29:37 Рац 30:29, Лев 6:18
• 29:38 Ным 28:1-8
+ 29:41 Рац 29:18
+ 29:45 Рац 25:8
• 30:1 Рац 37:25-28
+ 30:2 Рац 27:2
+ 30:6 3 Пад 6:22
+ 30:9 Лев 10:1
+ 30:10 Лев 16:34
+ 30:12 Рац 38:25, Ным 1:2-4, 2 Пад 24:15

+ 30:13 Лев 27:25, Ным 3:47, Ным 18:16, Езек 45:12, Неем 10:32

+ 30:16 Ным 31:54
• 30:17 Рац 40:30-32
+ 30:18 Рац 38:8
+ 30:25 Рац 37:29
+ 30:28 Лев 8:10-11
+ 30:29 Рац 29:37, Лев 6:18
+ 30:30 Рац 29:7, Лев 8:10
+ 30:35 Рац 37:29
• 31:1 Рац 35:30-35
+ 31:3 3 Пад 7:14
• 31:12 Рац 20:8-11
+ 31:14 Рац 35:2, Ным 15:32-36
+ 31:17 Райд 2:22, Рац 20:8-11
+ 31:18 Рац 24:12
• 32:1 Фӕл 9:11-19
+ 32:1 Рац 24:18, Хъуыд 7:40
+ 32:2 Фӕт 8:24-27
+ 32:4 3 Пад 12:28
+ 32:6 1 Кор 10:7
+ 32:9 Фӕл 10:16
+ 32:10 Ным 14:12
+ 32:11 Дан 9:15
+ 32:13 Райд 22:16-17, Райд 26:4

+ 32:14 Ным 14:20, 2 Пад 24:16, Йер 18:8, Ионӕ 3:10

+ 32:20 Фӕл 9:21
+ 32:25 Ӕмб 29:18
+ 32:27 Фӕл 13:6-9
+ 32:33 Езек 18:4, Езек 18:20
+ 33:2 Рац 23:23
+ 33:3 Рац 3:8
+ 33:5 Ным 16:21
+ 33:7 Рац 27:21
+ 33:16 Рац 19:5, Ным 23:9
+ 33:19 Ром 9:15
+ 33:20 Райд 32:30, Ис 6:5, Ин 1:18
• 34:1 Фӕл 10:1-4
+ 34:2 3 Пад 19:11
+ 34:3 Рац 19:12-13

+ 34:6 Ным 14:17-18, 2 Азф 30:9, Неем 9:17, Пс 85:15, Пс 102:8, Пс 110:4, Пс 111:4, Пс 114:5, Пс 144:8, Иоел 2:13, Ионӕ 4:3

+ 34:7 Рац 20:5-6, Фӕл 5:9
+ 34:12 Рац 23:33
+ 34:13 Рац 23:24, Фӕл 7:5
+ 34:14 Рац 20:5
+ 34:15 Ным 25:2

+ 34:16 Фӕл 7:3-4, Фӕт 3:6, 3 Пад 11:2-4, 3 Пад 16:31

+ 34:17 Рац 20:4
+ 34:18 Рац 12:14, Лев 23:6
+ 34:19 Рац 13:2, Рац 13:11-16
+ 34:20 Рац 23:15
+ 34:21 Рац 20:8-11
+ 34:23 Рац 23:17
+ 34:25 Рац 23:18, Фӕл 16:4
+ 34:26 Рац 23:19, Лев 22:28, Фӕл 14:21
+ 34:28 Рац 24:18
+ 34:29 2 Кор 3:7-18
+ 34:34 2 Кор 3:16
+ 34:35 2 Кор 3:7-18
+ 35:2 Рац 20:8-11, Рац 31:14
• 35:4 Рац 25:1-7
+ 35:7 Рац 25:5
+ 35:23 Рац 25:5
• 35:30 Рац 31:1-6
• 36:8 Рац 26
+ 36:19 Рац 25:5
• 37:1 Рац 25:10-20
+ 37:1 Фӕл 10:3
• 37:10 Рац 25:23-29
• 37:17 Рац 25:31-39
• 37:25 Рац 30:1-5
+ 37:29 Рац 30:22-25, Рац 30:34-38
• 38:1 Рац 27:1-8
+ 38:8 Рац 30:18
• 38:9 Рац 27:9-19
+ 38:21 Хъуыд 7:44, Ӕрг 15:5
+ 38:25 Рац 30:12
+ 38:26 Ным 1:46, Ным 2:32, Ным 26:51
• 39:1 Рац 28:6-43
+ 39:34 Рац 25:5
+ 40:20 3 Пад 8:9
+ 40:34 Рац 13:21, Ӕрг 15:8
+ 40:36 Ным 9:17-22

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: Рацыд

Разныхас

Рацыд

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28
- 29
- 30
- 31
- 32
- 33
- 34
- 35
- 36
- 37
- 38
- 39
- 40

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан